
I. 


Bit će tomu tri godine po prilici. Sjedjah po podne 
u svojoj pisarni premećuć neku dugotrajnu, prepletenu 
razpravu. Jesensko sunce, vireć kroz prozor, titralo 
je čudno po staroj artiji, a oko mene bijaše sve tiho, 
tihano, ni da si čuo miša. U to pokuca netko na 
vrata. Unidje poštarski sluga, i staviv pred mene na 
stol oveći smotak, umoli me, neka potvrdim, da sam 
ga primio. Učinili mu po volji, a on ode. Iz prvine 
niesam mario za tu smotanu artiju. Bit će valjda kakov 
pjesnički pokus, pomislih: ljubavni uzdasi na dvade¬ 
set araka, ili kakov novelistički prvienac. Kako mi 
dnevice dolaze takovi pokusi, i kako sam za svoga ži¬ 
vota koju stotinicu pročitao i mnogo toga dakako za¬ 
kopao, niesam naglio skinuti pečat s te — po svoj pri¬ 
lici književne, tajne, pauklonivju rukom na stran, sta¬ 
doh iznovice čitat razpravu. Zamisliv se pri tom časak 
svrnem okom stranputice na nadpis smotka, na poštar- 
sku biljegu, na kojoj su traci sunca igrali. Crte bijahu 
oblika talijanskoga, pred mojim imenom stajaše ,,pre- 
svietlomu“, premda nikakov presvietli niesam. Bit će iz 
Dalmacije, pomislih, pa kako nam iza Velebita redje 
dolaze literarni spisi, skinuh pečat, da vidim, šta je. 
Prevarih se. Nit je bila pjesma ni pripoviedka, već evo 
ovo. Župnik nekog dalmatinskog sela tik medje herce¬ 
govačke piše mi, neka mu javim, kamo da je dospjela 
ostavina trgovca Ilije Radića, rodom iz onog sela, koj 

je bio početkom ovoga vieka preminuo u Zagrebu. Da 
udjem stvari lakše u trag priloži mi pisac nekoliko mr¬ 
ljavih araka — prepis oporuke pokojnikove, pisane či-/ 
stom kajkavštinom. Stadoh odgonetat drobna pismena 
prepisa. U brzo ražumih, da je neki Ilija Radić g. 1805. 
u Zagrebu umro, da je taj čovjek, rodom Daimatinac a 
zvanjem trgovac, imao u Zagrebu dvie zidane kuće, dva 
vinograda, po koju ral- oranice, pun dućan robe, punu 
škrinju novaca što zlata, što srebra, što papira i sto 
drugih stvari, kakovih je imala za ono doba svaka imu¬ 
ćna gradjanska kuća. Čovjek bijaše dakle imućan, ime¬ 
tak mu je vriedio do 60.000 forinti, što osobito za ono 
doba nije šala. Nu čovjek bijaše i vrlo točan, svaki po¬ 
krivač, svaka viljuška, svaki stolac bijaše ubilježen u opo¬ 
ruci,'točno je stari Ilija zajjisao, koliko da ima u škri¬ 
nji cekina, škuda i banka, koliko li mu sviet duguje. 
Ilija bijaše i pobožan. Ostavi znatan zapis za svete mise, 
sto cekina konviktu zagrebačkomu, nešta i siromakom. 
Sav ostali imetak namre ženi i kćeri. Nu mal ne zabo¬ 
ravih; Ilija sjetio se i liepom svotom svojih rodjaka, 
seljaka u Dalmaciji, i što mi se vrlo čudno činilo, svojoj 
kćeri ostavi navlaš i batinu sa srebrnim držkom. Čudno! 
Pa ja, da javim, što' je bilo od liepe stečevine Ilijine, ja 
mladji čovjek ob oporuci starca, koj je prije sedamde¬ 
set godina preminuo! Pa kako je taj Ilija došao u Za¬ 
greb? I gdje mu je kuća bila? Kamo njegova škrinja? 
Kamo žena, kamo kći? Da, kako dodje kajkavska opo¬ 
ruka u Dalmaciju u onaj kraj blizu Gabele ili Nevesi- 
nja? I niesu li širomašni rodjaci dobili ni pare? Sto i 
sto takovih pitanja nametnu se mojoj glavi. Ostavih raz- 
pravu, glava mi klonu na prsa, mašta mi se-razigra, iz 
one stare kajkavske artije niknu sto i sto slika, a medj 
njimi stari Ilija, čovjek dobroćudna lica, kose u perčin 
spletene, u modru kaputu. Gledao me je, držeć svoju 
srebrom okovanu batinu, gledao me je čudno, toli čudno, 


Digitized by 


kao da mu na ustih stoji neriešena zagonetka. Moraš i 
moraš stvari ući u trag, rekoh si sto puti, i već hćedoh 
da upitam tu čudnu sjenku, koja mi je pred očima ti¬ 
trala: „Što je od tvoje oporuke? u al se prenuh. Mjesto 
jesenskog sunca virio je kroz prozor mjesec. Bijaše noć. 
Pohitih kući. Iz prvine ne hćede mi san na oči. Razne 
misli ob Ilijinoj oporuci razplitale i splitale se u mojoj 
glavi kao paukove niti. Napokon 'usnuh. Al i u snu, sta¬ 
jaše predamnom starac Ilija, držeć srebrom okovanu 
batinu. 

Po svojoj ćudi niesam cjepidlaka, niti ne marim 
proslavit se točnimi piknjami, nu uhvatim li koju stvar 
shvati li ona mene, ne umirih se za živu glavu, dok joj 
ne nadjemkorien. Kopao sam, tražio sam — isbilja! U 
staroj zaprašenoj knjizi nadjoh izvornu oporuku. Ma na 
dlaku slagao se izvor sa priepisom. A poslije? Poslije 
nadjoh toga više, saznah koješta. Pa šta je bilo od Ili- 
jine liepe ostavine? Dokazat ću vam, šta. 

II. 

Negdje pod kraj vladanja carice Marije Terezije 
dodje u Zagreb čovjek crnomanjast, jak, srednjeg stasa, 
naravi vrlo živahne. Moglo mu je biti trideset godiiia, 
a z'vao se Ilija. Bijaše rodom iz sela H. blizu međje 
hercegovačke a iz kuće seljačke. Kuća bijaše puna če¬ 
ljadi i velike i male, polje puno kamenja. Badava je tu 
znojiti i mučit se. Od kamena ne bude neg kamen, j 
tako je jedva korica pala na čeljade. To je Iliji vrlo žao 
bilo. Bijaše čovjek jak, mukotrpan, junačan, zazirao je 
od bezposlice i ne znajući, kamo da djene svoje zdrave 
muke, izljubi se s rodom pa se dade u bieli sviet, ne 
bi li u tudjini naišao na bolju sreću. Podje u mletačke 
vojnike. Nu na žalost nije bilo ni tu mnogo posla, jer 
staromu junačtvu slavne republike ni traga. Sve je to 
već mrtvo i trulo bilo, pa kakov je to život za čovjeka 
radišu, kad mora o suhu hljebu čamiti u kakvoj raz- 

valjenoj tvrdji vazdan sjedeć na hrdjavu topu, da ga bies 
ne odnese. Ilija baci dakle mletačku luntu, pa da će 
dalje u sviet. Zašto i nebi? Kad je sviet širok i čovjek 
jak. Podje na more — u Levanad. I more je pusto ko 
i kamen, al se tuj žive i kako žive veselo i zdravo, i 
koga je volja raditi, ima kada i gdje ožuljit si ruke, 
ma kako mu tvrde bile. Ilija putujući sad ovamo sad 
onamo odbio je po koj grošić u svoju kesu, pa ako i 
nije bog zna kako nabubrena bila, pošteno su mu novci 
zvonili. Al kad prebrodiš ovako sviet, pa niesi na oba 
oka sliep, steći ćeš nešta, što vriedi više od novaca. 
Naučit ćeš kakov je sviet, kakvi ljudi, kako živu, kako 
rade, kako teku i promeću. 

U Ilije bijahu do dva van reda bistra oka, pa je 
bome za kratko vrieme uvidio, da u svietu što šta pru> 
dna i hasnovita ima, o čem ondje u svojoj kamenitoj 
zabiti ni snivao nije. Kad Si nakon nekoliko godina reče:, 
„Ilija, dosta te se naužili i bura i jug, izidji na kraj!“ 
bijaše Iliji puna i kesa i glava. Pa kamo na kraj? Mi 
ljudi, živući niedj Dravom i Savom podale od mora ne¬ 
kako smo meki i gospodske ćudi, jer nam je i zemlja 
meka, pa ne treba nego zataknuti šibu u zemlju, i za 
koju godinu eto ti jabuke. Stigne li nas pako koja ne¬ 
volja, ne znamo, gdje bi stali, kamo li pali i kao da 
su nam odsječene obje ruke. Al Primorac, Dalmatinac 
drugi je čovjek. Tvrdi ga je kamen naučio, da bez djela 
ne ima ni jela, pa kad mu za kućom ne rodi zlatna 
pšenica, a ono po moru pliva zlatni novac. U duši Ilije 
Radića vrtilo se živo kretalo, koje ga je ćeralo sve na- 
pried i napried, i kako je bio jak i mukotrpan nije se 
plašio pogibelji. Na Rieci ostavi trgovački brod, na ko¬ 
jem je mornarom službovao bio. Za malo svojih groša 
kupio si je limuna, naranča, figa, pa da košarom zadje 
u one krajeve, gdje toga bilja ne ima. Tako dovuče se 
Ilija noseć svoju košaru do Zagreba. Kazivali mu ljudi, 

da te u Zagrebu dobre prodje biti, jer da u tom gradu 
puno gospodskog, raztrošnog svieta ima, a trgovaca vrlo 
malo. I sbilja sreća posluži mu dobro. 

Ulazeći u grad zaustavi se Ilija sa svojom košarom 
pred nekim dućanom u Ilici, za onda drvenoj i dosta 
pustoj. Pred dućanom stajaše drvena klup, a na njoj se 
sunčaše se star, prolied odebeo čovjek. Na glavi mu je 
stajala okrugla, široka kapa, na nosu očale, ananoguh 
papuče. Odiela nije imao na sebi van hlače, prsluk i 
košulju. Tako je starac sjedio i čas zievajuć lupkao se 
dlanom po ustih, čas motao palce na svojoj trbušini. 
Inače je gledao taj široki sviet vrlo flegmatičkim okom, 
ni ne ćerajuć dosadnih muha sa svoga okrupnog nosa. 

— Hvaljen Isus! pozdravi ga Ilija plaho. 

— Na sve vieke, odzdravi mu starac. 

— Ne bi li mi, dragi gospodine, nastavi Ilija sve¬ 
jednako plah, ne bi li mi dozvolili, da se malko na va¬ 
šoj klupi odmorim. Kako sam prevalio baš dobar ko¬ 
mad puta, silno se umorih, da mi sve noge klecaju. 
K tomu ne poznajem ni žive duše u tom gospodskom 
gradu i baš mi je, kao da me je vrana iz kljuna pu¬ 
stila na ovo mjesto i pravo ne znam, što je tu desno, 
što li lievo. 

Na te vrlo pokorne rieči Ilijine, podboči se starac tr¬ 
govac, uzpe svoj kvrgasti nos, i omjeriv izpod očala do¬ 
šljaka puhnu dva tri li puta kroz nos kao razjaren ma¬ 
čak. Zatim zakriešti: 

— Dakako! Opet nekakov Ciganin ili dotepenac! 
Da nam trgovinu kvari, nam prisežnim gradjanom, koji 
na svojem sjedimo, i zlatne pravice imamo i u gardi slu¬ 
žimo. Pa za koga vraga imamo slavni magistrat, nastavi 
lupnuv rukom u dlan, zašto imamo pandure? Izmesti 
treba te tudje vucibatine, da nam ne kvare posla i da 
nas možda ne okradu. Tko ne ostane pri svojoj kući nije 
pošten čovjek. 

— Al, dragi gospodine, odpovrnu Dalmatinac, ja 
vama ni kakova kvara učiniti neću, nit vas pitam milo¬ 
stinju, jer imam hvala bogu, u svojoj kesi koj dinar. Vi 
prodajete, kako vidim, rakiju, pasulj, kruh i kolomaz, ja 
tržim narančami i limunovi. Od moje trgovine ne ima 
vam dakle štete. A niesam vucibatina, ako i nosim ovu 
jaku batinu. Imam i ja svoj dom, al u mojem kraju ne 
raste nego kamen. , 

— A odakle ste, uzpe kramar i opet nos, ^,po go¬ 
voru reko bih graničar? Hm? Bog nas občuvaj! Ondje 
ima mnogo razbojnika, preklani su ovdje takvoga objesili. 

— Ja sam vam iz Dalmacije, dragi gospodine, i bio 
sam kojekuda po svietu, po moru, po Turskoj, u Mletcih 
u Rimu- 

Kramar nekako se trznuv, namjesti bolje očale, da 
pogleda to čudo, toga putnika i kako je bio vrlo rado- 
znal, reče lupiv rukom na klup: 

— Sjedte, pa sjedte! 

— Na moru, velite? A da? Pak se nieste bojali 
vode? Ja ne bih ni u našem potoku Medveščaku, a vi 
na moru. Ta more je za boga duboko, voda ne ima dna? 

— E kad se čovjek otisne ljudski od kraja ne zna, 
što je strah na vodi. 

— Pa u Rimu? nastavi kramar, — jeste li vidjeli 
svetoga otca papu? 

— Niesam. 

— Hvala bogu! U Rimu bio, a ne vidio pape. Pa 
Turci, ti vas niesu izjeli? 

— Kako vidite, niesu. 

— Čudno, u istinu čudno to putovanje. Znam, znam 
i ja, šta je to. Dva puta za svoga života bio sam sa, 
marijanskimi putnici kod majke božje bistričke, pa da 
znate, kako sam se silno znojio. Limune i naranče pro¬ 
dajete? A? Dobro! Dobro!* Kramar spopade Iliju za 
dušu i jezik, pa kako je bio Dalmatinac čovjek okretan 

i govorljiv, zadjoše oba u dugačak, vrlo dugačak raz¬ 
govor o svietu i njegovih običajih. Iliji razigrala se sve 
.većma fantazija, a kramar, slušajuć te čudne priče, sne¬ 
bivao se silno od samoga čuda. Strahoviti onaj „purgarski 8 
ponos, koji je bio iz prvine planuo izpod debelih očala 
Hijinih, nekako se je ublažio, što je bilo vidjeti po, tom, 
da se nos i usta kramarova razširiše u blagostiv po- 
smjeh. 

— Počekajte tu, reče napokon kramar klipsajuć, 
polagano u svoj 'dućančić, iz kojega se brzo povrati 
noseć svakom rukom ovelik vrč vina. 

— Nh, reče kramar, moj dragi morski pauče, ako 
vam je i voda toliko draga, to mislim, da se ne ćete pla¬ 
šiti mojega vina — jeste li čuli — mojega vina iz mojega 
vinograda. Pijte samo, treba vam nešto jakosti; pa mi 
pripoviedajte o tom vašem svietu. Moj jedan susjed bio 
vam u Celju po poslu, pa je toli sladko koješta,pripo- 
viedao o tom gvađu. Ja se držim svoga plota. Ja nikud. 

Držeć se tih načela i svoga kolomaza, nije dakako 
gospodin Vid Grgurin — tako zvaše se kramar — 
mnogo znao o pokrajinah široke zemlje, a još manje o 
svjetskoj trgovini. Po svome dućanu mjerio je dućane 
svega svieta. Kad mu je dakle Ilija stao govoriti o bo¬ 
gatstvu mletačkih štacuna, o velikih brodovih punih robe 
što lete po pustom moru, o magazinih poput tornja vi¬ 
sokih, o crnih Ijudih i morskih psih, sve se je gospo¬ 
dar Vid dlanima lupao po trbuhu, stenjući od čuda: 

— A! — A! — A! to — to — to su strašne hi¬ 
storije. Toga ne ima ni u stoljetnom koledaru! 

Pripoviedanje oduljilo se kraj vina prilično i već- 
je i zalazilo sunce, a u to doba običavao je gospodar 
Vid zatvorit svoj dućan i nijedna mušterija nije mogla 
dobit u njega ni za groš sapuna. Premda mu je pripo¬ 
viedanje Dalmatinca osvojilo veoma staru debelu glavu 
te široka kapica neprestano skakala p'o glavi, a očale bile 


Digitized by <^ooQle 



spuzle na rt nosa, to se ipak nije htio odreći stare svoje 
navade, pa zato reče staviv ruke na koljena, došljaku : 

— Eto sad će zvonit „Zdravu Mariju", pa treba 
zatvoriti dućan, moj prekomorski putniče. Nu znate šta,.' 
tu svoju prtljariju možete i sutra nosit na pazar, da¬ 
nas je već i onako kasno, i nije dobro hodat večerom, 
po gradu, jer čovjek može i triezan pasti u kakova 
jamu ili kanal, osobito kad nije zagrebačko diete. Pak 
ima po noći dosta pijanih ljudi. Već znate vi šta. Ko¬ 
liko sam čuo, nadam se, da ste pošten čovjek, pa, mo¬ 
žete kod mene noćiti. Ostalo mi je nešta pečenke od 
objeda, a vina ima dosta u pivnici, pa mi možete ko¬ 
ješta pripoviedati o tih turskih poganih i o talijanskih 
salamah. 

Putnik prihvati ponudu starca i oba zadjoše u 1 
kuću Vida Grgurina. 


III. 

Bog zna, šta je sve Ilija goyorio gospodaru Vidu 
za one prve noći, nu reć bi, da ga je začarao svojim 
jezikom. Ponajprije ostao je Ilija u Vidovoj kući. Sviet 
nije nikako razumjeti mogao, kako je gospodar Vid, čo¬ 
vjek razborit, gradjanin od starine, koj se je držao nepo¬ 
mično navade svojih otaca, kako je taj, svega poštovanja 
vriedni, čovjek mogao'primit pod svoj krov, dit, držat pod 
svojiip krovom čovjeka neznana, koj se je onako iz svieta 
doklatio u plemeniti varoš zagrebački. Za drugo ne mogahu 
se dosta načuditi, kako se je gospodar Grgurin od glave 
do pete prevrnuo bio. Bijaše živahniji, okretniji, u nje¬ 
govu inače vrlo flegmatičnom oku sievala je neka ne¬ 
rješiva tajna; govorio je samo na pol ustiju, smiešio 
se tajinstveno pucketajuć debelimi prsti i debljim jezi¬ 
kom. Susjedi se nekako plašili, gledajuć, kako ih mje¬ 
rio kroz debele očale od pete do glave, bilo je dapače 
glasova, koji su tvrdili, da se Vidu Grgurinu mieša. 

Ilija, rekoh, ostao je u Vidovoj kući, al nije on božje 
dane brojio bezposlice. Od zore do mraka stajaše u šta- 
cunu prodavajuć robu; marljivo je pregledavao grad, 
kupovao je robe svakojake, vozio se po sajmovib, dh 
jednom ode kolima, a nije se znalo kamo. Prodjoše dva, 
tri, prodje i osam dana, Ilija se ne povrati, a po su¬ 
sjedstvu smijali se ljudi izpod brka, da je Vid pod stare 
dane osliepio, pa se dao u ruke nitkoviću, koj ga je 
ošišao i obrijao, nu sve da je samo pravedna kazan bo¬ 
žja, što je toli lakouman, i po tom neka se svaki gra- 
djanin nauči, s kim se družiti valja i da bi se vrlo la- 
sno dogoditi moglo, da će se Vidu sve prodati i da će 
na svoju veliku sramotu zaglaviti u „purgarskom špi- 
talu“ u dugoj ulici, ako ga možebit ne zatvore u ludnicu. 

Najviše je pako vriedne gradjane srdilo, da iz lica 
Vidova nikakove brige, žalosti ili ludosti razabrali niesu, 
da je dapače na klupi palce motao zadovoljna lica ko 
i prije. Dobre kume i susjede — Bog im blagoslovio je¬ 
zik — ročile se ko i mačke za svakim plotom, pri ra¬ 
noj misi i večeraici, pa udri jezikom po Vidu, da nije 
ostala čista krpica na njem, i da je grehota i sramota, 
i da to nije bez vraga, pomozi bože! D&, govorahu, da 
Vidova sestra i njezina jedinica neće ništa dobiti od 
Vida, jadne sirotice! da takav čovjek ne ima srdca, koj 
svoje groše ludo baca u tudju kesu, a svojim baštinu 
krade, i da cieli taj magistrat ništa i ništa ne valja, 
da bi ga trebalo izćerati metlom, kao što su to prije 
sto godina učinili gradjani. 

Vid slušao je to psikanje iz prikrajka, al se nje¬ 
govo pošteno lice nije pri tom ni najmanje izobrazilo. 
Samo kad je jednom kasno pod večer poštovana su- 
sjedka mu, čižmarica Mikulićka, u vrtu preko plota 
stala izpitivati Vidovu služavku, šta se za boga u toj 
kući radi, pa kako je Vid pravcati mjesečnjak, koga bi 
valjalo škropiti svetom vodicom — samo one večeri 

izlio je triezni Vid Grgurin na glavu poštovane čižma- 
rice Mikulićke vlastitima rukama cieli čabar friške vode 
koja se je te velevriedne purgarice toli živo dojmila, da 
je mjesec dana kihala. Vid je medjutim veselo motao 
palce. 

Nu u skoro se nešta sbude, da je sve susjedstvo 
izvalilo oči. Jednog dana, dobrano poslije „Zdrave Ma- 
rije“ stadoše nakrcana kola pred Vidovom kućom, a na 
njih sjedjaše Ilija. Majstori i majstorice čevrljajući pred 
svojimi kućnimi vrati naperiše oči, ne mogući od čuda 
ni pisnuti — al ne doznaše ništa. Ilija zaćera kola ii 
dvorište, zatvori vrata i laku noć. 

Proteče osam dana, odkako se je Ilija povratio bio. 
Bilo je baš poslije rane mise kod sv. Marka. Sviet se 
je razilazio iz crkve a s njim i poštovani Mato Mikul- 
čić, mladi cehmeštar plemenitoga ceha čižmarskoga i 
bližnji susjed Vidov. Silazeć sa stuba opazi krupna go¬ 
spodina, gradskog senatora Ilijašića, koj se ruku straga 
skrštenih polagano micao prema varoškoj kući. Mladi 
cehmeštar potisnu za vriednim starješinom, te pokašljav 
dva tri puta i snimiv klobuk, pokloni se van reda du¬ 
boko. 

— Dobro jutro želim, vašoj milosti! propenta kroz 
sladak smieh Mikulić. „Vaše gospodstvo, naš gospodin 
cehovski komešar izvolilo je danas rano dići se.“ 

— Dobro jutro bog daj, dragi majstore! puhnu se¬ 
nator. „Nekako me boli glava. Bijasmo jučer na objedu 
kod g. župnika, pa sam se valjda nahladio, idući ka¬ 
sno kući. 

— Dk, dk! odvrati Martin motajuć klobuk, vrieme 
se onako mienja sad ovako sad onako, vjetar sad po 
danu, sad po noći. 

— No čujete Mikulić onaj vaš kalfa, što je vašu 
ženu nazvao „klepetalom“, dobio je svoju porciju, po¬ 
štenih dvadeset i pet. 

— Hvala, vaša milosti, hvala! Ovo neka mu bude 
nauk, kako starije poštovati treba, i ja mislim, da mu 
je ta medicina ulila više ljubavi za mene i moju ženu, 

dobru dušicu. Nu- 

— Šta je? zaustavi se senator, samo mi ne govorite 
danas o poslovih, jer mi glava šumi. Ta rekoh vam, da 
sam se nahladio, iduć od župnikova objeda. 

— Oprosti mi vaša milost, nastavi Mikulić poni- 
knute glave, to niesu onako cehovski poslovi, al bih 
molio samo za par rieči — ja sam u kuhinji vaše mi¬ 
losti ostavio s dopuštenjem govoreć, odojka- 

Senatorovo uho uhvati kroz taj siloviti šum glave 
svakako riečcu „odojka", i uvaživ po svoj prilici u du 
bini duše svoje, da je kisela čorba od odojka najbolji 
uztuk proti župničkoj nahlađi, razširi nosnice, nasmieši 
lice i omjeriv nekako sentimentalnim okom Mikulića, 
pogladi si podbradak i reče: 

— E pa kakvi su to ,poslovi, dragi Mikuliću ? 

— Vaša milost zna, prihvati čizmar, da bez reda 
svi kotači krivo idu, i tko zapovjedi starijega ne sluša.— 
— Bene, bene, to znamo, nakašljase senator, komu je 
valjda s te obširne introdukcije opet glava zašumila bila. 

— To jest, produlji majstor, vaša milost pozna Vida 
Grgurina — moga susjeda 

— Dk, dk! vriedan čovjek, poštena duša — 

— Dk, dk, vaša milosti, vriedan čovjek, poštena 
duša, dok joj se vrag ne priliepi. 

— Kakov vražji vrag? • 

— Onako, tako! K njemu je baš na Miholje u kuću 
došla bitanga s limuni i haringami, nekakov Ciganin iz 
zemlje no — tamo — nekako s prieka — iz Natalije. 
— Pak? 

— Pak ga je Vid primio pod svoj krov, i'hrani 
ga i brani ga, kao da je toga dotepenca rodila prava 
„purgarska majka*. I taj rečeni dotepenac prodaje u šta- 
cunu sira i kolomaza i slanine, kao pravi „purgarski* sin? 

— Pak? 

— Pak su susjedi silno počeli klimati glavom, kako 
takova bitanga pod poštenim krovom mirno spava, i 
mnogi misle, da se Vidu — tu — tu malo mieša, bog 
ga občuvaj te nesreće. Nu to nije ništa. Onomad odve¬ 
zao se taj zli duh iz Natalije na kolcih u sviet, i svi su 
dobri susjedi bogu hvalili, da smo se te kuge riešili, 
jer ga nije bilo 14 dana- 

— Pak? 

— Povratio se je bies, bog mi oprostio griehe, po¬ 
vratio se, i dovezao puna puncata kola. 

— Čega? 

— To neka sveti bog zna, al puncata su bila, to 
sam vidio na te svoje oči. I bog zna, je li maltarinu pla¬ 
tio. Al sve to nije ništa. 

— Čujete, dragi Mikulić, tih par rieči već je čitava 
litanija, koju neka bies razumie. 

■ — Sad ide ona prava coprija, vaša milosti. Kad se 

u jutro pridigosmo, imali smo šta vidjeti. Nad štacunom 
Vidovim visila vam neka grdoba, deblja neg vaša glava 
s dopuštenjem govoreć, vaša milosti! 

— Kakva grdoba? 

— Morski rak! 

— Morski rak? 

— Džt, pravi pravcati morski rak. Tako je bar Vid 
sam pripovjedio. Škare mu bijahu veće neg one, što vise 
nad dnćanom krojačkoga cehmestra, a brci su toj grdobi 
veći od pandurskih. Sad neka si pomisli vaša milost 
4 naš strah. 

— Pa je li rak živ? 

— Ne miče se, al bit će to coprija, jer od onog 
dana idu vam ljudi kao ludi kupovat u dućan staroga 
Vida, pa to sve kasno do noći, premda ga je Vid prije 
zatvarao o „zdravoj Mariji*. Prije se je kramar držao 
svojega posla. Prodavao je ?vieća, rakije, kolomaza, ali 


Digitized by v^ooQle 



sad ima na prodaju trista vragolija i naranča i limuna, 
i figa i riba i slanine i šta ja znam. A što je najgore, 
on vam to daje sve za pol ciene tako, da moj siromašni 
kum Janko Krivošić nikakvoga posla ne ima. Ni živa 
duša neće, da kod njega kupuje. Vele, da mu je sir 
pljesniv, rakija vodnena, salo pokvareno, a to je laž, 
sve priesna laž, već je taj »morski rak® začarao bena- 
sti sviet, i sve ide samo k Vidu. Dk, kad su neki ljudi 
pitali Vida, kako da je to došlo, nasmijao im se u brk, 
pa reko „E! morski rak!“ Tu dakle ne ima dvojbe, to 
niesu čisti posli i nepošteno je od »purgara® kad čaro¬ 
lijom svomu sugradjaninu posao kvari, a svemu tomu 
je kriv taj dotepenac izNatalije, i ja molim, da bi vaša 
milost toga nitkovića inkvirirala i zajedno sa morskim 
rakom bacila iz našega plemenitoga varoša, jer smo po¬ 
šteni ljudi — a za pol ciene davat robu nije pošteno. 
To je ono par rieči, za kojih sam molio vašu milost." 

U poglavitoj glavi mudroga senatora šumilo je sa 
te zaista čudne pripoviesti još jače. Uzvinuv brkove i 
skupiv obrve, hćede na morsku tužbu mladoga cehme- 
štra odkrojit vragometnu sentenciju, uvaživ medjutim 
odojka, pogladi i opet podbradak, ter reče: 

— Bene, bene, dragi Mikuliću! Idite samo s mirom 
kući i recite susjedom, da slavni magistrat zna, što je 
pravo, što li krivo, i ako se pronadje, da tko vriedja 
pravicu, da će s nami posla imati. S bogom, dragi Mi¬ 
kuliću! Onaj vaš pelinkovac je vrlo sladak, i ako vam 
je preostala koja čašica, sjetite se mene- 

— Na službu vaša milosti! Još danas- 

— Dobro, dobro! Pa ću raku ja zasoliti. 

Po podne onog dana skupiše se vrli susjedi za ča¬ 
šicom kod čizmara Mikulića, koj je dakako sievajućim 
okom pripovjedio, kako mu je gospodin senator razja¬ 
snio, da morski rak svakako vriedja „purgarske pravice®, 
i da će varoški panduri tu grdobu i onog neznanovića 

odpravit preko medje slobodnoga kraljevskoga grada, 
neka slavna županija s njima radi, što ju volja. Težko 
je opisat veliku radost vriednih susjeda, koji odlazeć oko 
polnoći od mladoga cehmeštra ni ne opaziše, da svaki od 
njih nosi u glavi morskoga raka. A1 nijedno srdce ne 
razigra še toli živo, koliko vrle cehmeštrice, koja je pod- 
punoma uvjerena bila, da će Vida Grgurina stići prave¬ 
dna kazna rad one grdne kijavice, koje se nije ni¬ 
kako riešiti mogla, a uvjerena bijaše tim većma, jer je 
bio njezin dječak ponio gospodinu senatoru šest polića 
pravog, pravcatog pelinkovca. 

IV. 

Senator održa rieč. U ponedjeljak poslije onog raz¬ 
govora na Markovu trg unidje gradski kaštelan u dućan 
Vidov, te reče, neka dodje odmah na magistrat pred go¬ 
spodina senatora Ilijašića zajedno sa onim Talijanom, 
za koga se ne zna čiji je. 

— Dobro! Dobro! reče Vid mirno, daj Ilija natoči 
gospodinu kaštelanu čašicu rozolia! Vjerujte, dobra je! 

Kaštelan, lieva ruka stroge pravde, čovjek inače 
mramorna srdca, umekšao se kraj nepoznate mu do sada 
sladke i jake čašice, da su mu se brci sve smijali, a iz- 
trusiv treću čašicu, cmoknu jezikom i reče Vidu: 

— Takova šta u istinu nijć još moje grlo okusilo, 
gospodaru Vide! Nu budimo iskreni, ako taj naš Tali¬ 
jan ne-ima putnog lista, ili ako je komu šta ukrao, ja 
ću stisnut oba oka, a gradska medja nije daleka. 

To reče kaštelan Vidu u pol,glasa, al ovaj obukav 
dug zelen kaput i zakopav ruke u žepove, odpovrnu 
mirno: 

— Zato vas ne budi strah! Otvarajte oči, koliko 
vam drago. Sutra možete kod „morskoga raka“ opet 
popiti čašicu sladke rakije. A sad idemo na magistrat! 

Nu kaštelan, imajući posla u svojoj klieti blizu sve¬ 
toga Duha, reče neka' samo idu gospodinu senatoru, a 
on da će sutra drage volje doći u pohode gospodaru 
Vidu ili bolje reći, njegovoj rakiji. 

Vriedni susjedi, a još više susjede, opaziv kaštelana, 
ponamjestiše se na svojih prozorih i za svojimi plotovi, 
da vide, kako će Vid sa svojim „morskim rakom" na 
magistrat. Nije ih na to nukala toliko tajna zloradost, 
već veliko veselje, kako štiti oblast domaće pravice od 
tudjih nametnika, a navlastito je kramar Krivošić, stojeć 
pred štacunom izticao veliku trbušinu, uvjeren daje samo 
njegova roba fina, samo njegova ciena poštena. Kad su 
Vid i Ilija, prošav kraj prozora smiešećih se žena, pro¬ 
lazili kraj njeg pozdravi Janko Vida: 

— Dobro jutro, susjede! Sretan put! 

A1 Vid zaustavi se, i namjestiv svoje očale reče 
mirno: 

— Odnio te „morski rak!" 

Došav na viećnicu podje gospodar Vid mirnim ko¬ 
rakom U sobu Ilijašićevu, a za njim Ilija, ne znajući, šta 
će to biti. 

— Hvaljen Isus! pozdravi starac senatora, položiv 
svoj klobuk na stol, „dozvolite, poglaviti gospodine se¬ 
natore, da sjednem, umorih se. Čim sam stariji, tim mi 
se čini brieg do slavnoga magistrata viši. 

— Sjedte, sjedte, dragi Grgurine! odvrati senator 
prijazno. Medjutim stajaše Ilija kraj vrata. 

— Vi ste, poglaviti gospodine, citovali mene i ovoga 
čovjeka preda se. Evo nas na vašoj službi! 

Senator, mudro gledjuć u prazni papir preda se, 
popravljao si je svileni ovratnjak. Na svaki način bijaše 
mu težko odgovoriti. Varoška i županijska gospoda one 
dobe niesu doduše birala osobito finih rieči govoreć sa 
gradjani ili seljaci, i završetak na svako umovanje bi¬ 
jaše obično živahna formula „Šuti beno! Šta ti znaš!“ 

Ali sa Vidom Grgurinom nije se smjelo toli krupno govo¬ 
riti. Bijaše gradjanin ugledan, čovjek zdrava srdca i na 
glasu sa svoga poštenja i milosrdja po svem Zagrebu i 
po sivoj okolici medju gospodom i pukom, pa premda se 
nije dao od svoje kuće, premda je kroz godine jednako 
robu prodavao, to mu bijaše um van reda bistar i do 
starih dana, a razlozi toli naravski i jasni, da im seje 
sam varoški sudac klanjati morao. 

— Hm! prihvati senator, gladeć si podbradak, vi 
dragi Grgurine! čujem imate nekakvu grdobu, nekakova 
morskoga raka. 

— Imam. 

— Pa čemu to, molim vas? Zar niesu naši sladki 
raci bolji? Kažite sami. 

— Ne znam, odgovori Vid, ja niesam okusio mor¬ 
skoga raka. Nemam ga, da ga pojedem, već mi služi 
samo za cimer. 

— A1 baš takvu prekomorsku grdobu? Našemu 
svietu nije to po ćudi, misle ljudi, da j<B to coprija Pa 
makar i za cimer, nieste li mogli izabrati štogodj obi¬ 
čnijeg, kao što n. pr. vaš susjed Janko ima „zelenog 
medjeda", ili Gjuro Krušlin „zlatnoga magarca". 

— Čuo sam, poglaviti gospodine, da naša gospoja 
banica ima živu papigu, koja viče „Herein!" Zašto ona 
ne drži u krletci sjenice ili kosa ? I nije li veća coprija 
kad luda zvier govori „Herein!" Pak oprosti mi vaša 
milost, ja niesam nikad čuo, da na svietu „zelenih me¬ 
djeda" ili „zlatnih magaraca" imade. U ostalom je naš 
sviet grozno benast i ja samo velim to, da ne ću biti 
sluga tudje bedastoće. Ja sam čitao pravice plemenitog 
varoša, nu ne sjećam se, da bi ondje stajao kakov „ar- 
tikuluš" proti morskim rakom. Ja ostajem pri morskom 
raku s dopuštenjem vaše milosti. 

— Pa si ga k biesu držite! planu senator i zatim 
nastavi svečanije: vi poštovani Grgurine držite pod svo- 

jim krovom toga nitkovića, za koga. se ne zna, gdje mu 
je majka. 

— Ne mojte vi tako, gospodine moj!“ planu Ilija 
koraknuv korak napried. Oči mu plamćahu poput žera¬ 
vice, a lice mu se zažari preko čela. 

— Budi s mirom Ilija! mahnu Vid mirno rukom, 
ja ću dokazati gospodinu, šta poglavarstvu znati treba. 
Ovo nije nitković, i zna se da ga je poštena mati ro¬ 
dila. Evo mu krstnoga lista!" Vid izvukav iz žepa 
žut papir, dignu se i stavi list pred senatora na stol, 
zatim nastavi: Po tom može poglavitost vaša suditi, da 
je to kršten čovjek i zakonsko diete. A sve vam je tako. 
Sjedio sam po podne pred dućanom, i tu vam on donese 
namjera nekakova čovjeka s košarom — ovoga čo¬ 
vjeka, ovoga Iliju nh! On me umoli, da si smie odpo-' 
činuti na mojoj klupi. Ja ga pitaj, čij si i šta nosiš, a 
on mi reče: Limune, fige i da je Dalmatinac. Nu ja 
stari vuk otresni se na njega, misleći, da je to samo 
ciganija, pa čovjek dan danas ne zna, kakav se lopov 
pod poštenim licem skriva. Nu poslije se uvjerih, da je 
to pametna glava, da se je nagledao svieta više, nego 
nas obojica, s dopuštenjem govoreći. Primio sam ga pod 
krov, i za one prve noći dao mi je u pohrauu svoje 
svjedočbe i papire i 100 pravih, pravcatih cekina, što 
si je putujući po moru prištedio bio. E vidite, gospo¬ 
dine, da nije nitković, niti lopov. Evo vam svih papira, 
i sami ćete vidjeti, da je tako. Ja sam hvala bogu izu¬ 
čio tri latinske škole i razumiem ovako nešta. I da vam 
mnogo toga ne nabrbljam, taj čovjek ima finu glavu, i 
zna kako trgovati treba i rekoh mu, neka ostane pri 
meni. Dobro, reče on, i išao u Primorje po robu, pak 
sad trgujemo veselo pod novim cimerom, pod morskim 
rakom. Nu evo i takse za toga čovjeka, da se prikupi 
u plemenitu obćinu i nešta za vas trud, milosti vaša! 
Sad znate sve, a Vid Grgurin s dopuštenjem nije jošte 
SPISI a. šenoe. u. 2 

sa lopovi bratinstvo pio, pa ako i nije bio po svietu, 
rado se priuči tomu, što je pametnija pamet smislila. 
Stari kramar mašuć živahnije rukama, položi potrebiti, 
broj škuda na senatorski stol, a gospodin llijašić, uva- 
živ, da su Ilijini papiri, kakovi biti moraju, i da je taj 
„nitković* napokon posve čestita glava, uvaživ i to, da 
taksa nije manja, nego što biti ima, da je možebit i 
veća, uvjeri se napokon, da pokojnomu odojku nikako 
toliko važnosti pripisati ne treba, kao što je mladi ceh- 
meštar Mikulić po svoj prilici mislio. S tih velevažnih 
razloga pa i obzirući se na posve razborite rieči po¬ 
štovanoga Vida Grgurina morao je poglaviti senator ne¬ 
hotice priznati, da sva priča o copriji s morskim rakom 
polazi možebit više iz pljesnivoga sira gospodara Janka, 
nego li iz temeljita straha od neke više čarobne moći, 
pa zato, reče Vidu: 

— Sad vidim, predragi Grgurine, da je sve u redu, 
i ja ću posao za toga Iliju Radića već obaviti. Nu sbi- 
lja, po podne ću doći, da si tu grdobu, toga morskoga 
raka na svoje oči pogledam!* 

— Bit će mi osobita čast, i preporučam se vašoj 
milosti! pokloni se Vid i ode sa Ilijom. 

Susjedi i susjede, videći, kako se Vid i Ilija po- 
vratiše posve vedra lica, a ne pokunjeni kako su se 
nadali bili, stadoše u velike gatati, šta li će se sbiti, 
ali Mikulić, sjetiv se, da je njegov odojak vrlo liep 
bio, nije ni najmanje dvojio, da će i Ilija i morski rak 
sramotno planuti iz Zagreba. 

A1 gle čuda! Po podne navrati se poglaviti gospo¬ 
din senator llijašić Vidu, te je, kako su očiti svjedoci, 
promotriv cielu stvar kroz plot, tvrdili, zajedno sa Vi¬ 
dom i Ilijom izkresao osam punih boca u vrtu pod ja¬ 
bukom. D&, ljudi opaziše posve jasno, kako se je sena¬ 
tor se onim „nitkovićem* iz Natalije, milo rukovao. 

Nu nije gospodin Ilijašić taj put pohodio bio „mor¬ 
skoga raka 8 , on je Odsele redovito zalazio k njemu, te 
ondje grijao slabe svoje živce sladkom prekomorskom 
kapljicom, da si skupi nove snage, da može neumorno 
raditi za spas plemenitoga varoša zagrebačkoga. Posve 
bje naravski, da je s toga sviet sve više polazio dućan 
Vidov, a Jankov baš nitko izim kumova i susjeda. 

Gospodaricu Mikulićku spopadoše grčevi, a sujsedi 
su na sva usta govorili, da je morski rak i senatora za¬ 
čarao. 

Po tom što se je sbilo u Vidovoj kući, po tom, kako 
je sam magistrat pravice starih gradjana bacio pod noge, 
vidjelo se očito, da je sviet od dana do dana gori, te 
se ne bi ni najmanje čuditi bilo, da buduća repatica 
plemenitomu varošu donese veliku nesreću. Zlo po Za¬ 
greb, vrlo zlo. Gusjenica ždere drveće, Sava zalieva 
sjenokoše, šuša je spalila vrtove, kruh je sve manji, a 
prije desetak godina svakako je na mlieku više skorupa 
bilo, nu sve gore i gore. Pa pita li se čovjek po duši, 
odakle sve to zlo? Magistrat i opet magistrat. Varoška 
gospoda ne znaju više za boga. 

Tako je umovao „zeleni medjeđ", osoba inače vrlo 
važna, sudeć po ogromnoj trbušini, a po njem je govo¬ 
rilo tako sve susjedstvo, s čega dakako nije Vida ni 
Iliju zaboljela glava, već su oni svojom coprijom ma¬ 
mili u dućan sve više i više ljudi, lica dosta uglednih i 
to iz podaljib strana grada. Nu na veliku sreću i ra¬ 
dost „zelenoga medjeda", s kojim se je „zlatni maga¬ 
rac 8 proti „morskomu raku“ urotio bio, riešila se Ilica 
naskoro te coprije, i mlada je cehmeštrica javno pripo- 
viedila, da je sve to samo zato izišlo na sreću, jer je 
ona u to ime dala misu služiti ne rekav ipak svećeniku 
„quo titulo. 8 


* 

Jednog jutra zatvori Vid svoj dućan, skinu Ilija 
morskoga raka, i ortaci preseliše se u kuću Vidove se¬ 
stre na veliki trg, na „Harmici 44 , izstisnuv prije iz du¬ 
ćana brijača Imbricu, čovjeka inače vrlo razborita, koj 
je bez obzira liečio i gospodu i živinu. Kuća gospe Bar¬ 
bare — tako se zvaše Vidova sestra, krezuba udovica 
— bijaše daščara na milost božju slupana, a krov se je 
bio vrlo osbiljno naherio, kao da svakomu veli „Sluga 
pokoran! 14 Nu bilo kako mu drago, promjena je Vidu i 
Iliji dobro služila, pa ako su silni miševi skakali po 
Barbarinu tavanu, to su i silni groši padali u Vidovu 
kesu, jer je napokon „Harmica 44 bila glavni trg, gdje se 
je za onda već skupila bila sva trgovina, svi sajmovi. 

Sviet se nije mogao dosta načuditi toj promjeni, 
sviet nije razumio, kako je Vid, probaviv veći dio svoga 
života u svojoj kući u Ilici, mogao pod stare dane stare 
svoje kosti prenieti na drugo mjesto, i ljudi su posve do¬ 
bro naslućivali, da to nije Vidovd maslo, već da ga je na 
tu novotariju naputio onaj nesretni neznanović iz Natalije. 

Imbrica, čovjek vrlo izkusan, budući poznat.sa či¬ 
tavim gradom, pozdravio je prvi pojav „morskoga raka a 
na Harmici nekim tajinstvenim, porugljivim posmjehom, 
kakov se samo na nosu čovjeka oštra uma opaziti može. 
Razkrečiv noge, prekrstiv ruke znao je spustit svoju fino 
počešljanu glavu na prsa, sakupit svoje tanke obrve ter 
šaptnut kroz zube: 

— Ha, ha! Morski rak! Prevaranćija! Ljepak, na 
koj se magarci love! Iztisnuli me iz štacnna, gdje sam 
brijao punih 10 godina, gdje niesam ostao dužan ni 
groša! Ha, ha! I tomu će carstvu biti kraj! 

Susjedi su naravski vrlo čudno klimali glavom. Pro¬ 
ročanstvo doktora, čovjeka pismena, koj je vidio dalje 
od nosa, uvjerilo je vriedne gradjane, da će se Vidova 
slava jednom za bob i grašak prodavati, ne govoreć ob 
Iliji za koga se i onako ohćenito govorilo, \ da će Vrag 

iz njegove kože remenje rezati. „Zeleni je medjed 11 do¬ 
duše tvrdio, da Vid nije toli opak čovjek, kako se je 
mislilo, jer da ga je pekla saviest, te se je uklonio 
njemu, Janku Krivošiću, da mu dulje ne kvari posla, 
ali ostali sviet nije bio blage ćudi i svatko je slutio u. 
dubini duše svoje „da će tomu carstvu skoro kraj biti!“ 
Da je čovjek malo pobolje otvorio oči, bio bi jamačno 
opazio, da se brijač Imbrica šulja i sad oko Barbarine 
kuće, kao mačak oko vrele kaše, i da bi taj svoj deset¬ 
godišnji štacun još kako tako pregorio bio, da se sav 
posao nije vrtio oko nečega drugoga, — oko očiju Bar¬ 
barine jedinice, liepe Jagice. 

I bilo je vriedno vrtiti se oko te djevojke. Bi¬ 
jaše nekako drugče građjena nego ostale. Malešna je¬ 
dra , puna ko jabuka, širokih plećiu, punih grudi sti¬ 
skala je bujne crvene usnice, žmireć izpod dugih trepa¬ 
vica iz vragolastih crnih očiu, da je svaki put Imbrici 
kliznuo sapun iz ruke, kad bi ju god pogledao. Pht bi¬ 
jaše joj gladka, sjajna, obrve guste, sraštene a kosa fina 
.ko vlakance i mrka do kraja. 

Stara Babika, dobra mati, mazila je tu jedinicu, 
da su ju susjede jezikom šibale do treće ulice, al Ba¬ 
bika gladila je svoju djevojku, ko godj stara usidjelica 
svilo-dlaku mačku, hranila je debelim skorupom i bie- 
lim hljebom, te bi joj sto puti na dan rekla: 

— Jagice, srdce moje, joj ala si liepa 1 Takova šta 
nije sviet vidio. Dh, pitam ja, gdje ima u gradu toli 
liepe djevojke? Možda kći našega varoškoga sudca,' koja 
ima bradavicu pod nosom. Niesi ti stvorena za koga godj. 
Tko nije gospodski sin, nek ne pokuca na tvoja vrata. 
Tko tebe hoće, srdce moje, mora imati na čižmah zlatne 
podkovice.“ Jagica je sve to dobro upamtila, i kad ju 
zaprosi jednoč licitar iz laške ulice, čovjek mlad i po¬ 
šten, nasmija mu se djevojka u brk i reče: 

— Dragi majstore! Meni se ne će medice, natoiite 
ju drugoj! 

Susjede su dapače bajale, da Babika svoju kćer u 
mlieku kupa, nu valjda nije to baš puna istina bila, 
jer je o tom govorila najviše susjeda, mlada mesarica, 
kojoj su boginje lice silno nagrdile bile. Majka je dakle 
sanjala o gospodstvu, o zlatu, ali nije toliko kći. Buke 
joj bijahu slabo spretne poslu, pletivo i vezivo motalo se 
nemilo pod njezinima rukama, a u kuhinju nije je pu¬ 
stila majka „da se fina koža ne zadimi", al je zato 
marila Jagica za gusle, za popievke, za kolo i za mla¬ 
diće, ako su bili momci od oka. Imbrica ne bijaše do¬ 
duše mladić ko dren, niti bog zna kako liep, da bi ga 
bili mogli stavit na oltar za svetca — al Imbrica bijaše, 
što no je rieč, „vražka krv", čovjek koj se umie pre¬ 
bacivati na sve strane, čovjek komu leti jezik kao po 
loju. Znao je kititi. i čičkati jezikom, mititi govorom, 
previjati se kao mačak, a šale sbijati kao majmun, pa 
kad je znao, da ga čuje Jagica, zaletio se on u svoje 
vragolije, šibao po svačijoj glavi, a Jagicu gladio jezi¬ 
kom, da je mladoj sve srdce igralo. E tomu je i pje¬ 
vao uz tamburicu i kako sladko. Školnika nije već nitko 
ni slušati htio uz orgulje, već samo Imbricu. Kad je onako 
za tihe ljetne večeri sam bio u štacunu, pak drndao na si¬ 
tnoj tamburici, kad je tako tanko i žalostivo pjevao: 

Hoja, boja, boja! 

Ti si, đnšo, moja! 

onda je bome Jagici igralo srdce, pa se je djevojka 
malo po malo naučila na toga britvića, i kad mu se je 
bilo seliti, bila je čitav dan — d& čitav dan vrlo žalo- 
stna, a jedan dan žalosti dosta je za mlado djevojče. 

Nu brijač Imbrica nije samo umio brojit žice na 
tamburici, već i brojiti, koliko da Babikina kuća vriedi. 
Znao je on, da je Jagica jedinica i mezimica u starice 
majke, znao je on, da ujo Vid ima prilično groša, kuću 

i vinograd, i da će to namrieti Jagici, koju je ppzio 
kao oko u glavi, i kad je sve to tako liepo sbrojio bio, 
stao je drndati i sladko pjevati Jagici: 

Hoja, boja, hoja! 

Ti si, dušo, moja! 

sanjajući, kako će se liepo širiti po svojoj kući, po 
svom vinogradu, uz svoju Jagicu. Pa gle! sad mu je 
„morski' rak" pokvario račun na toliko, da je ta liepa, 
jedra Jagica zaboravila i pjesmice, i tamburicu i Imbricu. 

Nu koliko je veleumni brijač slovio nekim osobi- • 
tim prorokom medju gradjani, ovaj put se je prevario 
bio, kruto prevario, jer „carstvu morskoga raka" nije 
bio kraj, nego je dapače cvalo bolje no ikad. Uztrajno 
srdce starca Vida, a osobita bistra glava i poštena duša 
Dalmatinca Ilije razširila je trgovinu na široko. Ova 
morska grdoba nad dućanom, iz prvine proklinjana i 
rušena, izadje na skoro na glas po svem gradu, dit po 
svoj zemlji, te gospoda velikaši, i sam biskup zagre¬ 
bački nisu kupovali robe, nego u dućanu Vida i Ilije. 
Izpod tih revnih ruka nicao je blagoslov dnevice, van- 
ski trgovci i kramari uzimahu robu samo od morskoga 
raka — nu bijaše tu posla od zore do mraka tako, da 
su najljući neprijatelji sada štovali dalmatinskoga do¬ 
šljaka, kao neko čudovište, i sam „zeleni medjed“, čo¬ 
vjek u obće vrlo konzervativan i glede ciene i glede 
robe, odreza jednoč po večernici Imbrici: 

— Moj dragi Imbrice! Tvoja te je nota izdala i 
žice su na tvojoj tamburici popucale. Fin si tić, i znam, 
koga je ta tvoja tanka popievka išla. Ali, ali, dragi moj 
Imbrice, kos je ostao bos, a brijač nikad od sapunice 
dalje. Šta ćeš? Tako ti je sudjeno. „Je 1’ tako, prijatelji", 
okrenu se „zeleni medjed u ostalim gradjanom lupnuv 
se po trbušini, „izijo Imbricu morski rak, izijo ga 
morski rak!“ 

Dok su vriedni „purgari “ glasovitim smiehom po¬ 
tvrdili istinu rieči „zelenoga medje<la“, odjurio je Im- 
brica biesan, viknuv, da je nezahvalna „zagrebačka ba- 
gaža“ zaboravila njegova velika dobročinstva, što je po 
svoj prilici značilo toliko, da je Imbrica Zagrebčane već 
dugo vremena brijao. 

Ilija, inače čovjek vrlo živ i okretan, vladaše se vrlo 
mirno i čedno. Ako nije po trgovačkom poslu putovao 
van Zagreba, stajao je od zore do mraka u dućanu, 
radeć neprestano i provirkujuć samo kadkad iz štacuna 
na okno, iduće prema dvorištu. Jagica nasuprot sjedila 
je vazdan do prozora svoje sobice u dvorištu za vezi¬ 
vom, i dolazila je često po kojekakve sitnice u dućan. 
Šta ćete ? Sto i sto puti čuješ i čitaš; „Bio čovjek, bila 
djevojka; pa se to vidjelo, pa — Jagica djevojče jako 
i rumeno ka i jabuka, u nje srdce upaljivo kao slama, 
a u Dalmatinca do dva živa oka, reć bi do dvie žive 
žeravice. K tomu bijaše siromah Dalmatinac sam, od- 
kinut od svojte, u svietu srodnu, al opet tudju po na- 
viki i živovanju. Uzdisao je radeć cieli dan, a sada mu 
se opet zaželjelo ljepote i milote, Vid i Babika pako 
bijahu starci. JeP čudo, da se tu sbilo, što je već sto 
puti bilo, ponajprije trenom izpod oka, plaho iz busije, 
a poslije sve jače i jače — kako to biva od starine, 
ali opet ne reče jedan drugomu ni cigle besjedice. Je¬ 
dnog dana nadjoše Jaginu majku u postelji mrtvu. Tu 
je bilo plača i suviše, a Jagičino srdce se pri tom još 
više razmekšalo; suze uminuše, al srdce je ostalo mehko, 
i Jagica je stala gospodarit u kući glave poniknute, oka 
mutna, jer je, kako joj mati umre, bijaše u kući pu 
sto, vele pusto. Starac Vid hgdio je po kući kao bez 
glave, i sva briga spala na Iliju. Kad kad bi Vid zašao i u 
dućan i tu je, sjednuv na bačvicu figa, iza suznih očala 
mirno gledao Iliju, kako hitro i revno radi. Govorio 
nije ništa. Kad je onako sjedio jednog po podne, pri¬ 
hvati Ilija iza dućanskog stola: 

— Dragi gospodaru Vide! Evo se danas digoste 
u pet sati, pa ste pri tom vlažnom vremenu stajali u 
dvorištu, gdje su ljudi spremali šećer u magazin, i tako 
vazdan sami sebi na ledja krcate poslove, kojih mogu 
sam obavljati. Stari ste, čuvati valja zdravlje, jer nije 
bog stvorio čovjeka od kamena. Vi liepo počivajte u 
gvojoj komorici, pa se kriepite starim vinom, a moje 
ruke pustite — ii ne ima vaš ortak više vjere u va¬ 
šem srdcu. 

— Beno, beno! odpovrnu ljutito Vid na te rieči, i 
očale mu se jače suzami orosiše. Ja tebi ne vjerovat, 
ja tebi svomu Iliji, koj si mi što i rodjeni sin. Ta ne bi 
li se ja morao bojat božje pravice, da u mom srdeu i 
piknjica dvojbe na tvoju poštenu dušu ima? Misliš li 
ti, da pazim na tvoje prste? A jk! Nk evo, ovu desnu 
ruku dao bih za te, kojom sam samo dva puta za svoga 
vieka prisego, kad sam se ženio i kad sam postao gra- 
djaninom. fre bio zdrav, ako je ne bi dao. Pak nije li tvoje, 
što je moje? Nije li tvoja glava moju staru pamet izva¬ 
dila iz kolomaza, te mi danas zvoni kesa, da se čuje i 
preko vrhasv. Jakoba? Nego, nastavi Vid mekše, pusti 
me da te gledam, jer te rado gledam. Srdce mi igra, 
kad vidim ovako poštenu glavu, koja ne stoji zaman 
u svietu božjem, gdje je jelo plaća za valjano djelo, 
srdce mi igra, kad — kad gledam toga — ha, ha, ha 
vragometnoga morskoga raka! Obrisav svoje očale na¬ 
stavi Vid: Nu već mi se odavna nešta po grlu mota, 
al danas, na moj vjenčani dan, mora mi to izpuznut na 
jezik, puklo kud puklo, čuj! Babika je umrla, a drvo 
za moju mrtvačku škrinju odavna je zrelo. Dva, tri dana, 
pa onda u onaj — u božji kraj. Roda ne imam. Sve 
je oko mene mraz ofurio — samo je ostala Jagica — 
moja Jagica. To je ono. Kaži mi po duši, kako da se raz- 
dieli moje blago po smrti? Svakomu pol? Tebi pol i 
Jagici pol? Jagica je moga roda, al ti — stran čovjek 

— ti si to privriedio. Krivica bi bila, da dam jednomu 
ili drugomu sve. I jaši sto puti rekoh: Nek se nedieli. 
Pa kad je jeduo blago, nek budu i baštinici jedno, nek 
se sdruže Jagica i Ilija, kako to sveta mati crkva do¬ 
pušta. Ti, moj dragi, nisi rodjen za fratra, a i od Jagice 
težko da će biti opatica, pa kad si ti mužko, a ona 
žensko, zašto ne biste mogli biti jedno i blagoslovi 
bog. Ja te ne silim, jer je srdce vražki gospodar, koje 
ne zna za regule, ali ako mi Židov nije prodao krive 
očale, mislim, da je tebi vrlo drago, da zidar nije za- 
gradio onog okna prema dvorištu, a Jagici, znam, bilo 
bi još draže, da okno ne ima bedaste gvozdene rešetke! 
Sada govori ti! 

— Eh! priskoči Ilija k Vidu, šta ću vam reći, već 
da Vam Židov nije prodao krivih očala, i da vas ljubim 
u poštenu ruku! 

Za tri nedjelje orila se Vidova kuća od veselja, da 
se je stari silno klimao, a još silnije gospodar Vid i se¬ 
nator Ilijašić, debeli kum. Ilija se i Jagica, uzeli, a Im- 
brica je javno na Harmici izjavio, da je mogao dobiti 
Jagicu, al da je ne bi htio uzeti, da su mu pridali pol 
carevine. 

— Kiselo groždje! reče „zeleni medjed“. 


VI. 

Već je trava rasla nad poštenim! kostmi starca Vida. 
Vriedna ta duša uminu u drugi sviet, smiešeći se sreći 
svoje djece — Ilije i Jagice. 

— Djeco moja! reče dan prije smrti, sjedeć na 
postelji, znam, blizu mi je kraj. D&, d&, ovo moje 
staro srdce sve manje i manje kuca. Šta ćete? čo¬ 
vjek je kao i ura. Dok je nova, vrte se kotači, da 
je veselje, ali kad se kotači oglodju, kad se zubi na 
njih iztroše, stane ura, pa toga urara ne ima na svietu 
koj biju umio popravit. Nu, hvala budi svetoj trojici, ja 


Digitized by <^ooQle 



27 


sam se pošteno naživio toga života, i božja će milost dati, 
te ću i ja naći u raju svoj zakutak, da s gora, s onoga 
svieta vašu sreću gledati mogu. Živio sam nekoliko go¬ 
dina medju vama sretno i veselo, i ako mi je sada 
umrieti, ne imam se na gospodina boga potužiti radi 
kakove nesreće, ja mu dapače hvalim od sve duše, da mi 
posla tebe, moj dragi Ilija, da si mi kuću podigo. Još 
koj dan, pa eto će biti baš šesta godina, što smo se 
prvi put vidjeli na onoj klupi pred mojom kućom u Ilici. 
Ja sam te, boga mi, držao za kakovu skitalicu, al se 
moja luda pamet, hvala bogu, ljuto prevarila, jer si zlata 
vriedan. Samo nešta mi je žao. Vi živite zajedno, tebi 
Ilija ima nešta više od triedset godina, a Jagica je mlada 
i još ne imate djece; tu radost bar da sam doživio. Nu 
bog je tako htio, i slava njemu. A molim te, Jagice, 
samo za jedno. Poštuj ovoga vri'ednoga čovjeka. On će 
ti biti odsad otac i majka. U njega se uzdaj, po njego¬ 
voj volji radi; jer mu je volja dobra, pa ako mu je lice 
kadkad mračno, to su ti brige za tebe i za kuću, brige, 
za koje kratka ženska pamet ne zna. A tebi, dragi Ilija, 
ne ću dalje ni govorit. Znam kakov si i da će Jagica uz 
tebe sretna biti'.* 

Tako govoraše Vid, a za tri dana ponesoše ga na 
groblje i sto i sto gradjanskih ruku jagmilo se, da na 
njegovu mrtvačku škrinju bace blagoslovljenu grudicu. 
Iliji pako pucalo je srdce, jer premda je imao uz sebe 
mladu ženu, bijaše mu nekako pusto, kad mu je srdce 
bilo prikovano uz starca Vida. Nu to su sve preklanj¬ 
ske priče, jer je na grobu staroga Vida već rasla trava. 

Ilija bude uglednim čovjekom, pravim gradjaninom. 
Pameti bijaše bistre, revan preko reda, poštenjak na 
glasu, a izim toga čovjek vrlo bogat, i ne znam jesu li 
varoška gospoda koga više štovala, nego gospodara Iliju. 
Zaboravilo se dapače, da nije Zagrebčanin, za ono doba 
veliko čudo, za to je postao Ilija gradskim assessorom 


Digitized by 


Google 



i crkvenim otcem. Najviše je pako gradjanstvu godilo, 
da je bio svakomu prijazan, da niesi na njem ni traga 
oholijfe vidio. To je doduše liepo, al je i vrlo riedko, 
jer „zlo i naopako kad od opanka postane škornja“, 
govorahu naši starci, a to je rieč vele istinita, jer ne 
ima obično oholijeg čovjeka od pofarbanog seljaka, koj 
je milošću božjom ili vražjom steko koj grošić. 

Tri četiri li godine po smrti Vidovoj pade Babikina 
stara drvenjara od sjekire, jer se je krov toliko nahe- 
rio bio, da se je stanovnikom svaki dan mogao srušiti 
na glavu, pa je bilo skrajnje vrieme podignuti novu kuću 
od temelja. Za Vidova života nije dakako Ilija ništa o 
tom spomenuti htio, jer starci misle, da će namah umrieti, 
kad stanu novu kuću graditi, zato se je kako tako kr- 
parilo. Nu sada nije bilo zapreke, a sad se je bome i 
gradilo ljudski, ne od hrastovine već liepa kuća na je¬ 
dan pod od pečene zemlje i kamena. Milo bijaše tu 
kuću gledati. Raži zemlje prostran dućan na svodove, a 
za dućanom sobica, gdje je gospodar Ilija račune slagao. 
Nad dućanskim stolom visijaše drvena zmija, a o njoj 
razna prekomorska roba, salame, sir, naranče, morski 
pauci, školjke i šta ja znam. Vrata dućanu bijahu od 
čvrsta gvoždja, nakićena umjetno kovanim željezom. Do 
dućanskih vrata dolazilo se uzkim svedenim ulazom u 
dvorište čisto, kamenom taracano, i na kraj dvorišta 
bijahu magazini puni robe svakojake. 

Nu prvi pod da si tek vidio. Kuhinja čista, puna 
bakrenog posudja. U velikoj jedaćoj sobi stajaše u sriedi 
ogroman stol od hrastovine, a oko njega visoke hrastove 
stolice; o zidu staklen ormar, pun dragocjenih zdiela, 
posuda, tanjura, sve talijanski posao, fini vrčevi, čaše i 
boce od brušena stakla, posvećene voštanice i kip bo- 
gorodice od voska pod staklenim poklopcem, a u kutu 
širila se ogromna zelena peć. Od jedaće sobe išlo je 
okance u kuhinju, da jela dodju sočna i smočna na stol. 


U ložnici stajahu dvie ogromne krastove postelje, a na 
njih perinja čitavo brdo, skoro do vrha sobe, a sve to 
pokriveno pokrivalom od katuna, osutog velikim crvenim 
cviećem. Duž zidova redali se visoki hrastovi ormari, 
puni puncati biela fina rublja, naslaganog tuđe bez broja, 
jer nije to pravo gospodarstvo, gdje se rubeniua na pr¬ 
ste izbrojiti može. A što je u tom domaćem svetilištu 
najvažnije bilo: o zidu nad posteljama kip bogorodice, 
a pred njom srebrna svjetiljka, Ilijin gradjanski list pod 
staklom, velika crna pnška, jer je bio Ilija i stražmeštar 
kod gradjanske straže i prosta batina srebrom okovana. 
Pod posteljom pako stajaše jaka škrinja, okovana gvo- 
ždjem i zatvorena jakim lokotom, bez sumnje utočište 
mnogobrojnih cekina i škuda. Sve, sve se je bilo pre¬ 
obrazilo i poljepšalo, samo jedna jedina starina ostade 
na svom mjestu. I nad dućanom nove kuće visio je onaj 
stari morski rak, premda su mu već brci izpali bili. U 
tom novom raju, pred kojim bi svaki Zagrebčanin kapu 
skinuo, gospodarili* Ilija i Jagica. 

Ima žena svakojakih i ovake i onake ćudi. Nekoj 
je težko zaviriti u dušu, jer si lukavštinom uraie za¬ 
klanjati pravu narav, i prevarit će čovjeka i s desna i 
s lieva. Neku ćeš odmah prepoznati kao da ti na dlanu 
stoji, te se vrti kao preslica i puna je rieči kao šipak. 
Nu za Jagicu nije se moglo reći ni jedno ni drugo. Ja¬ 
gica bijaše za mlada dosta razmažena i ponešto gizdava, 
nu kad joj majka umre, kad se je poslije udala za 
Iliju liepa, snažna čovjeka, te sav kućni posao spade 
na njezine ruke, priuči se po malo poslu, priuči se 
svomu mužu, te ne imajući inače bog zna kakove brige 
živila je mirno, te niesi na njoj opazio ni osobite sreće, 
ni žalosti, ni velikih osjećaja i još manje ihisli; srđce 
joj se nihalo pravilno u prsih kao nihalo velike ure u 
jedaćoj sobi, a osobitu razmišljanju, nije imala povoda. 
Možebit ju je držalo na uzdi i živo, oštro oko Ilijino. 

Ozbilje, kojim je radio, štovanje, koje je cieli grad 
izjavljao Iliji, i strogost poštene duše, kojom je kaznio 
svaku nevaljanštinu, zadavabu Jagici neki neobični strah, 
te nije ni sanjala opirati se onomu, uz koga je, jednim 
časom razplamćena, prionula bila za vas život; Jagica 
je Iliju po svoj prilici počitala nekim strahom više, nego 
ljubila, jer kraj sve dobre volje nije onako pravo zdravo 
od srdca ljubiti mogla. Nešto joj je ipak ostalo od mla¬ 
dosti, nešto malo gizde. Videći, da joj je muž bogat i 
ugledan, rado je izticala neko gospodstvo. Nije ona ni¬ 
koga vriedjala, nije nikomu nabacivala: „Gle ja sam 
bolja od tebe, jer imam više od tebe," al joj je godilo 
kad se je sviet klanjao bogatoj trgovkinji, — a poklo¬ 
nika i puzavaca ćeš vazda naći, kad ti je kesa puna — 
rado se je kitila srebrom i zlatom i svilenimi rubci i 
vrpcami. Tomu veselju nije Ilija dakako ni najmanje 
prigovarao, jer prema njegovu bogatstvu bijahu to sitni 
troškovi i premda strog i točan, a sam triezan i šte¬ 
dljiv, smatrao je Jagicu nekim svetim zapisom starca 
Vida i vladao se prema svojoj ženi nježno i ljubezno. 
Razmišljat o njezinu umu, o njezinu srdcu nije imao 
kad od silnih poslova. S prvine bavio se je taj vriedni 
čovjek samo o svojoj trgovini, nu kad je poslije bilo 
više božjeg blagoslova i više žutaka, kupio je zemlju 
za zemljom, vinograd za vinogradom, a tu je trebalo i 
pripaziti na plug i na prešu i na pivnicu; od svega 
toga bijaše dakako mnogo glavobolje, i nije ni čudo, 
da Ilija nije svoje žene pobliže razmatrao. Jedna ga 
je stvar ipak veoma pekla. 

Jedne nedjelje sjedjaše Ilija po objedu za svojim 
velikim stolom zajedno sa poglavitim senatorom Ilijaši- 
ćem, koj se nije mogao dosta nahvaliti Jagičine kuhi¬ 
nje. Gospodarica bila je pošla k večernici, ostaviv-ključ 
od pivnice na stolu. Ilija i senator bijahu u stanu sami. 
Pred jednini i drugim stajaše vrčić rumena vina i su- 

deći po žarkih obrazih gradskoga starješine, znala je 
Jagica, zašto ključ od pivnice kod kuće ostaviti treba, 
jer je vriedni gospodin Ilijašić vrlo često mjerio i iz¬ 
mjerio dubljinu svoga vrčića. 

— Hm! reče senator, pogladiv si po običaju pod¬ 
bradak, vidite, dragi Ilija, kakova se čudesa sbivaju po 
svietu. Da mi je tko reko, kad ste prvi put sa Vidom 
bili na magistratu, da ćete s vremenom biti gradjanin, 
assessor, crkveni otac i stražmeštar naše garde, ja bih 
mu bio rekao, da je lude gljive pojeo, pa ipak sve se 
to sbilo, ali — ne biva to svaki dan; jer, — čast vama 
i vašoj mudroj glavi — nije svaki čovjek, Ilija i naš 
plemeniti varoš može se ponositi takovim gradjaninom. 
Eh dobro je to vince! Eh liepo vam je bog dao! Bome 
ste baš sretan čovjek. Vi imate liepu zidanu kuću, dva 
vinograda, imate oranica, pašnjaka, livada, liepu trgo¬ 
vinu, punu pivnicu vina, pun bambar žita, pun dimnjak 
butina, a pune kese zlata, imate snažnu mladu ženu, 
pak pitam ja vas, treba li.više, ne imate li sve, što 
vam srdce želiti može!" 

— Ne imam, poglaviti gospodine, odvrati Dal¬ 
matinac. 

— Vidiš! uzmaknu senator stolicu, da ne ima 
svega! Tu u kući „abundantia abundantiaruin", a on se 
još češe za uhom i veli, „Ne imam!“ A kako se biesa 
zove taj zadnji klinac vašoj sreći, dragi Ilija?, 

— Diete, gospodine senatore! Ja imam hvala 
bogu jesti i piti, imam i povrh toga štošta. A1 čovjek 
ne žive samo o kruhu, i srdcu treba hrane. Ljeta go- 
spodnjega 1786. oženio sam Jagicu, a danas brojimo 
1789. Meni je trideset i devet godina, a Jagi su dva¬ 
deset i tri. Ja sam zdrav, ona je zdrava, i opet nika¬ 
kva blagoslova. 

— Moj dragi Ilija, nasmjehnu se senator kiselo, 
iztrusiv vrčić, blagoslova velite? Pita se samo, je li to 

sbilja božji ili možebit vražji blagoslov. Ja imam toga 
čitavo čislo, al kad vam zaigra ta blagoslovljena mu¬ 
zika, onda mi se mozag vrti kao ona željezna zastavica 
navrh varoške kuće. 

— Svejedno, reče trgovac. Ja se mučim , ja se 
znojim, ja radim od zćre do mraka, i ja siromah mor¬ 
nar, koj sam od kuće pošao na prostu štapu, evo sam 
danas bogat, ugledan čovjek. Duša me ćera, da radim 
pošteno dalje i radit ću do smrti. Nu kad onako izmu¬ 
čen u noći legnem na postelju, kad podvinuv ruke pod 
glavu buljim u mrak, onda kao da me iz tihe noći 
pita tajinstven glas: Ilija, reci mi, za koga radiš? Komu 
ćeš to ostaviti, Oh onda mi jetežko, vrlo težko, pa mi 
se hoće plakat. Oh da imam diete, da mogu grliti, cje¬ 
livati svoju krv, sretan bih bio, presretan. Sve, što mi 
je bog dao, ostavio bih djetetu, i onu prostu batinu u 
mojoj sobi, s kojom sara došo u Zagreb i koju sam dao 
srebrom okovati, pa bih mu rekao: Uzmi, uzmi sve, uzmi 
i ovu batinu, koja je tvoga otca iz kolibe dalmatinske 
dovela u ovu liepu gradjansku kuću, poštena je, diete 
moje, u nju se poštapljuj iduć putem života, i ti ćeš 
biti sretno i pošteno.“ 

— E pa kad vas je, dragi Ilija, tolika volja zi- 
bati, a vi čekajte još koj čas. Bog ne plaća svake su¬ 
bote, pa mogu doći još dvojci i trojci, i vi napokon 
ne ćete nasmagati batina za tu vašu litaniju. Koliko 
poznam vašu Jagicu, reko bih, da će se još naslušati 
te vragometne dječje muzike, a poznato vam je, da 
jedno drvo prije, drugo poslije ploda daje. Ja dakle 
primam ovaj vrč vina i velim: Da t)og da rodila nam 
loza i kukuruza, trešnje i višnja, da bog da, zibala 
vriedna vaša drugarica do godine dvojke, a ja ću im 
biti krstni kum. U to ime pijmo !“ 

Vrčevi se kucnuše, prijatelji gucnuše, a na vratih 
pojavi se gospa Jagica, ogrnuta svilenim rubcem, noseć 
velik molitvenik. 


i 

— Oho! kukuriknu senator, pogladiv si podbra¬ 
dak, „lupus in fabula* iliti u ovom slučaju „lupa in 
fabula." Odkrojili smo vam blagoslov, gospodarice Jago ! 
Gledajte, da vas se primi. Ja velim, ter velim, za go¬ 
dinu dana morate pjevati notu „Nini niniNana!" Ahš,! 
Razumjeli ste. Bene! A1 sad moram kući, da se ne nahla- 
dim. Sutra moram voditi zagrebačku procesiju k majci 
božjoj bistričkoj, i tu treba, da ti je glava čista, kad 
podješ na put. Laku noć, laku noć! Dakle za godinu 
dana, rekoh! i senator odklipsa svojoj kući. 

Za godinu dana zapisa župnik svetoga Marka u 
matićii ove rieči: „Ljeta gospodnjega 1790. dne 13. 
srpnja rodi se Marija, zakonska kći Ilije Radića, tr¬ 
govca zagr. i njegove žene Jage i bude krštena dne 
16. srpnja iste godine po Vinku Kovačiću, duhovnom 
pomoćniku ove crkve. Kumovi: poglaviti g. Janko pl. 
Ilijašić, senator si i kr. grada na Grčkih goricah i go¬ 
spoja mu Marija pl. Ilijašićka." 

Ne ima sumnje, da se pri krštenju nije vode pilo, 
kum barem izjavi, da Ilijina pivnica ne ima dna, al 
uz sve veselje prišapnu senator razigranomu Iliji: 

„Sram Vas bilo! Čemu opet ženske? I onako su 
pred 10 godina tri ženske.krunu nosile. Napokon neće 
više ni bit mužkoga plemena. 

I 

r 

VII. 

Na obronku brežuljka do svetoga Duha blizu Za¬ 
greba zelenio se bujan vinograd. Iza širokog lišća vi¬ 
rilo je puno crveno i crno groždje, a vrhom lišća 
igralo zlatno, jesensko sunce. Po zraku se gonili ja- 
tomice vrebci, cvrkućuć i kraduć po svom običaju. 
Navrh brežuljka širio se voćnjak, a usred njega di¬ 
zala se liepa drvena kliet. Podalje od drvenjare raz¬ 
vijao je grane starac orah, pod kojim je na klupi sjedio 
čovjek omalen, odebeo. Prosjeda kosa bijaše mu sple- 
SPISI A. šenoe. ii. 3 




tena, u perčin, s desna i s lieva bio u kosu zataknut 
češalj od žute mjedi; tamne mu oči igrale ne obično 
izpod Široka šešira od slame, pod koj si je čovjek sbog 
velike vrućine stavio bio nekoliko pera široka lišća. 
Čovjek je imao na sebi modar prsluk, modre hlače, a 
na noguh papuče. Polagno odbijao je dim iz svoje ve¬ 
like lule, a kadkad bi gucnuo iz vrča vina, koj je do 
njega u vjedru hladne vode stajao. Iz tamnog mu oka 
virilo je neko osobito blaženstvo. Vedar i veseo omje- 
rio bi'čas okom zelenilo bujnoga gorja, čas bi se za¬ 
dubio pogled mu nizbrdice u vinograd, iz kojega se 
ozivala vesela, šaljiva pjesma. U jedan put planu mu 
oko življe. Iz zelenila skoči pred čovjeka djevojče od 
jedno šestnaest godina, pjesnik bi reko prava iz gorice 
vila, a -običan čovjek bio bi ju okrstio vragolastom skoči- 
djevojkom. Ružičasta haljina letila oko nje ,kao lepti¬ 
rova krila, nožice u crnih izrezanih cipelicah jedva se 
ticale zelene trave. Bijaše lica puna, rumena ko bre- 
skva golica, oči joj igrahu poput kriesnice, i tamna 
kosa spletena u dvie plete, a propletena crvenom vrp¬ 
com skakutala je po ledjih nestašne mladice neprestano, 
— Ej tato, tatice, moja sladka dušice! udari ne- 
stašnica u smieh, pljesnuv rukama, „jesam li te prepla¬ 
šila, te si se tako streso, kao da te je tko vodom polio ? 
Ne boj se, naši smo, domaći smo. Čini mi se i tvoja lula 
se je preplašila, pa stara sirota utrnula. Da vidimo!“ i 
djevojče kleknu do čovjeka, pa zaviriv u lulu nastavi 
kroz smieh: „Jest, duše mi! Ha, ha ha! Jesam, jesam 
prava nevaljanka. A1 tomu je lako pomoći. Ček, ček, 
moja starice!“ Djevojka uhvati ocjel, kremen i gubu, što 
no ležaše do starca na klupi, te stade junački kresati, 
zatim puhnuv dva tri puta na gubu, položi ju pomnjivo 
na lulu i prihvati: „Tako! Sada mi gori opet veselo!" 
Starac bješe medjutim svoju krupnu ruku stavio na 
glavu mladice i odbiv dim iz lule, reći će joj suzna oka 
kroz smieh: 

— Marice, 'Marice, mala gušterice! Ti se viješ, ve- 
reš i motaš, a kamo te namjera namjeri, pun te je sviet, 
i tebe i tvojih vragolija. 

— Muč, tatice, muč! nastavi djevojka, staviv ruku 
starcu na usta, pusti me nek -se nasbijam šale, nek se 
naćurličem pjesme, dok je kada, dok mi srdce igra, kao 
rosa o jutrnjem povjetarcu. Pa de!“ dignu djevojka vrč 
iz vjedrice, de napij se na taj strah! Od mene biti će 
ti sladko! 

Starac potapta djevojku po ledjih i gucnu silno iz 

vrča. 

— Da ti kažem, brbljala mladica dalje, da vidiš, 
kako nam vino liepo' stojf.. Vjeruj, za petdeset viedara 
više od lani. Ne znam, ne znam, nije li se moj dragi 
tatica prevario u računu, hoćemo li imat dosta posudja. 
A1 će biti branja, al će biti vesela, to mi je, vjeruj, 
više neg moj god. Ja sam već nasnubila čitavu hajku 
djevojaka, a i ti ćeš koga toga gospodina — al jedno 
te molim, i preliepo molim. Jel, da ćeš mi po volji uči¬ 
niti. Beci da hoćeš! 

— E pa šta? Govori Marice moja! 

— Molim te, ne zovi onu suhonjavu maškaru, va- 
roškog apatekara! 

— Pa zašto da njega ne zovem? Dolazi u kuću; 
čestita na mlado ljeto i god- 

— Znam, znam i šalje pomade i parade i sladkiša 
i drugog vražjeg drobiša, pa se uz to sladko i presladko 
smije, ali- 

— Nu šta ali- 

— Znaš, kad smo ovako na samu, govorit ću ti 
od srdca. Mamica preda mnom hvali toga doktora vi- 
zikatoriuša, kao da je sam božji svetac. Nu ja u njem 
ne vidim nikakve svetosti, već dugo, glupo lice, našu- 
šurenu baroku, šiljast nosi, da oprostiš, velike uši. Sve 

hoće, da mi ljubi ruke, sve mi govori „frajla i frajla“ 

i kojekakve budalaštine, kojih ni ne razumiem, a pri 
tom prevrće očima, kao da je polić rebarbare izpio, pa 
ja udri u smieh. Kad smo ono zadnji put o „Velikoj 
gospi“ bili na proštenju u Remetah, kupio je cieli to¬ 
var licitara, pa ga stavi pred mene, i izceriv zube 
kao majmun, reče: „N&, nk, uzmite frajlice!" a ja ću 
mu na to: „Hvala, gospodaru apatekaru, ja toga slad- 
kiša ne jedem; mogla bih si pokvariti želudac, pa bih 
morala piti vaše medicine, koje su mi odurne, kao 
otrov. Ja u obće mrzim, što je sladko, već mi se mili, 
što je papreno, a vi paprike iu svojoj apateki nepro- 
dajete." To mu rekoh, al on opet „Ali frajlice ! ct Nu ja 
mu odrezali: „Ja frajlica niesam, ja se zovem Marija 
Radićeva, vaša prepokorna službenica, gospodaru apa¬ 
tekaru." Mama Se je strašno mrgodila na me, a kad 
smo išli kući, podjoh šumom napried, da si naberem 
kiticu. Nu nesretni apatekar priliepi mi se uz pete, pa 
govori ovako, govori onako, čega ja razumila niesam, 
pa napokon, pomislite, dragi tatice! stid me je i reći 
— hćede me poljubiti; nu ja — ne znam, je V pravo 
bilo, al srdce mi nije dalo drugče — ja ga lako, la- 
gacko lupih preko nosa, te rekoh, da mi toga sladkiša 
najmanje treba." 

— Pravo si učinila, posve pravo! razžesti se sta¬ 
rac,^ staviv lulu na klup, daj da te poljubim i poljubi 
djevojku u čelo i zatim će dalje: kakve su to lakrdije. 
A, kl misli li to mazalo —nek se pokaže u mojoj kući, 
nek se pokaže! 

— Al ne misli mamica, tako nastavi djevojka. Kad 
ono kući dodjosmo, izgrdi me, ko da sam najgori stvor 
na ovom svietu. Reče mi, da sam prosta, glupa, neva¬ 
ljana; da ne znam za fine gospodske običaje, i da se 
vidi, čija sam krv. Meni je bilo, da mi srdce pukne, 
jer nikakva grieha oćutila niesam, van da sam apatekaru 
istinu u brk rekla- 

— I pravo si učinila, i uviek čini tako! reče starac. 

— A kad joj rekoh, nastavi kroz plač djevojka, da 
me je apatekar poljubiti htio, i da je to nepošteno, od¬ 
govori ona, da sam luda, i da bi bogu hvaliti morala, 
da dobijem toli vriedna muža, i neka joj više ne dodjem 
pred oči. Od onog dana, kao da me majka mrzi. Kad 
smo na samu, kad tebe ne ima, grdi me, ruga mi se, 
zadirkuje u me i nijedne dobre rieči od nje dobila nie- 
sam. Ja se spregoh, kako sam znala i često sam plakala 
u svojoj postelji — dš, moja majka me je tukla, otče, 
tukla. Šutila sam, jer je moja majka, ne rekoh ti rieči. 
A1 čuj, što se je nedavno sbilo. Ti si bio u toplicah 
Stubičkih, a u nedjelju bude k nam pozvan na obied 
apatekar i fiškal Jelušic. Dok je majka u crkvi bila, ja 
u pivnici, razgovarala se ta dva gospodina, čekajući 
objed u našoj jedaćoj sobi, latinski. Tomo, naš šegrt, 
bijaše slučajno u kuhinji, a ono okno, kojim se jelo u 
sobu daje, otvoreno. Tomo bijaše djak, pak ga poslije 
oćeraše, al razumie latinski. On ti je čuo, što su razgo¬ 
varali i sve mi je reko. 

— A što? 

— Stali su gatati, koliko da imaš imetka. Rekoše, 
da imaš mnogo. Razgovarali se, koliko da imaš godina 
i hoćeš li skoro umrieti ? Apatekar reče, da mene pošto 
po to za ženu dobiti mora, jer ako sam i glupa i pro¬ 
sta, kao što mi svi, to je novac ipak liep, a za ženu 
se ne pita. Još reče, da će mu majka pri tom biti na 
pomoći. Odvjetnik se nasmija na to od srdca, i reče: 
„Drž se samo stare, dobit ćeš i mladu, a onog dote¬ 
penca dalmatinskog odniet će vrag!* Otče, kad>sam to 
čula, onda kao da si mi nož zarinuo u srdce. Niesam 
imala kad, da ti to reknem, niesam ti hćela ništa reći, 
al noćas mi se snilo, da je došao po mene apatekar, 
da se vražki na me nasmijao i svojimi me nokti grabio, 
pa se preplaših ljuto i evo ti izkalih svoje srdce, jer 

izim tebe — nikoga, nikoga ne imam, jer bih se radje 
vidila u grobu, nego da budem ženom takove hulje! 
Plačuć spusti djevojka glavu na starčeva koljena, a drk- 
ćuć, plačuć, spusti otac ruke na glavu mile svoje jedinice. 

— Jedinice! reče sad znam, da ni ja izim tebe ni¬ 
koga ne imam. Ne boj se! Obranit ću te ja. Nepitaj za 
srebro, za zlato, al čuvaj poštenje. Znaš li onaj srebrom 
okovani štap,nad mojom posteljom? Na njem sam pro¬ 
šao siromah mnogo svieta i ostao sam pošten, pošten i 
onda, kad od seljaka postadob bogataš. Tebi ga osta¬ 
vljam, tu svetu uspomenu otca, budi i ti poštena do 
smrti, drago diete! I starac dignu glavu djevojke i po¬ 
ljubi ju u čelo živo, žarko, kao da je svu svoju dušu, 
sve svoje srdce hćio utisnuti na čelo mile jedinice. 
Oboje krenuše kući. Tu nadjoše gospodaricu Jagu za 
poslom. Ilija ne reče ništa, već šašav u svoju sobicu za 
dućanom, sjede pisat i pisao je dugo, dugo u noći, i 
drugog jutra ponese veliko zapečaćeno pismo na varo- 
šku kuću. 

Po objedu istog dana ne sidje po svom običaju u 
dućan, već ostade sjedeć za stolom, te je mirno pušio 
lulu. Na jednom će kćeri: 

— Marice, ajde, ajde diete! u pohode kumi! To¬ 
liko te je puti zvala; već odavna niesi kod nje bila. 

Djevojka poljubi otca i majku u ruku, a starac 
nju u čelo. Marica ode. I gospodarica hćede u kuhinju 
po poslu, al joj gospodar Ilija reče mimo: 

— Ostaj, ženo! Imam ti dvie, tri reći. 

U zadaje je vrieme Ilija sa Jagom malo govorio, 
pa se ona njegovu pozivu začudi. 

— Što zapoviedaš, Ilija! odgovori žena. 

— Bit će tomu dvadeset godina, da se uzesmo, je 1' ? 

— Ta valjda znaš. 

— A prije šestnaest godina; dade nam bog kćer 
jedinicu. 

— To valjda i ja znam. 

— Bog nam je dao sreće i blagoslova. 

Jaga ne odgovori ništa. 

— Je si li se možda ikad pokajala, da si pošla za 
onu prostačku krv iz Dalmacije, za ovoga dotepenca? 

— Tko ti to reče? uzplaši se žena. 

— Ako jesi, žao mi je, al mi imamo kćer, pa je 1 
vriedno, da bude sretna-bar ona? 

— Kako me to pitaš? 

— Jer moram, nevaljala ženo, jer u mene srdca 
ima, a u tebe ne ima; jer tajiš svoju krv, jer želiš 
svoje diete prodati- 

— Komu? 

— Poznaješ li apatekara? 

— Pa što bi bilo? 

— Za koju cienu? Za koju cienu, zlotvornice? ćo- 
vori, govori! S mojom glavom se kockate, moje godine 
brojite, na moje žuljeve vrebate, a ono jedino srdce, 
što za mene kuca, i to hoćete, da pogazite. 

— Tvoje žuljeve? 

— Dk, po boga, moje. Od male kesice bude ve¬ 
lika, puna vreća. Tko ju privriedi? Ja, ja prosjak, ja 
skitalac. Al ne boj se. Kad umrem, ne ćeš gladovat- 
Polovica blaga je tvoja, al srdca ti ne ostavih ni mrve. 
Svoje.srdce ostavljam svojoj kćeri, i velim, tako mi ove 
desne ruke, koja nije nikad krivo prisegla, koja je 
vazda pošteno radila, sdrobit ću te kao crva, ako mi 
dirneš u diete, ako migom ili trenom uzradiš proti mo¬ 
joj volji, ako budeš dalje snovala prodati diete za — 
--Oprosti bože! 

_ — Misliš li, da te se bojim, odvrati žena, prije 
da! Sad se više ne bojim? Sreća? Kakva? Hvala ti. 
Mislila sam jedan čas. Prevarih se. Luda sam bila, ja 
grddjanska kći. Znaš li, da stanuješ pod mojim krovom, 
koj sam već imala, kad si se ti skitao po svietu, dok 

te nije luda sreća doniela na pune kese, na pune vreće? 
DA, vidi ti se, kakva si krv! 

Ilija skoči na noge. Tamnim rumenilom osu mu se 
lice. Oči da će izkočit. Razširi ruke. Stisnu šake na 
sliepe oči i sruši se poledjice. Ubila ga kap. 

Vili. 

Ilijina smrt uzdrma čitav grad. Doktori posvjedočiše 
doduše, da ga je ubila kap, nu premda su stari Za- 
grebčani mnogo više cienili lječničko umiće, nego nji- 
' hovi praunuci, to su s druge strane već za onda vrlo 
sumnjičavi ljudi bili, te si prišapćivali: „Bog zna ka¬ 
kova je to kap. Nije li možda — i tako dalje, i bog 
oprosti svakomu griehe". Stari brijač Imbro, al „srdca 
svejednako mlada*, kako je sam govorio, stari brijač 
badava je Zagrebčanom dokazivao, da je sbilja kap: 
„congestio sangvinis repentina", i da nije izmamiti mogao 
ni kapljice krvi iz Ilijinog tiela, nu Zagrebčani niesu vjero¬ 
vali njegovoj učenoj latinštini, već svejednako opeto¬ 
vali: „Bog zna, kakova je to kap!“ I nije se 1 bilo ču¬ 
diti toj sumnji. Bože moj! Danas zdrav i sutra mrtav. 
Za razlog Ilijinoj smrti nije u gradu nitko znao, ni bie- 
dna jedinica Mara — do li gospe Jage, koja je doduše 
silne suze prolievala, al inače šutila. Nu kad je minula 
osmica po smrti Ilijinoj, kad su varoška gospoda otvo¬ 
rila oporuku, prevrnu se Jaga, da je niesi prepoznati 
mogao. Plahe one bojazni nesta, nesta veza, koj ju 
je privezao bio uz jedincata čovjeka. Ćutila se je slo¬ 
bodnom, znala je, da je imućna, a bogatoj ženi pra¬ 
štaju ljudi puzavci svaki grieh. Prazne duše, ni pre¬ 
mlada ni prestara podade se Jaga posve svojoj krvi, i 
roneći- suze nad grobom muža si, veselila se je u po¬ 
taji, da se je riešila tereta, veselila se tim više, jer se 
bila oprostila jarma u čas, kad je pošteni muž uhodio 
bio stope njezinu griebu. Nu uz tu radost napunjivala 

je njezino srdce i mržnja, ljuta, neodoljiva mržnja na 
vlastitu krv — na kćerku jedinicu. D& toli živo kipila je 
u njezinoj duši ta crna strast, da je povrativ se jedva od 
muževa sprovoda kroz jedak posmjeh prišapnula Mari: 

— Nu, nesrećo, komu ćeš me sada tužiti? Ha, 
sad sam ja gospodarica. Platit ću ja zato. Ti — ti si 
ubila otca si, tvoj zlosretni jezik ga je smako. Ti niesi 
hćela apatekara, sad ga ne ćeš ni dobiti, bit ćeš i s ma¬ 
njim zadovoljna!" 

— Majko, .ako boga znate" — zarida djevojka 
kleknuv na koljena, „ne govovite tako. Grdite me, psujte 
me, ubijte, al mi ne recite, da sam ubila otca, svoga 
dragoga, miloga, jedinoga otca! Oh" nastavi, zakloniv si 
rukama lice, „ta morala bih biti grešnica gora od sa¬ 
moga djavla, morala bih biti gora, nego biesna zvier, 
da sam to učinila. Oh! Oh!" jecaše djevojka, vukuć se 
na.koljenih do otčeve postelje i spustiv na nju glavu 
„Otče, mili, sladki roditelju moj! Čuješ li, Marica, tvoja 
Marica da te je ubila — tebe! Oh, reci joj iz groba 
rieč, reci, zaklinjem te rajem, u kojem prebivaš, da ja 
tvojoj smrti kriva niesam!" 

— Šuti, lažna svetice, zaviknu gospa Jaga, tvoje su 
suze kamenovi, koji padaju u otčev grob. Mene ti ne ćeš 
zavarati, pa ti velim, skupo će te -stajati ta tvoja tužba. 
Znaj, da sam ti mati, da će ti moja volja biti zakonom." 

Djevojka, blieda, zaplakana dignu se, i pritisnuv 
ruku na srdce, reče ozbiljno: 

— Zakonom svetim biti će mi rieči, što mi ih po¬ 
kojni otac reče, dan prije svoje smrti. Njih ću se dr¬ 
žat. Ti me mrziš, znam — 

— Mrzim! škrinu gospa Jaga. 

— Dobro. Ja ti zla vratiti ne ću, jer si mi majka, 
al kunem se živim bogom, kunem se grobom otca svoga, 
da me nitko na zlo naputiti ne će. 

— Idi mi izpred očiju, nevaljana curo! zakriešti 

Jaga i dignu na djevojku kladivo. Marica se ne maknu. 
Velike oči upiruć u majku, stajaše niema. Gospa Jaga 
baci kladivo i ode biesna iz sobe. 

Za gospodara Iliju bude čitano mnogo svetih misa, 
više dapače, nego je u oporuci zapisao bio. Ljubezne 
susjede imale su dakle dosta prilike kovati gospu Jugu 
u zviezde, kako nije bilo žene, koja je svoga muža to¬ 
liko ljubila, i da se sada vidi, kakva je to dobra kršćan¬ 
ska duša, kojoj para ne ima. Šteta samo, da se zla kći 
nije vrgla u dobru mater, i da sirota Jaga sigurno od 
nje nikakove dike doživiti ne će. 

Nu dodje snieg, dodjoše poklade i vesele tancuške. 
Sirota Jaga bila se je u toliko utješila,' da se je i ona 
mogla naužiti poslije težke žalosti mrvice veselja i kre¬ 
tati u kolu kao za mladih dana. Nitko nije toga pisao 
udovici u grieh, ta bijaše još dosta snažna, pa je imala 
novaca. Siromasi ljudi, govorahu susjede, ne imaju čime 
platiti molitvu, pa moraju sami moliti za svoje griehe, 
nu bogataši plaćaju molitvu, pa im ne treba vlastitoga 
kajanja. Gradski apatekar čovjek lječničkim poslovom 
vrlo vješt, tješio je udovicu kao dobru dušicu. On joj 
je dokazivao, kako bi ju samovanje i neveselje ubiti 
moglo, i da je najbolji liek od toga, malo se provese- 
lit u svietu, da čovjek svoju žalost zaboravi. 

Za ono doba slovile su osobito „tancuške* u ne¬ 
koj krčmi laške ulice. Ondje sastajahu se građjani, gra- 
djanke i njihove kćeri, da se uz glasne žice u kolu pro¬ 
vesele. Nu amo se svraćalo i dosta finije gospode; do¬ 
lazilo je mladih grofića, častnika i jurata. Ne pazeći raz¬ 
like medju svojim visokim gospodstvom i prostim či- 
žmarskim cimerom kretaše se taj cviet zagrebačkoga 
gospodstva uz veselu svirku i krupnu šalu bez fran- 
cezke etikete. Mnogi poštenjak zazirao je od te bučne 
zabave, dapače u cehovskih skupštinah bilo je govora, 
jieka se majstorice toga klone, jer da nije dobro zaje- 

dno sa velikom gospodom trešnje jesti, i da bi s toga 
po koj pošteni cimer blatan ostati mogao. Nu sviet je 
sviet, te se smije starini i njezinim mušicam, a pred 
svima smijala se glasovita udovica Jaga, koju je gospod¬ 
ska mladež jatomice obljetavala. Liek propisan po grad¬ 
skom apotekaru, bijaše u istinu vrlo koristan, jer kad 
se Jaga razžarena bez daha vrtila uz mlada plemića 
fii častnika, ne bijaše više traga žalosti za pokojnim 
mužem. 

Apotekar medjutim opazi, da bi i suvišna zabava 
Jagi — a i možda njemu — škoditi mogla, i da bude 
svemu kraj, dodje jedne nedjelje u jutro k udovici. Jaga 
sjedjaše u svojoj sobi šivajuć ružičastu baljinu. 

— Hvaljen Isus, Jagice! pozdravi ju došljak. 

— Na vieke prijatelju! odzdravi udovica ni nedi- 
gnuv glave. 

— Kako vaše zdravlje? 

— Dobro, hvala bogu! 

— Došo sam po /važnu poslu. 

— Po važnu poslu. Da čujemo! 

— Vi valjda znate, kolik sam vam prijatelj. 

Udovica dignu oči i pogledav apatekara nasmija se 
od srdca: 

— Kakva će to prodika biti? 

— Marim ja za prodiku, ja marim za vas. Prije 
pol druge godine umro vam je muž. 

— To sam već i zaboravila. Dalje! 

— A tko je kriv, da ste to zaboravili? 

— Moja sloboda. 

— A tko vam je osladio slobodu? Ja—ja, i nitko 
drugi. Ja sam vas tješio, zabavljao, vodio medj sviet, i 
ljudi koješta brbljaju — 

— Marim ja zato. Dalje. 

— Bilo bi vrieme, da si nadjete bolju sreću? 

— Bolju? A kako je toj sreći ime? 

— Dajte mi svoju ruku, budite mojom ženom. 

Udovica baciv haljinu ustade i odreza: 

— Ne ću. 

— Ne—e—e—ćete? Vi — vi mene? 

— Ne ću, velim vam i opet. Vi mene, gospodaru, 
ljubite? Tako rekoste još za života Radićeva. Dobro. 
Vi znate, da se tomu protivila niesam. Ja sam vaša 
draga bila. Šta hoćete više ? Čemu ženitba, šta gospodaru ? 
0 vi mislite, da sam luda ženska. Ne razumiem se do¬ 
duše u vaše mudrije, al mi moja luda pamet opet pita, 
zašto me hoćete poslije svega toga ženiti? 

— Da vas počastim svojim imenom. 

— A ja vas svojom kesom? Je 1’ tako? Vi hoćete 
ženiti moje novce. Ne ću. 

— Ali gospodarice Jagice? 

— Ali ne gubite vremena. Od te muke ne će bit 
bljeba. Ja sam slobodna i hoću ostat slobodna. Sita sam 
toga bremena. 

— Vi sbilja tako zlo mislite o meni, koj sam — 

— Ne govorite o lanjskom sniegu, dragi prijatelju. 
Nu znate li šta. Znam, da tražite novaca, čujte me! I 
meni treba novaca. Muž mi je ostavio polovicu imetka, 
a polovicu mojoj nesretnoj kćeri. Vodite si kćer, pa mi 
ostavite polovicu od njezine polovice. Ostat će vam do¬ 
sta i preko dosta. Budite pametni. Recite. Hoćete li? 

Apatekar šutio je časak, spustiv glavu. Napokon 
predomisliv se prihvati: 

— Polovicu od polovice, velite? Koliko to čini? 

— Polovica t. j. njezin dio vriedi 30.000 forinti, 
polovica dakle od polovice 15.000 for. i k tomu moj 
blagoslov. No je P pravo? 

— Hm! To je mnogo’! 

— Al bolje, nego ništa, dragi moj! 

— Nu hoće li Marica hćeti ? Vi znate, da me odbija. 

— Pomoć ću ja. 

— A1 tvrde je glave. Opirat će se. 

— Gdje vam je vaša hvaljena pamet? 

— Tu pamet ne pomaže. 

— Pa kakov ste vi čovjek? 

— E! A1 sviet! 

— Sviet klanja se kesi. Pamtite bolje nešta, nego 
ništa, pa mene za ženu dobiti ne ćete. Dakle? 

— Kad ste toli nemilosrdni- 

— Hoćete li, ili ne ćete? Ima i drugih! 

— Pa hoću. 

— Ruku amo! 

— Evo je! 

— Dobro. Od mene Marica i 15.000 tisuća for. 
za daljnje se sami brinite. Pismo, da se odričete polo¬ 
vice, podpisat ćete prije nego li vas prvi put ozovu. 

— Bene! zamrmlja apatekar. 

— A mi ostajemo zato ipak prijatelji! Jel? 

— Dakako. 

Apatekar ostavi nešta zlovoljan Jaginu kuću, te po- 
dje ravno svomu prijatelju fiškalu, s kojim je dugo raz¬ 
govarao. 

Pol druga godina bila je prošla od Radićeve smrti. 

Marica je svejednako nosila crne haljine. Slika po¬ 
kojnog joj otca stajaše vazda živa pred njezinom du¬ 
šom, zadnje rieči njegove ozivale se neprestano u nje¬ 
zinu srdcu. Živarila je u komori pod krovom, šivajuć i 
pletuć, moleć i plačuć. Bijaše van reda blieda, a sto puti 
za dana provrvile bi joj suze na oči. Izlazila nije van 
u crkvu, i svakog mjeseca jedan put pohodila bi otčev 
grob. Za to, što biva na prvom podu, nije marila ni malo. 
Majka ju i pusti na miru; bijaše joj dapače drago, da 
joj to bliedo lice, te suzne oči, te crne haljine ne mute 
veselog živovanja. Od onog razgovora sa apatekarom 
činilo se dapače, da je gospa Jagica prijaznija prema 
svojoj kćeri. S prvine čudila se djevojka tomu, poslije 

si reče: Hvala bogu, majčino srdče se je umekšalo, krv 
ipak nije voda. Kad je pako osvanula druga godišnjica 
otčeve smrti, sidje djevojka u majčinu sobu i reče kroz 
plač: 

— Eto majko! Uminuše dvie godine, odkako mi 
otac preminu. Čini mi se, da moje ime posve iz svoga 
srdca izbrisala niesi, da mi ne ćeš zla., OprOsti mi, na 
koljenih te molim, oprosti mi, što sam ti sagriešila. Budi 
mi majkom. Ta ja ne imam na svietu nikoga — baš 
nikoga. 

— Drago mi je, odvrati Jagica, te si se dozvala 
pameti. Ako mi je i srdce prekipilo, niesam zaboravila, 
da sam ti majkom. Nu sada slušaj me! Bog nam je 
oteo veliko blago tebi otca, mćni muža. Ti plaćeš za 
s njim, a i ja u duši. Nu nije zdravo i pametno suzami 
i tugom trapiti mlado tielo. Duga težka žalost je go¬ 
tova smrt. Ti imaš o čem živiti, možeš i sretna biti, 
pa si već zrela djevojka. Opameti. Bilo bi vrieme za 
udaju-“ 

— Ja ne mislim o tom majko! 

— Predomisli si kćeri!“ Ali kći krenu glavom i 
suze joj dodjoše na oči. 

Drugog dana po podne sjedjaše Marica u svojoj 
komori. Sve u kući tiho. Bijaše joj nekako lakše, ta 
pomirila se sa svojom majkom. Živom molitvom hvalila 
je bogu na toj sreći. U to zakuca netko na vratih. Uz- 
plašiv se viknu djevojka : 

— Tko je? 

Vrata se otvoriše, a na vratih stajaše gr. apatekar. 

IX. 

Marica protrnu. Stojeć do svoga stolčića stiskivaše 
djevojka desnicom vezivo, držeć ljevicom naslon stolici. 
Tielo bijaše joj nešto pognuto napried, usta pootvorena, 
a iz toga bliedog lica, komu su mišice časomice drktnule, 

iz tih žarkih al ukočenih očiju razabirao si neobičan 
strah. Nasuprot bijaše apatekar kao prikovan na pragu, 
đržeć svejednako kvaku otvorenih vrata. U prvi mah si- 
nuše mu oči čudnim plamenom, u jedan tren obidje po¬ 
gledom cielu sobicu, kao divlja zvier, kad promatra mje¬ 
sto gdje mu plien stoji; najzad zape mu oko na samoj 
djevojci, nu kako se skobi s njezinim okom , iz ko¬ 
jeg je virila i strava i očajana odvažnost, poniknu ni¬ 
kom. Nekoliko časaka šutili oboje, a u sobi bijaše tiho 
da si jedva čuo dah. Apatekar osovi glavu i stisnuv usne 
koraknu u sobu i zatvori vrata. Djevojka se tržnu i pri¬ 
maknu se kutu medju posteljom i prozorom. 

— Šta tražite? zapita djevojka jedva dišuć. Apa¬ 
tekar pošav korak dalje, i stade složiv ruke straga pro¬ 
matrati čudno Maricu. 

— Šta tražite? viknu Marica jače. 

— Marice! prihvati apatekar kroz hinjen posmjeh, 
„dodjoh, da s vami od srdca na samu govorim. Ne će 
aam nitko smetati. Sami smo u kući. 

— Na samu? Od srdca? Ne razumiem vas, nit bih 
znala, što biste mi reći imali. 

— Oj mnogo, premnogo, dušice moja! 

— Okanite se tih sladkih riečr. Kako ste smjeli doći 
u to doba u sobu moju, u stan jedne djevojke. Izidjite! 

— Morao sam. Imam vam važnu tajnu dokazat 

— Ne primam nikakve tajne; ja ne govorim s muž- 
karcem neg pred majkom, meni ne treba saznat vaših 
tajna. 

— Moraš, odvrati drzovito apatekar, lupiv nogom 
u pod. 

— Izidjite, velim vam! planu djevojku, a u očih 
munu Čudna vatra, dozvat ću majku u pomoć. 

— Majku? Ha! ha! ha! Majka me ne će karati, 
dapače - 

— Dapače-? prepa se djevojka skupiv obrve, 

stisnu zube; što tražite? Jeste li čuli? Što tražite? 

— Što ? Luda li si, nasmija se apatekar, tebe tražim. 

— Me—e—ne? 

— Dh, tebe, tebe! Ne ima fajde! Ne luduj! Dok 
ti je otac živ bio, odbijala si me rugom i sramotom, ga¬ 
zila si moje srdce. Tvoj otac bio je sliep, pa je činio 
sve svojoj razmaženoj jedinici po volji. Sad ćeš badava 
dozivat u pomoć otca. Ne ima ga više. Sad ti je majka 
gospodaricom, a majka pristaje uz mene. Opameti se, 
ne prieči se, mala ludo. Budi liepo gospojom apoteka- 
ricom; ti moraš — čuješ li? moraš! 

— Šutite, bezobrazniče, šutite! viknu djevojka lju- 
tito, lupiv nogom u pod. Dh, odbijala sam vas rugom 
i sramotom, i sad vas odbijam, i sad vas'prezirem, ko 
što sam vas prezirala i prije. 0 svom srdcu mi govo¬ 
rite? A gdje je u vas srdce, gdje poštenje? — Kesa 
je vaše srdce, u moje novce zaljubiste se. To je, podli 
čovječe. Ne stavite sveto ime moga otca na svoja blatna 
usta, jer niste vriedan spomenuti ga. Da ga dozvati 
ne ću, velite, da ga ne ima više. Čuješ li sladki otče! 
kako se s tobom rugaju, vidiš li, kako oko tvoje jadne 
jedinice pletu djavolsku mrežu? Mrtav da je? — Nije. 
Tu u mojem, djevičanskom srdcu živi moj mili cako, 
njegova me uspomena hrabri i bodri. Jh ne ću vašeg 
šupljeg gospodstva, ja ne ću vaše proklete sreće. Prije 
bih legla u grob. 

— Ne ćeš u grob. Ti moraš moja bit. 

— Moram? — Da vidimo! osovi se djevojka po¬ 
nosito, a lica joj gorahu rumenilom živoga gnjeva, oko 
joj plamćaše jarom i priezirom. 

— Moraš? udari apatekar u grohotan smieh, ne 
praćkaj se toliko, luda ribice! I sagnuv glavu i stisnuv 
ruke, zaleti se zvierski čovjek na djevojku. A1 munji- 
mice dosegnu mlada srebrom okovani štap, što no je 

visio nad njezinom posteljom, i kako apatekar dosrnu 
na dohvat, zamahnu Mara, da su stakla prozora za 
njom išla na komade; što je mlada ruka dala, lupi 
apatekara, da mu je krv niz lica potekla. Bješnjak za- 
jauknu i uzmaknuv dva, tri koraka, pokri si rukama 
ružno, uvehlo lice, što ga je krv još većma nagrdila 
bila. Djevojka drhtaše na prizor krvi, al apatekar raza- 
brav se od nenadane striele, izvadi iz džepa marami}, 
obrisa si krvavo lice. Lice bijaše mu žuto, poput dunje, 
usne drhtahu, a iz očih sievaše mu zlokoban bies. Na- 
smijav se porugljivo, reče: 

— Tako li? No čekaj! 

Lice mu probliedi kao krpa, oči uzplamćeše kao 
živa vatra. Škrinuv žubl, dignuv šake, skoči u vis po¬ 
put divljeg mačka. Zaleti se prema djevojci, koja očajano 
vrisnu: 

— UpomoćlOtče! Upomoć! visoko dignuv otčevu 
batinu. Već bje biesnik uhvatio za ruku djevojku, ne 
mareći za ljute udarce, al kao grom razvali sjekira vrata, 
snažna šaka uhvati apatekara za šiju i tresnu bjesni- 
kom o pod, da je ostao bez sviesti. 

— Ništarijo jedna! Čekaj, dat ću ti ja, provalit 
kao razbojnik u poštenu kuću! srdio se Tomo, stojeć 
razkrećenih nogu i zasukanih rukava kraj smrvljenog 
apatekara. Sreća vaša, djevojko Marice, te sam naču- 
hnuo, kako se ovaj tvorac, ovo mazalo šulja u kuću. U 
kući ne ima nikoga do li mene u dućanu. Znao sam, da 
nieste bili izišli, znam i to, da vam taj kmezavac nije po 
ćudi. Na jedanput zaškrinuše kućna vrata. Tko je to 
pomislih si i zirnuh ko miš iz prikrajka. Šta vidim? 
Apatekara. Šulja se, ogledava se, ko da ide krast. E, 
mislih, to nisii čisti poslovi. Da vidimo. Zatvorim du¬ 
ćanu vrata, skinem cipele, pa se vuci i vuci za maza¬ 
lom. Čuo sam, kako je zaključao vaša vrata za sobom. 
U jedan hip sgrabim sjekiru, koja je blizu ležala. Pri- 
SPISI a. šenoe. 4 

sluškivao sam, čuo sam svaku rieč. Mal da si od ljutine 
niesam pregrizo jezik. Pa to ide onako po gradu kao 
puran, to se širi svojim gospodstvom po plemenitom va- 
rošu! Krste bože! Ovakova hulja, kojoj je duša toli blatna, 
da je ne bi hotio ni djavo za svoju podstavuimati, ovako 
gadno i smradno mazalo, koje vari otrovne miškulancije, 
smie dirnuti u poštenu gradjansku kćer! Trista mu! Kad 
sam čuo, kako je to pobjesnilo i da je došlo do živa. 
tres ja sjekirom u vrata, pa sam ga onako majucno po- 
pipao za vrat, da mu večera doista ne će sladka biti. 
Na zdravlje mu bilo! 

U Marici igrahu svi živci, bijaše blieda i niema, 
drktaše kao šiba na vodi. Dozivajuć si sve u pamet, ra¬ 
zabirala tek sada, kakva se je to vražja mreža splela 
bila oko nje. Drkćućim glasom odvrati Tomi: 

— Hvala ti Tomo, od srdca ti hvala! Ti si poštena 
duša, do groba ti toga zaboraviti ne ću. 

— E pustite, djevojko Marice, na to će veselo 
Tomo, čemu hvala? Ta to je dužnost svake poštene duše 
a vjerujte, ne ima za mene veće radosti, neg kad se ta¬ 
kova lopova do sita namlatiti mogu. Juh! alami igraju 
prsti, kao da mravi po njih gmižu, a šake mi padaju 
na griešna ledja, kao tuča na klas. Nu valja tu hulju 
uklonit. Ej, ej mazalo! viknu Tomo apatekaru u uho, 
gumuv ga rukom. 

Omamljeni jadnik trznuv se, zajeca dva tri puta 
muklo, zatim otvori oči i pogleda Tomu. 

— E domine Rebarbariću, reče Tomo oštro, jeste 
li se malo raztrieznili. Nije ništa. Congestio sanguinis 
repentina, reko bi barbir Imbrica. Imao sam djevici Ma¬ 
rici nešta važna prišaptnut, pa ste mi bili na putu i 
moja se šaka zabludila na vaša ledja onako iznenada. 
A sada poberite svoje traljave kosti, vi smrdljivi masti- 
loviću, vi bezobrazni nitkoviću, vi prefrigana griešna 
dušo, koj nieste vriedni, da gazite božju zemlju. Tako 


li se ulazi u poštenu kuću, zato li se dolazi pod pošten 
krov? Čistite mjesto, velim vam, i ako ste mi se još je¬ 
dnom pokazali na pragu ove kuće, ako ste jednim okom 
samo zirnuli na ovu poštenu djevicu, smrvit ću vam te 
lopovske kosti, i sgnječit ću vas na kašu. Na noge, otale 
lopove 1 

Apatekar je drktao od bjesnoće. Dozvav se opet pa¬ 
meti i skupiv iznemogle sile, sunu poput zmije u vis, 
ter zaviknu : 

— Ti mene tako izmete ljudski! i baci sekaozvier 
na Tomu. A1 mladić, kako je bio okretan, ukloni se na 
stran, i ćušiv apatekara dva tri puta, uhvati ga za vrat 
i držeć ga čvrsto, turnu ga iz sobice niz stube, iz ku¬ 
ćnih vrata i podieliv mu šakom zadnju poputnicu u le- 
dja nasmija se od srdca. 

— Bonam noctem precor, domine carissime! Ako 
želite drugi put: Repetatur dosis! Ja sam vazda na vašu 
službu! 

Zaključav zatim kućna vrata, podje Tomo u dućan, 
zapali svjetiljku, te je mirne duše prodavao cukorikavu. 
Marica pako, kleknuv kraj svoje postelje zavapi iz du¬ 
bine srdca svoga: 

— Otče mili, otče dragi! Spašena sam,' spašena, 
hvala i slava bogu! Okusila je hulja ono oružje, što si 
namro mojemu poštenju. Kunem ti se grobom tvojim, 
ostat ću poštena, poštena do vieka. Oh po čem sam za¬ 
služila, te mi srdce toli ljuto vriedjaju? Zašto mi grade 
toli djavolske zamke? Sve, sve me je ostavilo. Zar ne 
imam nikoga? Majku? Majku, jao, kakovu majku! — 

I plačuć spusti sirotica glavu na postelju. 

X. 

Dobri Zagrebčani bijahu od vajkada radoznali i 
blebetavi ljudi, a radoznaliji i blebetaviji dakako u ono 

doba, gdje su stajali, reć bi, van kola poviesti svjetske, 

gdje su ne imajući novina znali po mjesec dana posve 
osbiljski govoriti ob onih velevažnih sgodjajih, koji bi časo- 
mice smutili patriarkalni mir plemenitoga varoša. A sva¬ 
kako je bilo vrlo važno, da si je n. pr. gospodin ban 
kupio nova konja, da su župniku neznani zlikovci ukrali 
dva purana ili da je ovaj ili onaj gospodin gradski co- 
ram publico pokazao bio orijašku bukovačku perjanicu. 
Svatko si može po tom lako pomisliti, koliko im se ra¬ 
doznala duša razigrala bila, kad opaziše, da je pol lica 
gradskoga apatekara — toli važne osobe — bilo za- 
liepljeno diakulumom. Ljudi, dobri znanci sinu Higieje, 
dokazivali su posve jasno, da je povod tomu silna na- 
hlada, i mnogi pošteni gradjanin povjerova tomu doka¬ 
zivanju, nu kako himba ljudska sve na zlo navraća, na¬ 
šlo se mnogo osoba, ljudi bez vjere, koji se drznuše 
veoma dvojiti o istini te nahlade, tvrdeć da se za tim 
diakulumom druga tajna skriva, jer da znadu, da se tim 
liekom lieči razbijen nos, nipošto pako nahlada Nu ko¬ 
liko se gatalo o tom po svem gradu, pravoga uzroka 
nije nitko saznati mogao. 

Baš je nekoliko gradjana, stojećih na Harmici, uzelo 
rešetat apatekara, kad je vriedni fiškal Jelušić, izišo iz 
Duge ulice i udario prema kući pokojnoga Radića. Bijaše 
odjeven svečano, imao je dapače bielu košulju i pomno 
izkefan klobuk, da premda je bio radnji dan, bio je ovaj 
put obuo svjetle čizme, koje je samo nedjeljom ili svet- 
kom nositi običavao. Jelušić je morao znat za apate- 
karovu tajnu, ta on mu bijaše najbolji prijatelj, desna 
ruka dapače. Dk, al Jelušić bijaše šutljiv kao mrav, čo¬ 
vjek koj je samo za skupe novce govorio, za skuplje 
pisao. Sad udje u Radićevu kuću. Pa po što, pa zašto? 
pitahu se gradjani. Ej bog zna, kakvi se tu konci predu! 

Jelušić zaviri u dućan, gdje je Tomo sapun rezao. 

— Gospodarica kod kuće ? zapita suhoparno fiškal. 

— Jest, spectabilis! Gori je, odvrati Tomo. Da 
ju zovnem? 

— Ne treba. Idem sam, nastavi fiškal i zadje u 
kućna vrata. Za jedan časak stajaše pred udovicom, koja 
se ponešto začudi. Staviv klobuk i batinu na stol, sje¬ 
dnu, te stade spustiv glavu gladit rukom svoje lievo ko¬ 
ljeno. Iznenada dignu glavu i mahnuv rukom progovori: 

— M dh! Gospodarice Jago! Vam treba novaca. 

— Tko vam to reče, zapita ga u čudu trgovkinja. 

— Treba novac! Ja navodim samo taj factum. Re¬ 
cite sami? 

— Tko vam to reče? 

— Vaš prijatelj apatekar. 

— Zar sam ga zamolila, da mi uzajmi. 

— Ah šta uzajmiti! Zamolili ? Jeste i nieste. 

— Ne razumiem vaš. 

— Reći ću vam. Po oporuci vašega pokojnika pri¬ 
pada vam 30000 forinti, a 30000 fr. kćeri Mari. Vi ste 
s apatekarom sklopili pogodbu da ćete mu dati kćer, 
ako vam prepusti polovicu njezine baštine. Je 1’ ? 

Udova porumeni. 

- Šta se to vas tiče, planu zlovoljna. 

— E onako s daleka, jer sam član pupilarne depu¬ 
tacije. Da vam pravo reknem, vi se razumiete slabo u 
trgovinu. Datum, sed non consessum, da je apatekar po¬ 
šten čovjćk, posao bi bio svakako loš. Molim vas pet¬ 
naest tisuća dobra novca dan danas nije šala. Mogli bi¬ 
ste proći jeftinije. 

— Kako? upita udovica živahno. 

— Čekte, čekte! Polagano! Da svršim. Ja vam ve¬ 
lim, da je apatekar lopov. Prevarit vas hoće, da pre¬ 
varit. Govorio je o tom poslu sa mnom, i mi smo tu 
stvar sbilja fino smislili, da mi je skoro žao, dokazat 
vam — 

— Govorite, govorite! 

— Čekte! Čekte! Polagano! Sastavili smo pismo, 
da vam ostavlja Marina diela 15000 fr., ako mu date 
kćer. Bene, vi ćete mu dati Maricu, a tko će vam dati 
njezinu baštinu? 

— Ta — on — on? 

— A jk! Je 1’ vam štogodj dužan? 

— Nije. 

— A čija je baština? 

— Valjda Marina? 

— Vidite li? Da, Marina, a nije apatekarova. Oženi 
li Maru, mučit će ju, dok ne podigne pravdu, što joj 
kratite pol baštine. Pravdu bih vodio ja, a vi biste ju 
izgubili, pa troškovi, troškovi! Prošla bi koja tisućica. 
Vidite U? 

Fiškal izbulji oči na udovicu, koja ga je, šuteć, iz*, 
pod oka časak motrila, kan da se boji odkrit svoje mi¬ 
sli tomu vriednomu branitelju prava. U Jage bijaše 
malo razuma, al opet je bila lukava, a k tomu sumnji¬ 
čava. U jedan put će odvjetniku: 

— Takova je to dakle hulja? 

— Jest. 

— Tko bi to slutio bio. 

— Vidite, kakav je današnji sviet. 

— Nu, nastavi udovica oprezno, zašto ste vi k meni 
došli, da mi odate tajnu, da izdate najboljeg si prijatelja. 

— 0 prijateljstvu ne govorimo sada. Za prijateljstvo 
se pije, al u prijateljstvo se ne vjeruje; svaki si je sam 
najbolji prijatelj. Ne čudim se, da vas je moja iskre¬ 
nost iznenadila. Dapače je to posve naravski. Al poslu¬ 
šajte. Apatekar obeća mi 1000 fr. ako sve to, kako 
valja, izradim. Tisućica je liep novac, al je apatekar 
nevjera. Jedan put me je već prevario, al ja sam to 
prešutio. On mi ne bi dao ni groša, i ja i vi ostali bi¬ 
smo na cjedilu. Sad me valjda razumiete? 

— Sad razumiem, da je on najveća ništarija na 
tom svietu, da ću mu izkopat oči- 

— Sačuvaj bože! Dat ćete mu kćer. 

— Kćer — njemu? 

— Dakako. Podpisat ćete pogodbu, dat ćete mu 
kćer, govorit mu sladko i prijazno, onako kako ste 
prije znali. 

— Ali — 

— Čekte, čekte! Vi djevojci ne ćete dati ni di¬ 
nara. Apatekar će tužiti, ja ću pravdu voditi za njega, 
pa ću pravdu hotomice izgubiti. Dapače naznačit ću 
vam advokata, koj daje svoje ime na ono što ja izra¬ 
dim, a svaki podpis njegov stoji pet forinti. Pod nje¬ 
govom krinkom podići ću na vašu korist tužbu, da se 
uništi oporuka, jer da imetak polazi od vašega ujaka, 
pa će svjedoci dokazat, da je taj ujak slabouman bio, 
kad je gradio oporuku i po tom nije vaš Ilija ništa do¬ 
bio, dakle nikomu ništa ostaviti mogao. Ja ću radit 
proti vam i za vas. To vam je onako po prilici, kad se 
čovjek sam sobom karta. Razumiete li? Vi ćete dobiti 
i riešit ćete se djevojke, koja vam je svakako na putu. 

Udovica raztvori od čuda još većma oči. 

— Ja, prihvati žena nesigurnim glasom, ponešto 
razumiem od svega toga, premda je posao dosta za¬ 
pleten. — 

— A1 i vrlo koristan. 

— Svakako. Nu nekako se čudim vašemu prija¬ 
teljstvu. 

— Rekoh vam prije, da ne ima razgovora o pri¬ 
jateljstvu. Za ljubovnika sam prestar, pa valjda ne mi¬ 
slite, da će vam fiškal sve te poslove zabadava oba¬ 
vit. Apatekar obeća mi tisuću forinti, za koje me pre¬ 
variti kani; vi ćete mi dati dvie tisuće forinti, od vas 
je to sigurno, nota bene petsto forinti a conto. Po tom 
je posao za mene i za vas bolji. Ja dobivam dvie si- 

gurne, mjesto jedne nesigurne tisuće, a vam ostaje sav 
novac, mjesto da trideset tisuća izgubite. To je, mislim 
posve jasno. Hoćete li? 

— Ta hćela bih, odgovori oklievajuć udovica, al 
ako izgubim parnicu. 

— Pobrinuo sam se i zato. Ako i izgubite par¬ 
nicu, ne će Marica ni dinara dobit. 

— Al ima još jedna zapreka i to najveća, dje¬ 
vojka ne će za apatekara. Neki dan nije me bilo kod 
kuće, a apatekar- 

— Došuljao se u kuću, dobio od djevojke svoj dio 
po nosu, i izvukao je od vašega Tome debele batine, 
znam. I pravo mu je, kad je ludo počeo 

— Al kako ću djevojku prisilit, kad ga ona mrzi, 
kad ga za živoga boga ne će. 

— To je posve naravski, kad ju silite. Vi dobro 
znate, da na primjer diete ne jede rado ovoga ili onoga 
jela. Silite ga batinom, opet ne će. Al ne dajte djetetu 
ništa jesti dan, dva dana, pa će i te kako grabiti 
mrzko jelo. Tako valja s Maricom. Ne govorite ništa o 
apatekaru; štipajte ju sad ovdje, sad ondje, djevojka 
ima meko srdce, žalostit će se. Ako koj drugi prosac 
dodje, ne dajte je, tk vi ste joj majka. Zamrzit će na 
otčinski dom, sdvajat će, nikamo izlaza, i tako će pasti 
od sdvojenja u ruke apatekaru. 

Ako i nije u Jage bilo onoga, što srdcem zovemo, 
opet ju fina osnova poštenjaka Jelušića potrese. Takova 
šta nije čula za života ni od svoga ujaka, vrla pošte¬ 
njaka, ni od svoga pokojnika, čovjeka vriedna i čestita 
izim toga bijaše osnova vrlo smiona, Jaga pako ženska 
slaba duha, a ljudi mala uma boje se smionih osnova. 
S toga je udovica časak šutila, ne znajući što da rekne. 
Odvjetnik, opaziv tu nepriliku, dignu se mirno i gladed 
laktom šešir nastavi posve suhoparno: 

-r- Vi se, vidim predomišljate i, reć bi, da sam ba¬ 
dava ovamo došao. To mi je žao, vrlo žao. Ako se bo¬ 
jite Marina odpora, varate se veoma. Svaka ženska vam 
je strastna, za časak svojeglava i opora — nu mine li 
prvi bies, smiri se krv, pa možete od nje učinit što vas 
volja. Vi to bar po sebi znate. Ne silim vas medjutim 
i ako kćeri/ne date nikomu ii bar ne date apatekaru, da 
joj sačuvate cielu baštinu, dobro ćete uradit i ja vam za¬ 
dajem tvrdu vjeru, da mlada ni groša od svoje baštine 
izgubiti ne će, jer ću se kod magistrata pobrinut, da se 
njezin novac u ludo ne troši. Nu uz to moglo bi vam 
dvoje nekako neprilično biti. Za prvo mogo bisviet sa¬ 
znat za vašu tajnu pogodbu sa apatekarom — ta vi 
znate kako su ljudi brbljavi, za drugo će vašemu ve¬ 
selju „po tancuškah" brzo biti kraj, a vi se rado vese¬ 
lite. Ta kako i ne bi? Još ste mlada, puna i liepa. Da 
sbilja, nedavno — jučer, mislim, ii ne, prekjučer upita 
me onaj mladi kapetan sa crnimi brčići, kako li se biesa 
zove — no ta vi znate, ha, ha, ha! Dobro si izabraste 

-Pitao je, rekoh, za vas i za ono i za ovo, a vi 

si možete i sami misliti, kako sam vas liepo nakitio. 
Radite medjutim, što vas volja! Jelušić pošav k vra¬ 
tima, ustavi se držeć šešir u ruci, te se pokloni kroz 
smieh trgovkinji. 

— Počekajte časak, dahnu udovica, sgnječiv vezivo, 
recite mi, je 1’ sve sigurno? 

— Pa to vi pitate mene, odvjetnika ? Kad ja nabi¬ 
jem pušku, kad ja namjerim, ne može zrno pofaliti. 

— Ostajte, molim vas, sjednite. 

— Drage volje. 

— Da treba mi novaca, al odmah. Te komisije, te 
parnice traju predugo. Kad je ono moj pokojni umro, 
postavi magistrat dva kuratora. Dodje i stari senator 
Lukšić, zaključa i zapečati škrinju, koja eno u sobi stoji 
j gdje je pokojni novce spravljao. Dosad niesam mogla 

do njih, kuratori polagano rade, a meni treba novaca. 
Vi — vi ćete dobiti tri tisuće forinti. 

— Dk, d&, nasmija se fiškal, stari Lukšić bijaše 
tvrda glava. Čuvao je ključ kao zmaj, je 1 ? Ne bojte se 
sad je mekši, sada spava mirno na groblju svetoga Ju- 
rja. Dobro da ste me sjetili. Jedan kurator dakle fali. 
To moramo odmah urediti i poćerati magistrat, da ime¬ 
nuje drugoga kuratora. Koga? Koga? IJa primjer — 
mene! 

Udova zaklima glavom. 

— Dobro, optime! nastavi fiškal, vidit ćete, da nie- 
sam Lukšić, u mene ključi zahrdjati neće. Sutra dakle 
obavit ću sve kod magistrata, pak da nam se baština za 
razpravu preda. Sad će tek apatekar mislit, da je si¬ 
guran. Nu kako rekoh, pamtite, što sam vam za Maricu 
govorio i molim vas, ne naglite, da se sve ne pokvari. 
Sjećajte se da čovjek po vremenu svaku ženu svladati 
može, a za ostalo se ne bojte. Stoji li dakle naša po¬ 
godba?. 

— Stoji! evo ruke! reče udovica odvažno. 

— Ako me kapetan upita, pozdravit ću ga u vaše 
ime. A sada sam vaš prepokomi sluga, draga gospo. 

Pokloniv se ostavi fiškal udovicu na samu. 


XI. 

Kadgodj je fiškal Jelušić mjerio, on je i oborio. 
Bijaše čovjek hladne duše, hladno je dakle i računao. I 
ovaj put. Magistrat imenova njega mjesto pokojnoga Lu- 
kšića za drugog kuratora ostavine Radićeve. Drug mu 
bijaše Petričević, izsluženi kotarski sudac, čovjek pijanac, 
zadužen do vrh glave. Kad mu Jelušić javi, da je postao 
njegovim sudrugom kod baštine Radićeve, prišapnu mu 
podjedno, da je od njegovih vjerovnika pokupio neko¬ 
liko obveznica, našto se je Petričević s prvine ljuto 
raztrieznio bio, dok napokon nije više znao za svoju 

volju i želju, drkćuć od nemile, po svem gradu poznate 
pijavice — Jelušića. Apatekar pako ozdravi od veselja, 
kako i ne bi? Ta vuk — njegov najbolji prijatelj — 
imao je odsele Čuvati vunu, za kojom se otimalo apa- 
tekarovo srdce. 

— Amice! nasmija se apatekar odvjetniku za čaši¬ 
com vinca, čast i poštenje tvojoj pameti. Divim ti se. 
Kako si se vraga tomu domislio? 

— Ja ti velim, odvrati fiškal posrknuv, gdje ja mje¬ 
rim, tu i obaram. Bacio sam zamku, potegnuo zamku, 
luda baba u mojih je šakah. Oklievala je doduše, al na¬ 
pokon podje na led. Duga kosa, kratka pamet, stara je 
rieč, al bit će istinita do sudnjega dana. Nu za jedno 
te molim. Budi pametan, budi hladan. Ne trgni kruške 
s drveta, dok nije dozrela, jer bi inače sve pokvariti 
mogao. 

Dok su oba vriedna prijatelja kraj čaše osnivala 
svoju buduću sreću, dignu se gospa Jagica, te popev se 
uz stube, unidje k svojoj kćeri. Djevojka sjedeć do svoga 
prozora, nekako se začudi nenadanu pohodu majke. Sta- 
viv švelo na stol, dignu se, pa će majci nestalnim 
glasom: 

— Vi, draga majko? 

Udovica, namrgodiv lice, ustavi se usred sobe, pa 
će podbočiv se: 

— Dh, ja draga majka! Valjda se čudiš, da ti 
majka dolazi u pohode? Je 1? Nu šta je tebi majka? 

— Al ja vas ne razumiem! 

— Čekaj! Sve ćeš čuti. Tvoj pokojni otac, bog mu 
dao. duši lako, ovijao je svoju dragu jedinicu pamukom; 
on nije znao, da takovu mladu šibu previjati i obre- 
zati valja, da ne bude od nje pusto grmlje. I što je 
od toga bilo, što? Sladka jedinica postala je frajlica, a 
nije gradjanska kći, kako se pristoji. Hćela sam te po- 

pravit, pameti naučit, i to dobrim. A1 ti mene slušala 
niesi - 

— Zar valjda zato, što ne hćedoh poći za onu hu¬ 
lju — za apatekara! 

— Šuti. Nije o tom rieč. Njega si izbij iz glave; 
već zato, jer ništa ne radiš, jer živeš po svoju, jer ti 
majka ne vriedi ništa, jer se gradiš u toj kući drugom 
gospodaricom — 

— Ali majko, za boga! prepa se djevojka, šta vi 
tu govorite. 

— Šuti nevaljana curo, lupi udovica nogom, čut 
ćeš ti druge guslel Mišliš li ti, da ne znam, zašto to 
tvoje samovanje, tvoje cifranje, ta tobožnja tuga? Misliš 
li, da ne znam, zašto se od svakoga muškarca tudjiš? 

— Ne govorite mi o mužkarcih, ja ne ću da o njih 
znam. 

— A! Dakako! Jer i previše znaš! 

— Majko! Za rane božje! Ne griešite duše! 

— Ni da si pisnula! Znaš ti, znaš prevraćat oči 
kao kakova svetica, znaš plakati i bliediti, da zavaraš 
svietu oči, al kad si sama u zapećku — s tvojim mi¬ 
lim Tomom, kad te nitko ne vidi, onda se smiješ, smi¬ 
ješ, nevaljana, nepoštena curo! 

— Majko! zavrisnu djevojka probliedjela nasmrt, 
i stisnuv šake na sliepočice klonu na koljena. Majko, 
tako ti boga jedinoga, koj ti je crni djavo tu laž pri- 
šapnuo. Ta sve sam izgubila, sve ste mi uzeli, otca, 
ljubav, mir — a sada mi grabite i poštenje, jedino 
blago što mi je ostalo. Bože! Što sam sagriešila, te me 
toli ljuto karaš. 

— Ne cvili! Bog ne vjeruje tvomu plaču. Dh, istina 
je, da me ona, koju sam pod srdcem nosila, sramoti, 
da ljubaka sa tim nevaljalim dječakom, koga sam pro- 
ćerala iz kuće. 

— Tko vam to reče, tko vam to reče? zajeca 
šd vojno djevojka. 

— Toga ti ne treba znati! Ono, što si mi za apa- 
tekarovu navalu pripoviedala, bila je puka laž, a istina 
ima posve drugčije lice. Al tomu je sada kraj. Dogo¬ 
vorila sam se s novim kuratorom, gosp. Jelušićem — 
’ — Jelušićem? 

— Dk s njim. Odsad ćemo ti uzde malo pritegnuti, 
Ti ne ćeš više tu stanovati, nego u komori kraj kuhi¬ 
nje. Vesti i plesti možeš i nedjeljom, već ćeš ti raditi 
kraj ognjišta i za koritom pod mojom pazkom, pod mo¬ 
jim očima. A to ti velim, bez moga znanja da se niesi 
makla iz kuće. Sad poberi svoju robu, pa se seli dolje 
u komoru! 

— Majko! Ne ubijajte me!“ iztisnu muklo dje¬ 
vojka, stisnuv šake na srdce. 

— Seli se, velim ti! reče udovica oštro. Sumrtva 
bez volje, bez sviesti, pokupi djevojka svoje haljine i 
batinu svoga otca te spusti se poniknute glave niz ste¬ 
penice , a mati zaključa za njom vrata malene sobice, 
jedinog utočišta biedne mladice, gdje je bar od srdca 
plakati i moliti smjela. 

Gospodarstvo u Radićevoj kući prevrnu se posve. 
Poštenjak Tomo, koj je pazio na posao i radio u dućanu 
od zore do mraka, bude oćeran a mjesto njega dodje 
čovjek porieklom cincar, gladak i sladak, koj gospoji 
u brzo omili, jer joj je umio cjelivati ruke a bio je vrlo 
mio i gospodinu Jelušiću, jer je „sladkomu spectabilis-u“ 
samo mignuti trebalo, pa je Joso —tako se zvaše novi 
Merkur — bez računa slao šećera, kave, soli, sa¬ 
puna — nu sve moguće robe a gospodja ga zato pače 
i pohvali, jer Joso da zna raditi, da su gospoda vazda 
u dobroj volji. I bivši sudac Petričević kovao je Josu u 
zviezde. Prijazna ćud mladoga trgovca toliko omili starcu, 
da je znao ciele dane sjediti u dućanu „kod morskoga 

raka", a Joso mu je te časove obilno sladio sladkom 
rakijom, pače bi mu kadkad staklenu poputbinu tumuo 
u žep. Najviše pako ugadjao je Joso svojoj gospoda¬ 
rici, što joj je uviek davao dosta novaca, više nego 
Tomo i što je nije mučio kojekakvimi računi. Gospoda¬ 
rica bijaše uvjerena, da posao sve to bolje uspieva, jer 
je bio Joso čovjek okretan, pa je dolazilo u dućan sve 
više mušterija, sviet je dapače primietio, da je roba 
mnogo jeftinija, vaga mnogo bolja, odkad je Joso u du¬ 
ćanu gospodario, i svatko bijaše uvjeren, da je Tomo 
bio zato oćeran, jer je varao Sviet i krao gospodarici. 

Pošto si je dakle udovica Radićka za svoj posao 
našla bila vierna i pouzdana slugu, poskrbi se, da i za 
domaće poslove nadje osobu vriednu, koja će uz neva¬ 
ljalu Maru obavljati, šta treba i oštrim okom paziti na 
djevojku, ne bi li djavla iz nje izćerala. I tu joj posluži 
sreća. Radićka uze u kuću vriednu udovicu, čizmaricu 
iz susjedstva, koja je poznata svemu gradu, sav grad 
na dlaku poznavala, koja je, za svoga vieka toliko toga 
proživjela bila, da je predobro znala, od čega mladu dje¬ 
vojku braniti valja. I ona je tu svoju dužnost i savjestno 
vršila. Ni koraka nije Mare pustila od sebe, od jutra 
do mraka moradjaše djevojka u kući raditi pače više i 
teže raditi nego druge gradjanske djevojke, dh gospa 
Jaga nije dozvolila, da kći jede s majkom za jednim sto¬ 
lom, već u kuhinji sa ostalom služinčadi, da se pokaje, 
da joj se ohola ćud slomi. Stara Pepa imala je dakle 
dosta prilike, upućivati mladicu o dužnostih djevojke i 
kako joj je jezik brzo teko, sipala je ona na Radićevu 
kćer obilje zlatna nauka: 

— Dh, dh, znala bi reći, majka vaša posve pravo 
čini, držeć vas na uzdi, jer dan danas sve na zlo ide, 
jer se je dan danas sve izopačilo. Bože dragi, i majko 
božja, kakav je to danas sviet, kakva ženskadija? Bogu 
je to plakati! Bože, kad pomislim na svoju mladost; kako 

smo mi molile i postile i proste vunene suknjice no¬ 
sile, a mužkarca pogledati, oprosti mi bože grieh. Prije 
svatbe niesmo ni znale, što je to muškarac. A danas, 
danas, gledaj ih, kako se to cifra i kiti, kako se puri 
i šušuri, rek bi čovjek, to je kraljica ili bar banica, 
a onamo nije nego čižmarova, opančareva, pekarova kći, 
a da joj tek možeš zavirit u duši, gdje se crni djavli 

legu ko miševi, uh kad vidim takovu-sve mi 

igraju prsti, kuhačom bi tu pušljivu gospoštinu okrstila. 
I vi — vi ste takovi! Jeste, jeste! Samo kad bi vam 
pustio čovjek uzdicu, odletila bi i naša frajlica u sviet! 
Pomozi bog dobroj jadnoj materi- 

Mara slušaše tu brbljariju mirno, radeći svejednako, 
kan da i ništa ne čuje. A1 kad je baba sve ljuće za¬ 
dirkivati počela, osovi glavu blieda djevojka i porumeniv 
odsječe: 

— Jezik za zube, babo Pepo! Metite pred svojima 
vratima. Svaka duša nosi svoju vreću grieha, pa ni 

vaša nije prazna. Za svoju pokoru imamo sv. misu, pro¬ 
diku, izpovied, a te babje bodljike rasle su u vrtu ne¬ 

čistoga duha. Šutite, velim vam, idite za svojim poslom, 
jer sam i ja gospodarica u ovoj kući i ne puštam, da 
mi takovo zanovetalo zvrnda oko glave. 

Nu Pepa malo je marila za te Marine odgovore, 
znajući koliko da je gospodarici u volji. I zbilja ju pa¬ 
zila Jaga kao sestru. Pepa bijaše osobito pobožna, van 
reda stroga nu uz to bijaše u nje druga vrlina, koja 
je trgovkinji vrlo dobro služila. Pepa bijaše oštroviđa, 
dosjetljiva, mućaljiva. Ona je vidjela i ne vidjela, čula 
i ne čula, govorila i šutila, i kradomice znala udesit 
gospodarici svaku dobru priliku, i doglašivati kapetanu 
što je godj trebalo, a sviet o svem nije ni sanjao. Sve 
je dobro, samo kad ne vidi sviet, pa sluga mora da je 
vieran gospodaru, koj i onako za slugine griehe odgo¬ 
vara. 

Jednog dana doleti gospodarica bez daha kući. 

— Pepo! Pepo! zaviknu već pri kućnih vratih. 

— Evo, evo gospodarice draga! ozva se Pepa, što 
je za boga? Čuvajte svoje sladko zdravlje. Kako ste se 
razigrali ? 

— Pepo! Skoči brzo k fiškalu Jelušiću! Odmah 
neka dodje, odmah. 

— Idem, idem, gospodarice sladka! odgovori čižma- 
rica, pa nastavi za sebe: kakva je to opet turska sila? 

Udovica podje u svoju sobu. Baciv rubac i prekr- 
stiv ruke stade nemirno šetat po sobi. Lica joj gorahu, 
oči plamćahu, a grudi nadimahu joj se silovito. Na 
svaki štropot, na svaki korak uzbuni se i pogleda prema 
vratima. Napokon unidje odvjetnik. Žena postavi se 
prekrštenih ruku pred njega: 

— Jelušiću! 

— Što je gospodarice? upita mirno odvjetnik, mi- 
šljah da vam kuća gori. 

— Ne sbijajte šale. Treba mi novaca. 

— Novaca? Ta dat će vam ih Joso. 

— Jelušiću! Ne mučite me, treba mi mnogo no¬ 
vaca. Joso ne ima toliko. 

— Mnogo? A čemu? nastavi fiškal iz potaje gle- 
djuć razigranu ženu, 

— Čemu? Čemu? Šta me pitate? Dajte! 

— Ala ste čudni. Vi od mene zahtievate mnogo 
novaca, a ja valjda budući kurator mase, koja nije jošte 
razdieljena, imam pravo pitati, čemu? 

— Okanite se' fiškalskih finta, dajte mi novaca, 
lupi žena srdito nogom. 

— Ne mogu nego opet pitati, čemu? 

— Sjednite, reče uzrujana žena, „visotono!* Obo- 
riv oči u tle, nasloni se žena ledjima u ormar i na¬ 
stavi, dok ju je odvjetnik sagnute glave pozorno slušao: 

— Bila sam kod-kapetana. Dao me je zvati. 

Bio je hladan. Jedva me je pogledao. To me je bolilo, 
jer bez toga čovjeka ne mogu živjeti. Beče mi, da je 
našoj ljubavi kraj. Mene kao da je grom ošinuo. Bilo 
mi je, da ne imam kapi krvi u sebi. Upitam ga zašto. 
On ne reče ništa. Upitam ga, da 1’ sam mu dosadila, 
ljubi li drugu. Od govori, da ne ljubi. Zaklinjah ga, 
neka govori, šta je. Reče da se mora ubit iz kubure. 
Mislila sam, da je čovjek poludio, al nije. Što reče, 'živa 
je istina. 

— A dit! začudi se tobož odvjetnik, dignuv glavu. 

— Živa istina, velim vam. Sinoć se je kartao u 
družtvu, prokartao je tri tisuće tudjih novaca. Sutra zo¬ 
rom mora ih nadoknaditi. Odakle? Ne će ih dobit. Sad 
vidite, da bi se morao ubiti. 

— Dakako! doda odvjetnik, spustiv opet glavu. 

— Ti imaš novaca, reče mi kapetan; donesi mi ih 
spasi me, pa sam opet tvoj — inače smakoh se, doda 
mrko i skočiv k ormaru, pokaza mi nabijenu kuburu 
Zazeblo me. Taj čovjek bi se sbilja ubio. 

— Ne ima sumnje. Strastven je, doda Jelušić mirno 
al si je sam kriv, zašto se karta za tudje novce. 

, — Ne pitam ja, zašto, ne pitam, kako. Kapetan se 

hoće ubiti, ja bez njega ne mogu bit, on se ne smie 
ubiti, ja mu moram dati novaca. Dajte, dajte, velim vam. 

— Ja? 

— Pa dži! Kad primiste kuratorstvo, tvrdo ste mi 
obrekli, da ću odmah dobiti novce iz one škrinje. Vi 
stvar zavlačite, još danas ne imam ni pare. Šta je to? 

— Računi još niesu sastavljeni. 

— Marim za račune, meni treba do sutra novaca. 

— Koliko rekoste? s 

— Najmanje tri tisuće. 

— Tri tisuće, to je mnogo, vrlo mnogo. 

— To je ništa. Otvorite škrinju, ključi su u vas. 

SPISI A. ŠENOE. 5 

— To jest, kod kuće — jedan, a drugi čuva stari. 
Petričević. Težki poslovi, vrlo težki poslovi! Pomislite, 
kolika odgovornost — moja sviest, a bog zna, hoće li 
stari Petričević hćeti? 

— On? Ha, ha ha! nasmija se udovica sdvojno, ta 
za bocu rakije učinit će sve. A1 vi — vi — ošinu fiš¬ 
kala plamenim okom, „vi ste zmija". 

— Zmija? Preporučujem se, sluga pokoran, gospo¬ 
darice Jago? Idem kući slagat vaše račune; sve ćete 
dobit do krajcare — t. j. što je vaše, a vaša kći opet 
svoje. Nadam se, da će za tri mjeseca sve svršeno biti. 
al donle ne će se živa duša ni prstom dotaknuti škrinje. 
Preporučujem se. 

— Vraže! vrisnu razigrana žena, te zaleti se bje¬ 
somučna šakama, na fiškala. Jelušić dočeka ju mirno 
poput kamena. Udovica zadrkta i stisnuv šake pred oči, 
udari u grozan plač. 

— Smilujte se, zaklinjem vas živim bogom! Pomo- 
zite! zavapi kleknuv pred fiškala hvatajuć mu koljena. 

— Koliko mi dajete? zapita Jelušić hladno. 

— Ta rekoh vam — tri tisuće! 

— E to su drugi računi, to je radi Marine baštine 
al za kapetana- 

— Dajem vam još tisuću forinti- 

— Preporučujem se, imam drugoga posla-- 

— Dvie- 

— Četvrtinu od svega, što u škrinji ima, odsječe 
fiškal hladno, ni groša više ni manje, ne računajuć da 
kako, što Petričeviću dati morate. 

— Ali za boga, zapanji se udovica, ta to su moji 
novci. 

— Uzmite ih, nasmješi se advokat. 

Upirući lakat u koljeno, spusti žena glavu na svoju 
ruku; napokon se tržnu: 

— Hoću, pijavice, samo da njega spasim. 

— Dobro. Večeras ću doći. Pripravite dobru ve¬ 
čeru. Pa kad sve usne, otvorit ćemo škrinju. Joso može 
slobodno izići od kuće. Dajte mu koju forintu. Idem, da 
potražim pijanicu Petričevića i on mora prisutan biti, 
da se stvar .comissionaliter obavi i da se sastavi zapi¬ 
snik o tom, što smo u škrinji našli — i što niesmo. S bo¬ 
gom! Odvjetnik ode, a udovica baci se na postelju. 
Reć bi, groznica ju tresla, pred očima joj stajaše ka¬ 
petan držeći navinutu kuburu. 

XII. 

Bilo je već kasno. Nad Zagrebom sterao se gusti 
mrak, ni jedna svjetiljka nije sievala po toj tmini. 
Toga za onda i nije trebalo. Sviet je za ono doba rano 
liegao, pa je bilo i pogibeljno hodat po noći ulicom, 
što od dubokih jama, što od razbojnika. I sam noćo¬ 
bdija, kan da je danas u kutu zadriemao, nije bar 
čuti bilo, da dozivlje svetoga Florijana. Po kućah bi¬ 
jaše sve tamno, samo u prozorih kuće Radićeve titralo 
je svjetlo. Za stolom sjedjahu Jelušić, Petričević i Jaga. 
Upravo dovečerali bilia večera morala je biti obilna, su- 
deć po ostancih i vojsci praznih boca. Govorilo se tu, 
reć bi, malo. Odvjetnik sagnute glave kopao je čačka- 
lom po zubih, Petričević podupiruć laktom debelu glavu 
buljio je nepomično u svieću. Oči mu se čudno caklile, 
a na njegovu licu titrao je glup posmjeh zvierskoga za¬ 
dovoljstva. Udovicu kan da je mučio neki neobični ne¬ 
mir. D išala je neobično brzo, gledala izpod oka odvje¬ 
tnika, pomicala se neprestance na stolici. Čas bi pogle¬ 
dala uru, čas bi ustala pa virnula iz prozora. Napokon 
reče nestrpljivo odvjetniku u pol glasa: 

— Hoćemo li? 

Odvjetnik kimnu glavom, da hoće, okrenu se pija¬ 
nomu razsudcu. 

* 

— Petričeviću! Vi ćete zapisnik podpisat? 

— Sve—e—e, što hoćete! zauiuca Petričević, „i 
svoju smrt! Meni je dobro, vrlo dobro! 

— Ajdmo dakle! reče odvjetnik. Sve troje se di¬ 
goše i podjoše u sobu gdje je škrinja stajala. Žena kle¬ 
knu i izvuče škrinju izpod postelje, odvjetnik izvadi ključ 
iz džepa, a Petričević nasloni se hladnokrvno uz peć, 
kan da se grijati kani. 

— Petričeviću! dajte ključ od škrinje, pruži Jelu- 
šić ruku prema nakićenomu kuratoru. 

— Klju—u —č? zapita Petričević ludo. 

— Brzo ključ dajte od škrinje! razsrdi se odvjetnik. 

— Aha! Ključ! Džt, džt! Ključ! reče pijanica i stade 
kopati po žepovih. 

— Brzo! škrinu udovica. 

— Ne imam ga, ne imam ga! izbieli zube jadnik 
kroz smieh. Udovica ciknu kao guja. 

— Huljo! zapišti odvjetnik skočiv k pijanomu drugu 
i drmajuć ga za prsa viknu „Ključ, huljo, ključ! Ne rekoh 
li ti, da poneseš ključ ?“ 

— Da, da, džt! zapenta Petričević nešta se raztrie- 
zrtiv, al kad rekoh, da ga ne imam. 

— Lažeš! Varaš nas! 

— Al ste smiešni! nasmija se sudac, „bog i boga 
mi, ne varam vas! Onomad kasno idući knći imao sam 
ga u žepu. Džt, džt sad se sjećam. Imao sam ga u ovom 
— tu žepu. Izvučem rubac i s njim ključ. Ćuo sam, 
kako je pao na kamen, ali vidio ga niesam, jer je bila 
noć, ni prsta niesi vidio pred nosom, pa se meni u glavi 
malo miešalo. Tražio sam, pipao sam, al ga ne ima. £ pa 
neka leži, mišljah, i onako se s njim nitko pomoći ne će. 

— Lažeš! riknu fiškal. 

— Ne vidio nikad kaplje vina, ako nije istina, što 
sam reko. Žena drktaše od ljutosti i straha. Skupiv 
obrve ošinu pijanca okom, punim gnjeva i ljutosti. 

— Ali ste smiešni! prihvati Petričević što smiešeć 
što drkćuć, šta se mučite za taj vražji ključ. Uzmite 
sjekiru, pa tres po škrinji! Škrinja je luda, škrinja je 
drvo, pa bome ne će pripoviedat, da smo joj glavu raz¬ 
bili i drob izvadili. Pa makar! Mi to smiemo, mi snio 
kuratori! 

Na te rieči pijane, lude, zasinu udovičino oko. U 
čas nesta je iz sobe, za čas povrati se sa sjekirom, i 
prije nego je Jelušić riečcu progovorit mogo, udari svom 
snagom u škrinju; škrinja ostade čvrsta. 

— Ali za boga! priskoči fiškal. 

— Pustite me! Pustite! viknu mahnita žena, lupa- 
juć bezobzirce po škrinji. 

Udari dva, udari tri, udari svom snagom četiri put 
Poklopac puknu. Izbuljenih očiju, razpletene kose, sva 
razžarena kleknu Jaga i zatisnuv sjekiru u pukotinu 
stade poklopac krhati. Daska puknu, velik otvor zisu, 
a iznemogla klonu Jaga na plien, dahnuv samo: 

— Hvala bogu! Spašen je! 

— Pa eto vidite! Ja ne znam čemu i ključevi, 
reče Petričević, kad su sjekire toli oštre, a žene toji 
jake. 

Jaga primaknu svieću. Sjedeć na zemlji, metala je 
vrećicu za vrećicom, smotak za smotkom u svoje krilo. 
Jelušić kleknuv stade brojiti, a Petričević sagnuo se i 
upiruć lakte o koljena gledaše ukočenim okom taj noćni 
račun. Fiškal razredi vojsku. Ponajprije cekine, zatim 
škude, zatim dvadesetice, poslije banke. Uhvati i vre¬ 
ćicu grošića — valjda još od starca Vida 

— Nš to si vi spravite Petričeviću!“ baci fiškal 
sudcu kesicu. 

— Bene! reče sudac turnuv dar u žep, i zato se 
dobiva vina. 

Prebrojiše novce. Bilo je 30.000 forinti. 

— Četvrtina, reče fiškal, čini dakle 7500 for. 

— Uzmite, reče žena 'plaho. 

Fiškal stavi svoj dio, samo zlato, na stran. 

— Nu, nastavi, forme radi morate trt tisuće osta¬ 
vit u škrinji, a to ćemo u zapisniku specificirati. Vre- 
■ dni kuratori podpisaše zapisnik, da su u škrinji našli 
3000 for. gotova novca, dvie obveznice i kojekakovih 
Sitnica. Velevriedni Petričević pako dobi vrh onih gro- 
’šića jošte sto škuda od sretne udovice. 

Tiho razidje se družtvo iz Radićeve kuće. Jelušić 
šuteć i preduć u svojoj misli drugu mrežu, vodio je 
jadnog Petričevića do njegove kuće, da mu se putem 
ne pridesi kakova nesreća, po kojoj bi možebit na vi¬ 
djelo izaći moglo, što se je u Radićevoj kući sbilo. Pi¬ 
jani razsudac zadavao je svojemu pratiocu putem do¬ 
sta muka. Nešto su ga izdavale noge, te ga je valjalo 
podupirat, nešta je pako gromovito bučio, smijući se 
glasno svojoj dosjetljivosti, kako mu je naime luda pa¬ 
met odmah naišla na sjekiru. Reče Jelušiću i to, daje 
velik lopov, jer da su njega siromaka odpravili s tom 
bogčarijom od nekoliko stotina forinti. Valjalo ga je 
dakle miriti i blažiti, da nitko ne čuje. 

Nitko pako u Zagrebu nije spavao sladje od Ja- 
gice. Ta što si je želila, to je i doželila, a silna ju 
strast na toliko obujmi, da joj je saviest tvrdo driemala, 
tVrdje no ikad. 


XIII. 

Bilo je uminulo od one noći mjesec dana. Nekog 
po podne spusti se vriedna Pepa niz stube i zadje u 
dućan, gdje je gospodar Joso zievao. U dućanu ne bi¬ 
jaše drugog čovjeka. Stara turi glavu kroz vrata. 

— A! vi li, gospo Pepo! Ta udjite, udjite, da se 
malo porazgovorimo. I onako ne ima danas vražje mu¬ 
šterije. Pa budite barem vi. Ev’ nk čašicu sriemske 
šljivovice. 

— Dobar dan, gospodaru Joso! Vi zijake proda¬ 
jete, kako vidim. A1 ne mislite da sam došla rad šlji¬ 
vovice, ja niesam takova ženska- 

— Ta sačuvaj bože! Vi ste vriedna i poštena žena 
kojoj prigovora ne ima. To zna čitav grad. A1 zašto da 
si čovjek taj gorki život čašicom ne osladi. To nije ni- 
kakov grieh. 

— Pravo velite, gospodaru Joso, dosta posla, do¬ 
sta muke u kući. Zašto da si ne osladi? 

— Vi sami u kući? 

— Sama t. j. ako odbijete Maru, koja čarape plete. 

— Ta i onako ništa ne broji. Gdje je gospa? 

— Viš mudrijana! nasmjehnu se stara izpod oka, 
srknuv šljivovice, pa još pita, kan da tobože- 

— Boga mi ne znam, odvrati Joso mirno, ja idem 
za svojim poslom, pa nepitam za gospodaričine račune. 

— Izletila ptičica, izletila, bog joj blagoslovio. 
Sreća joj dala čim, pa nek se veseli, dok je kada. Po¬ 
znajete li kapetana, koj svakdan u kuću dolazi? 

— Onako sa strane. 

— To je onaj pravi. Malo se s njim izvezla. Zato 
je malo kada kod kuće. Vele, govoreć medju nama, 
nastavi stara tiše, sguriv glavu, da će gospodarica biti 
skorim kapetanica. 

— A d&? U istinu? 

— U istinu, gospodaru Joso. Sve mi se čini, da 
se nešto takova kuha, i da će „morskomu raku" skoro 
odzvoniti. 

— Kako to? 

— E valjda ne će gospa kapetanica sir i maslo 
prodavati. 

— Je 1’ to sama rekla? 

— Jest i nije. Naručila je kojekakova pokućstva, 
svilenu haljinu, pa jni reče, da će u kući biti kojeka- 
kovih promiena, i da ćemo dobiti gospodara. 

— Gospodara? 

— Dh! Sve vam to sluti na kapetaniju. I mislim, 
da i ne može drugče biti. Jer onako drugovat pred svi#- 

tom, a ne mislit, da i pop svoju rekne, bilo bi-e 

ne govorimo o tom. Svoja je, nek radi, kako zna! nje¬ 
zina će biti dika ii neprilika. Nu što se na dlanu vidi, 
nije grieh spominjati. Tu se, gospodaru Joso, sipa i 
sipa, kao da je novac pljeva. Skupa zabava ta kapeta¬ 
nija. Čudim se odkuda. 

— Ta valjda je Ilija dosta toga ostavio. 

— E dosta, za juhu i govedinu, al nije za paštete. 
Koliko se tu vikalo o srebru 'i zlatu, pa kad onamo, 
šta je komisija našla u škrinji. Tri tisuće forinti! To 
mi je sama gospodarica rekla. 

— Ništa više? 

— Ništa više. Eto, nije sve zlato, što se svietli. Nu 
sada idem. Valjda će gospodarica skoro doći. Al dh! 
Gdje je Petričević? Prije je vazdan ovdje čučio, a sad 
ga ne vidjam. 

— I ja se čudim. Od jedno osam dana ne ima ga 
ovamo, a prije svaki dan redovito izpio osam čašica. 

— Liep obrok! Bog mu blagoslovio. Ali sad s bo¬ 
gom gospodaru Joso. 

— S bogom Pepo! Pa ako što više saznate o ka¬ 
petanu, a vi mi recite. 

— Hoću, hoću. Ja bog i duša niesam brbljava, ja 
šutim kao i mrav, to svatko zna; al onako svojim — 
zašto ne. Ljudi moraju znati, što u kući biva. Zatim 
odšulja se baka, a Joso ostade sam i poče ozbiljno raz- 
mišljat o novom gospodaru. 

— Na skoro bijaše Zagreb pun udove Radićke. 
Na sva usta govorilo se, da će poći za kapetana. Neki 
se čudili kapetanu, kako može uzeti gradjanku pa udo¬ 
vicu, drugi opet prigovorili, daje to sve radi novca, 
treći krstili nemilo Jagu, što joj se prohćelo gospoštine 

i da će se pokajati, al o ženitbi nije nitko dvojio. Jaga 
je za sve to malo marila. „Imat ću ga, reče ponosito, 
makar sav Zagreb od jada puko a . Dok se je u kući sve 
pripravljalo, svjetlalo, pregradjivalo, vrtila se blažena 
udova po zabavah, šalila se, smijala se, veselila, kan 
da je osvojila sviet, i sto puti reče Pepi: Ne ću bit 
carica ni banica, al bit ću kapetanica!“ 

Jednog jutra snivala Jaga na mekoj blazini zlatne 
sne o budućoj si sreći. U sobu navali Pepa: 

— Gospodarice! kriknu stara. 

— Šta je biesa?“ uzplači se Jaga oda sna. 

— Čujte, čujte! Hčela sam upravo pekaru. Izađem 
na ulicu, pa vidim naš dućan zatvoren. Začudim se. Ta 
otvara se u pet, a sad je već i osam. Povratim se u 
kuću, da vidim šta je, da probudim Josu. 

— Pa? 

— Pa Jose ne ima. Soba prazna. Sva mu roba 
odnešena. 

— Šta je to? prepa se udovica. 

xra. 

Nevješta sama poslu, prizva udovica Jaga s mjesta 
svoju desnu ruku — odvjetnika Jelušića, neka vidi šta 
je. Kurator sadje sa gospodaricom u dućan, da raz¬ 
vidi račune i pisma, pošto su Josu po svem gradu 
tražili panduri, al ga ne našli. Odvjetnik sjednu, stade 
listat, računat, stiskat oči, glavurdat, a udovica Bta- 
aše do njega gledjuć ga, kroz niemi strah. Stara Pepa 
i druga služinčad virili na dvorišni prozor u dućan, da 
vide, što je Joso uradio. 

— Jeste li vi ikad računali s Josom, gospodarice? 

— Nikad. 

— Jel’ taj čovjek sam robu naručivao iz vana. 

— Jest. 

— .1 sam plaćao? 

— Jest. 

— E, e! ipak nieste smjeli Tomu izćerati iz kuće. 
Ako je apatekara izbio, u dućanu bio je pošten čovjek, 
ruke bijahu mu čiste, njegvi su računi-u redu. 

— A1 molim vas, gospodine kuratore, mi ne govo- - 
rimo sad o Tomi, već o Josi. Što ste našli u računih? 

— U računih ništa, jer taj vriedni čovjek nije ni 
vodio računa; valjda ih je nosio u glavi. Nego ima tu 
pisama sa svih strana, po kojih se vidi, da vi, draga 
gospodarice, vanskim trgovačkim kućam dugujete za 
robu tisuće i tisuće. “ 

— Ja? Kako je to moguće? 

— Trgovci pišu po novce za svoju robu. Oni vele, 
koliko se čude, da stara, glasovita trgovačka kuća Ra- 
dićeva od nekog vremena tri puta više naručuje no prije, 
a upravo ni pare ne plaća. I da ne će više robe slati. 

— Bože moj! Bože moj! A1 recite mi, šta je to i 
šta će to biti? Ja ne razumiem ništa. 

— To je vrlo razumljivo. Joso bijaše lahkoumna 
varalica, koj vam je dućan praznio, navuko na vrat silu 
duga, sebi napunio kesu, pa je sretno pobjegao. 

Udovica stade bliediti. U to zapazi odvjetnik medju 
ostalimi papiri pismo zapečaćeno sa nadpisom „Gospo¬ 
darici Jagi RadićevojV 

- — Da vidimo, reče Jelušić, šta u tom pismu ima. 
Razpečativ ga stade čitati sliedeće rieči: „Draga gospoda¬ 
rice! Vrlo mi je žao, da Vas ostaviti moram. U vašoj kući 
bilo mi je vrlo <}obro. Nu šta ćete, svaka je sreća kratka. 
Oprostite, što otidjoh mučke ne poljubiv vas u ruke, 
nu ne hćedoh vam dosadjivat računi, jer vi imate sa 
onim kapetanom drugog razgovora, nit sam htio sastati se 
sa gospodinom Jelušićem, najvećim obješenjakom ovoga 
svieta. K tomu bilo je i drugih razloga. Vi se udajete. 

U kuću će doć nov gospodar. Eto nevolje. Dosele sam 
ja bio gospodar bar u dućanu. Dva gospodara u kući 

ne mogu se slagat, pa valjda ćete si trgovinu napustit, 
kad pođjete za kapetana. Zato odoh. A pri „morskom 
raku* ne ima ni mnogo posla, jer trgovina ne ima više 
kredita. Nešta ste vi pojeli, nešto ja, pa tako groš na 
groš. Nu to vam velim: štogod vi proti meni našli, šu¬ 
tite i platite dugove, jer bude li potrage za mnom, do¬ 
bit će vaš mili kapetan pismo, a u njem glas, da ste 
bankrot, i neka vas ne ženi; nu dobit će pismo i ma¬ 
gistrat, (to recite i Jelušiću) jer znam, šta ste vi dobri 
ljudi radili one noći, kad me je gospodarica bila od- 
.pravila od kuće? Oplienili ste škrinju, oplienili djevojku? 
Sve to znadem, sve sam čuo, jer sam u kući bio, čega 
vi znali niste. Zato, draga gospodarice, jezik za zube! 
Šutite pa platite, ne pitajte vi za mene, ne ću ni ja za 
vas; ruka ruku pere. Budite sretni sa svojim kapeta¬ 
nom, ne vjerujte svakomu na svietu, i pazite, da vas 
Jelušić ne zakopa. Vaš dobri prijatelj Joso Marinić. 

S toga pisma prestravi se udovica, al se prepa i 
Jelušić. Četvrti je dakle čovjek znao za njihovu tajnu, 
lahkouman varalica, brbljalo! To bijaše otrovan nož u srdcu 
fiškala. Nije radi saviesti — već straha radi. Udovica 
pako uvidi, u kakov da je pala škripac po svojoj lahko- 
umnosti. 

— Šta ćemo? zapita u pol glasa udovica. 

— Šutit, platit! odvrati mirno odvjetnik. 

— Tko će platit? zadrkta žena. 

— Ta valjda vi! 

— Čim? odvrati ljutito žena. 

— Nu hvala bogu! Nieste li oplienili škrinju, nieste 
li dobili 22500 forinti? 

— Oplienila s vami! Nieste li vi dobili sedam ti¬ 
suća petsto forinti, a vrh toga unapried pol svote za 
pravdu sa apatekatom, samo zato, što ste sastavili onaj 
ugovor medju njim i menom radi Mare, koje još ni 
oženio nije. 

— A1 je apatekar pismo podpisao, a i vi. Oa će 
Mara uzet, za njezin se dio pravdati, ja ću mu bit od¬ 
vjetnikom, pa ću pravdu izgubiti. Nu ne pravdajmo se. 
Vi morate trgovačke dugove svakako platiti, inače bude 
tužbe, škandala i kapetan ode, a vi možete zlo proći!“ 

— Platit! Platit! stade udovich jadikovat, kako da 
platim, kad ne imam nego nekoliko stotina gotovih no¬ 
vaca. ' 

— A gdje su za boga drugi? skoči Jelušić gledjuć 
u čudu ženu. 

— Gdje? razjari se ona, računajte samo! Petnaest 
stotina đadoh vam na račun za apatekarsku pravdu. 

— Bene! reče odvjetnik, sjednuv pisat olovkom, 
da računamo. Eazujte samo. Dakle 1500 for. parnički 
troškovi. 

— Do tisuće forinti izdavala sam pijanomu Petri- 
čeviću, dami ne dosadjuje. 

— Tisuću dakle! Bene! Dalje! 

Tri tisuće moradoh staviti' u škrinju, kako ste 
ono u protokol zapisali. A novci su u pohrani kod ma¬ 
gistrata! 

— Bene! Tri tisuće u depozitu. Dalje! 

— Tri tisuće dadoh kapetanu, što je ono izgubio 
na kartah. 

— Tri tisuće dakle kartaški dug! Dalje! 

— Izim toga imao je kapetan još pet tisuća koje¬ 
kakvog duga ! nastavi Jaga tiše. 

— A tako! Dakle pet tisuća raznog husarskog duga. 
Nu sad će valjda biti kraj? 

— Čekajte, čekajte, — ima još koječega! 

— Još? No na zdravlje! Dalje. 

— Kupila sam mu kočiju, dva vozaća konja i jednog 
jahača konja-“ 

Odvjetnik osoviv glavu, pogleda Jagu: 

— Mogli ste dobit jeftinije — mladoženju! reče 
suhoparno, a što to stoji? 

— Dvie tisuće pet sto, odvrati tiše udovica. 

— Jeste li ih sami kupili? 

— Niesam,' on mi reče, da toliko stoje. 

— Za malice, zlato, haljine, čipke, šešire potrošila 
sam petnaeststo for. 

— Dalje! 

— Za popravak kuće i pokućstvo tisuću forinti. 

— Tisuću forinti! zapisa odvjetnik ljutito, čini do¬ 
sada 18500 valjda smo gotovi. 

— Za put potrošila sam s kapetanom 1000 for. 

— Ćini devetnaest tisuća pet sto. 

— Na kartah sam izgubila petsto. 

— Na kartah? Vi — vi ste se kartali; vi udo¬ 
vica pokojnoga Ilije Radića? Tu da te — 

— Pa šta je za to? Moji su novci bili? planu 
udovica. 

— Vaši? nasmjehnu se lopovski Jelušić — čini 
dvadeset tisuća forinti. A dvie zadnje tisuće i petsto? 

— Šta ja znam? odvrati ona otresito, šta me pi¬ 
tate? Kupovala sam mu prstenja, ura i što je ostalo to 
sam mu dala na dar! Valjda sam smjela darivat mla¬ 
doženju svoga? 

— Mladoženju? Ha, ha. ha! nasmija se fiškal gro¬ 
hotom, „Sunima summarum: dvadeset i dvie tisuće pet 
sto forinti! Račun se slaže! Baciv olovku, skoči hladni 
inače odvjetnik na noge. Jeste li čuli, gospodarice Jago, 
vi ste zaslužili, da vas metlom ćeraju iz grada. 

— Vi, nitkoviću, vi to meni? Vi, koji ste me naveli, 
da oplienim škrinju, da okradem kćer! 

— Dh, ja nitković, ja, recite, lopov, ja velim vam, 
da ste zaslužili, da vas metlom ćeraju iz grada. Žao 
mi je, duše mi, žao mi je, da sam vas pomogao, kako 
ćete bolje oplieniti punu škrinju pokojnoga Ilije, jer ste 

luda, lakoumna žena, koja ne ima mozga u glavi. Mi- 
šljah, da ćete te liepe novce držat na okupu, da ćete 
gospodariti i tako kapetana sbilja privezat uza se. Ali 
vi ste sliepa i strastvena žena, koja baca ludo težko 
skupljeni novac u ždrielo lakoumna čovjeka, koj će vas 
napokon ostavit na cjedilu- 

—'On — mene — na cjedilu! zaruknu žena mu¬ 
klo i krv joj udari u lice, u glavu. Grčevito stisnu žena 
usne, grčevito pritiskivaše šake na svoje pune grudi. 
Fiškal bio je bacio u njenu omamljenu dušu rieč, rieč, 
koja ju mučaše više od ciele čete djavola. 

— Šutite sada o tom, luda ženo!“ zapovjedi joj 
Jelušić, ne pitam dalje za bjesnilo vaše krvi, za vašu 
ludu razsipnost. Nu ko što vaša i moja je glava na 
kocki! Ako se izda, što učinismo, propadosmo oboje. 
Varalica onaj, u kojeg se sliepo pouzdaste, zna za vašu 
tajnu, mi znamo za njegovu lopovštinu. On misli posve 
pametno. Šutimo mi, i on će šutit. Ni živa duša ne 
smie znati, da vas je prevario, okrao, da je trgovina 
zadužena. Izplatit valja dugove, otvorit barem za jedan 
čas trgovinu. Poslije se može zatvorit, jer da se uda- 
jete za kapetana. Treba sračunat kolik je dug, a ja 
ću pribavit novaca, koji će se dakako uknjižit na vašu 
kuću, na vaše vinograde, al sviet neće zato saznati. Nu 
do javne tužbe, do javne razprave ne smie doći. Vi da 
nieste pisnuli, već uhvatite Maru ljudski, da podje za 
apatekara. Nešta će i roba u dućanu vriediti. 

Fiškal i udovica stadoše pretraživati dućan, al skoro 
sve kutije, sve bačvice bijahu prazne. Papir za šećer 
bijaše izpunjen slamom, boce za rakiju, ocat i fino vino 
farbanom vodom, vreće za kavu pieskom. 

— Tu neima ništa! reče Jelusić hladno. 

Bilo je po podne jesenskog dana. U dvorišnoj sobi 
neke kuće u dugoj ulici sjedjaše gospodin Jelušjć mirno 
pijući svojudugu lulu. Lice bijaše mu vedro, i kad- 

kad mogao se je na njegrih usnah opaziti posmjeh. 
Činilo se, da poslovi dobro uspievaju. Prekapao je, 
slagao je razne papire i pri tom veselo klimao gla¬ 
vom. Magistrat odobrio je njegov izvještaj, po kojem 
se u ostavštini pokojnoge Radića nije našloviše od 3000 
forinti, gotovih novaca. Trgovačke dugove počinjene po 
Josi Mariniću bio je popisao. Bilo je do 6000 forintj 
duga. Velevriedni Joso bio je u velike naručio robe, 
koja nije ni došla u Radićev dućan, već ju je dao 
odvesti drugim kramarom, koji su mu dakako samo po¬ 
lovicu vriednosti platili, nu Joso primio je i tu polovicu 
i tisnuo u svoj žep. Jelušić je dakako sve uredio, da se 
izplate dugovi, da se trgovina opet otvori i kan da ništa 
ni bilo nije. Sviet je barem šutio, kapetan nije ništa 
saznao', udovica Jaga bijaše zadovoljna i vesela, te je 
drage volje podpisala obveznicu, koja bude uknjižena na 
kuću i ostale zemlje pokojnoga Radića, podpisala ju da¬ 
pače prije, nego je Jelušić broj dužne svote upisao bio, 
jer se, reče mudri odvjetnik, za sada još ne zna, koliko 
treba novaca uzajmiti. Dvoje ga je jošte peklo; prvo, 
da je u životu Joso, koj je znao za tajnu njegovu, drugo, 
da se Mara nije nikako hćela sklonuti poći za apatekara, 
koji mu je sve to više dosadjivao. Nu nadajući se, da će 
i te dvie zapreke domišljatom svojom glavom ukloniti, 
upravo je sbrajao dobitak, što/mu ga je kuratorstvo 
Radićeve ostavine dosele bilo donielo i koliko bi mu jo¬ 
šte nositi moglo. Bubnjajući prsti po stolu sve se je više 
i više zaplitao u tu aritmetičku zadaću; a uspjeh nje¬ 
gova umovanja bijaše tvrda odluka odgadjati sve više 
udovičinu udaju, jer, reče si sam, Joso argumentirao je 
posve pravo. Dodje li kapetan gospodarom u kuću, pre¬ 
stat će svako drugo gospodarstvo — a i moje. Udovica 
je lahkoumna, strastvena i treba joj novaca. To su vr¬ 
line za mene zlata vriedne. A i samomu kapetanu, mi¬ 
slim, ne će biti preša oženit se, kad i bez toga dobiva 

novaca, a uz to ostaje slobodan. Tako ćemo. A posao 
napokon nije težak, ta udovica u mojih je rukuh. 

Još je htio i dalje razplitati svoju mrežu, al netko 
pokuca na vrata. 

— Tko je? prenu se odvjetnik. 

U sobu udje Petričević Odielo bijaše mu otrcano, 
zamrljano, sieda kosa stršila mu u vis kao ježu, nad 
crvenim nosom buljila mu dva sumrtva, glupa oka. Sta- 
viv šešir na stolac do vrata, podje glavurdajuć do 
Jelušića. 

— Servus, domine collega! propenta Petričević. 

— Šta ćeš? zapita ga ljutito fiškal. 

— O! 0! Osobite novine! Osobite! 

— Kakove? Govori brzo, ne imam kad slušati. 

— Joso — Joso — znaš onaj Joso, koj je bio u 
trgovini, gdje smo mi kuratori, hihihi! kuratori — i 
Petričević poprati ove rieči sa pet prsti. 

— Šta Joso? skoči fiškal nemirno na noge. 

— Zaklali ga, fundamentalitfer, zaklali ga kao purana. 

— Gdje? Tko? Tko ti je to rekao? uhvati Jelušić 
druga svoga za ruku. 

— Čuo sam to kod županije. U šumi za Karlovcem 
nadjoše mu mrtvo tielo a u praznoj listnici samo putni 
list. Valjda je htio k moru, al ga razbojnici sretno do¬ 
čekaše i zatukoše, jer vele, da je u one strane provalila 
četa hajduka iz Krajine. 

Fiškalu planu od radosti lice. Pijanica Petričević 
nije ni s daleka slutio, koliko da je ta novina razigrala 
fiškala. Sabrav se ponešto, prihvati Jelušić mirnije: 

— Vidiš, vidiš, zla vremena, čudna vremena. Dakle 
ga ubili, siromaka, poštenjaka! Nu, dragi amice, nastavi 
fiškal, ja imam mnogo i premnogo silna posla. Evo ti 
cvancike na čašicu vina. 

— Cvanciku na čašicu vina? opetova Petričević po- 
rugljivo, držeć poklonjenu dvadeseticu dvama prstima, 

— cvanciku, pa još probušenu! To je malo, dragi Je- 
lušiću, premalo, to je jedva za jedan obrok. Ti vrlo 
dobro znaš, da ne imam više ni groša. Vrag me je na¬ 
nio na karte. Fuć! Fuć! U mojoj kesi novci ne imaju 
blagoslova, a ipak niesam veći lopov od tebe. Udovica 
mi je nekoliko forinti dala, al posljednji put bacio me 
kapetan iz kuće. ‘Ja ti ne imam stana i hranim se ra¬ 
kijom. To je jeftina hrana, spavam u šumi, u Tuškancu, 
to je jeftin stan. Al su sad,noći hladne, ne imam toplog 
odiela, pa mi se ne će svaki čas prosjačit. Pa kad sam 
već postao lopovom, mora mi lopovština i kamata no¬ 
siti, dobrih kamata, jesi li čuo, domine collega ? Zato daj 

novaca, novaca daj! Jer tako mi duše-oči Pe- 

trićevićeve planuše divljim biesom, ljutit baci Jelušiću 
probušenu cvanciku pred noge i dignu šaku na bliedog 
fiškala. 

— Luda pijanice! Jesam li ja kriv, da sve zapiješ, 
zakartaš! Ništa ne dam, ništa! Nosi se, jer ću te bati¬ 
nom izćerat! i u isti mah uhvati drenovaču pa zamahnu 
na pijanicu. 

— Daj! Daj! nasmija se Petričević glupo, ne bojim 
te se, ali cielu stvar iznesem. 

— Bit ćeš zatvoren. 

— Dakako! Šta je meni zato? Imat ću bar hrane 
i stan, al ti — ti — hi, hi, hi! 

Fiškal, predomisliv se, nastavi mirnije: 

— Ne budi lud! Čuj me! Keći ću ti pametnu. Evo 
ti pet forinti. 

— Ah to je pametnije, al nije dosta. 

— Slušaj me, velim ti. Najmit ću ti stan, plaćati 
hranu, kupit haljina t. j. udovica će platit. 

— Dobro, al to je sve solidno, a ja niesam vičan 
življeti kao fratar. 

— Dobivat ćeš i novaca, al sad ih upravo ne imam 
već ti dodji za jedno osam dana. 

SPISI A. ŠENOE. 6 

— Poštena rieč? 

— Poštena. 

— Bene! Doći ću, ali čuvaj se, čuvaj se, jer, jer 
— boga mi — mumljaše glavurdajuć pijanica i ostavi 
sobu. 

— Hvala bogu, govoraše sebi odvjetnik, za sad 
riešio sam se toga djavla. Jose dakle ne ima više. Do¬ 
bro. Jedini Petričević zna za našu tajnu. Za mjesec, 
dva mjeseca i on će bit smiren, pa onda s bogom Za¬ 
grebe! Nu svakako je vriedno, da se posao pospieši! 
Fiškal pokupiv brzo neka pisma, pohiti prema gor¬ 
njemu gradu. 

U dućanu na ćošku Markova trga sjedjaše u isti 
• čas Petričević, a pred njim na dućanskom stolu stajaše 
čašica šljivovice. Poniknute glave buljio je pred sebe, 
samo kadkad bi, iztrusiv čašicu, viknuo: 

— Točite, danas ne treba krede, jeste li vidjeli tu 
petaču ? 

Pijanca motrio je pozorno najstariji trgovački po¬ 
moćnik — Tomo, koj je nekad služio kod „morskoga 
raka“. Tomo kan da je bivšemu sudcu nešta prišapnuti 
hćio, al nije smio što od mušterija, što od drugih po¬ 
moćnika. Za kratak čas ostadoše obojica sami u du¬ 
ćanu. 

— Spectabilis! prihvati Tomo udvorno, gdje vam 
je stan? 

— Stan? nasmija se pijanac, ,,sub Jove“, znate li 
taj klasički izraz u gradu n ad Parnassum ?“ 

— To jest, pod vedrim nebom, odvrati Tomo. 

— Pogodili ste! Optime! Flos latinitatis nije vam 
se izkadio kraj tih haringa. Točite čašicu! 

— Spectabilis, nastavi Tomo natočiv čašicu, gdje 
večeravate? 

— Ja večeravam evo sad ovdje rakiju! Čovjek si 
bar prištedi vremena, jede i pije u jedan put. 


Digitized by 


Google 



— Spectabilis, dozvolite, da vas ja danas pozovem 
k sebi na večeru. Sutra je i onako nedjelja. Ja imam 
svoju sobicu. Gospodara ne ima kod kuće, pa možete 
kod mene i prenoćiti. 

Petričević dignu glavu i pogleda trgovca glupim 
okom, zatim se nasmija: 

— E bene! Ja ne odbijam ponude, niesam je ni¬ 
kad odbio, jer se veselim rado u družtvu učenih glava, 
a vi ste onako na pol študiran. Bene! Primam. 

Za pol drugu uru sjedjahu u komorici pomoćnikovoj 
pod krovom Tomo i Petričević za stolom. Bijaše ugodna 
prijatna komorica. Na stolu stajaše pečenka, sir, butina, 
boce fina vina i bočica fine rakije. Petričević odbijao 
je dim fine debele duge cigare, glavu spustiv natrag i 
držeć ruke u žepovih. Oči ne gledahu glupo u sviet, 
već se dosta pametno kriesile. f 

— Amice! reče, čast vašoj večeri, vašemu vinu i 
vašoj sladkoj rakiji. Već odavna niesam takove okusio. 

— Ne dobiva se drugdje u Zagrebu. 

— Lažete, amice, dobivala se, dobivala, kod „mor¬ 
skoga raka". Ja sam je ondje zabadava pio, ja massae 
curator. Joso je i kako točio. 

— Pa ju i ovdje badava pijete, odvrati Tomo na- 
točiv oveliku čašu, živili! 

— Hvala, hvala, amice! 

— Nosi li vam kuratorija mnogo, spectabilis? za¬ 
pita Tomo natočiv drugu čašu. 

— Vraga nosi, ništa ne nosi! Ni spomena vriedno. 

— E sami ste krivi, nastavi Tomo svejednako to- 
čeć, kuća je mastna. 

— I kako mastna, nasmija se Petričević pucajuć je¬ 
zikom. 

— Po pravici bi vas bar išla petina. 

— Dakako! lupnu Petričević šakom o stol, pošto 
je čašu iztrusio. 

* 

— A1 se našli drugi miševi na tu slaninu. 

— Štakori! Štakori! vikaše pijani kurator. 

— Jelušić, to je prava lija! Izvolite još čašicu. 

— Jelušić je vuk, vuk! vikaše kurator razigran 
sladkom rakijom. 

— Pa vam se jošte ruga. 

— Ruga? skoči Petričević upiruć se u svoje šake. 

— Onomad slušao sam, kako je s nekim magi- 
stratskim gospodinom govorio latinski, misleći, dk ih ne 
razumiem. 

— Pa što, što je reko? izbulji Petričević oči, po¬ 
što je izpio čašicu. 

— Reče, da ste pijanica, propalica, čovjek pogibe¬ 
ljan. Da bi najbolje bilo, pod stražom odpravit vas iz 
grada, zatvorit u ludnicu kod milosrdne braće, i da ne 
će mirovat, dok ne izhodi toga od slavnoga magistrata. 

Za tih rieči izkapi Petričević stojeć čašu po čašu, 
a kad Tomo završi, zariknu mahnitim glasom: 

— Ha! Ha! Ha! Bestiae infernales! A znate li, 
što ću mu ja reći, što ću reći pred sudom, pred cielim 
svietom? Reći ću: Dovukli ste me u noći u kuću udo¬ 
vice Radićke, počastili me liepom večerom, napili me, 
al ja i ‘pijan svojih oči, svoje pameti izgubio niesam i 
niesam. Dogovorili ste se, kako ćete pod silu udati dje¬ 
vojku za apatekara, okrasti ju, dok sam ja tobože drie- 
mao. Provalili ste u sobu, izvukli škrinju, razbili ju 
sjekirom, izvadili 30000 for. liepa novca, razgrabili ga 
medju se kao grabežljiva zvjerad i napisali krivi pro¬ 
tokol, da.nieste našli nego tri tisuće! Oglobili ste dje¬ 
vojku a meni bacili nekoliko kukavnih stotina kao kost 
psetu. To, to ste učinili vi — vi razbojnici, i na to ću 
se zaklet, tako mi bog pomozi! Tako mi- 

Petričević ne svrši tih riečf. Uzdignutom desnicom 
sruši se shrvan pilom i bjesnoćom poledjice. Tomo ga 
dignu i stavi na postelju, a sam sjede za stol pisati; 

pisao je dugo, dugačko pismo pa ga pomno zapečati, u 
rano pako jutro ponese ga na poštu. Petričević je me- 
djutim spavao cielu noć, cieli dan u Tominoj sobi. 

XV. 

Prodje nekoliko ibjeseci. Gospoja Radićka nije bro¬ 
jila dane; svi bijahu vedri i veseli, jer ih nije imala kada 
brojiti uz miljenika kapetana, a mogla je i veselo živiti, 
jer je Jelušić davao novaca bez obzira uz obveznice da¬ 
kako, gdje je dva i tri puta više novaca upisano bilo, 
nego je vesela udovica primila. Nu Jelušić spomenuo 
bi kod prvog kao i svakog sliedećeg zapisa, da to niesu 
njegovi novci, već nekog imućnog trgovca, jer da ih sam 
ima, dao bi drage volje, i ne bi ni dinara kamata zahtie- 
vao. Nešta je Radićku kraj svega ipak peklo; koliko je 
ona molila, koliko je nutkala, kapetan je rok svatbe od 
dana do dana odgadjao veleći kroz smieh, da toj cere¬ 
moniji ima dosta vremena. Mara je brojila dane suzami, 
radeći težko, mučena, štipana do krvi od svoje nemile 
majke. Hćela je da sdvoji. Nu kad se je jednom vraćala 
iz crkve kući, pridruži joj se Tomo. 

— Djevice Maro! reče pozdraviv ju, oči su vam 
crvene, plakali ste; znam za svu vašu biedu i nevolju, 
znam sve što u vašoj kući biva. Ah zašto, zašto je vaš 
pokojni otac, taj poštenjak umro! Nu me sdvojte! Doći 
će pomoć, vjerujte mi doći će brza, sigurna pomoć; bit 
ćete riešeni te biede, u koju su vas nemili ljudi zako¬ 
pali, ja saip se zato pobrinuo. 

— Dh bog da, uzdahnu Mara, i bog vam to na¬ 
platio, dragi Tomo. Bit će vam za dušu, jer ja sirota 
stojim kao odsječena grana u svietu, a svi moji rodjaci 
i skrbnici ha me reže i meću mi svakim danom otrovne 
zmije u srdce!* 

Tomo je čekao, čekao, marljivo išao na poštu, je 
li kakovo pismo stiglo. A1 dan za danom, tjedan za 


Digitized by v^ooQle 



tjednom, mjesec za mjesecom prodje, al nikakva glasa, 
nikakve pomoći. Tomo bijaše žalostan, neveseo. 

U jedan put prosuše se čudni glasovi po Zagrebu. 
Šaptalo i šuškalo se, da Radićkini poslovi na zlo idu. 
Sam Tomo razabirao je to iz latinskih razgovora ma- 
gistratske gospode, nu znali su zato i drugi ljudi. Na¬ 
vlastito sti udovičine prijateljice, a pred. svima stara 
Pepa, dokazivale da će Radićkinu carstvu kraj biti, a 
da drugče i ne može biti, jer se tu žive odviš na go¬ 
spodsku i bez računa, a za boga se i ne pita. Nu to 
bijaše samo onako govor. U jedan put bude trgovina 
kod morskoga raka zatvorena. Ljudi naklapali svašta, 
da je trgovina propala, nu drugi govorahu, da je to 
radi svatbe kapetanove, koja se je skorim obavit imala. 
I sbilja. Kapetan je bio ureko dan vjenčanja. Sad nije 
u Zagrebu bilo veće srećnice od vesele udovice. Govo¬ 
rila je na sva usta o svojoj budućoj sreći, naručivala 
haljina, nakita, vrpaca bez kraja, i dokazivala Jelušiću 
svakom prilikom, koliko je blažena. Fiškal kimao je 
glavom, al odgovorio nije ništa, samo to reče, da je 
morao dati zatvoriti trgovinu, jer da i onako malo nosi, 
a poslije udaje, da ne može i onako ostati trgovkinjom, 
što je udovica dakako posve odobrila. 

— Jedno me samo ljuti, doda Radićka, tvrda 
gl8Va moje nesretne kćeri. Što sam ja sve kušala, kako 
li ju mučila, mitila ju i gladila, ne bi li ju sklonula na 
udaju. Badava. Ona trpi, plače i veli: Ne ću! 

— Dh, d&, reče hladno Jelušić, tu smo se nekako 
prevarili. Mara je duša od kamena, mišljah, da će se 
prije omekšati. Nu strpite se; poslije udaje smislit ćemo 
novu osnovu; ona se mora podati po što po to.“ 

Za šest dana imala je Radićka postati kapetani¬ 
com. Radilo se u kući na sve kraje, na sve ruke. Ala će 
tu biti veselja, govorahu neki, nu drugi, koji su svašta 
znati mogli, nasmiešili bi se, slegli bi ramenima. 

Kapetan običavao je pohodit udovicu po podne. Već 
je bila minula četvrta ura, ali još ne bje kapetana. Udo¬ 
vica bila je pogledala dvadeset puti na prozor, al kape¬ 
tanu ni traga. Napokon prebaci kabanicu i podje do ka¬ 
petanova stana. Pokuca na vratih. Bijahu zatvorena. Hćede 
upitat slugu, al ni sluge nije bilo. Ta gdje je mogao biti? 
Čekaše četvrt, čekaše pol ure, šećuć amo tamo pred. 
vratima. Nikoga. Podje kući, da vidi, je 1’ došo. Nije. 
Povrati se u stan kapetana. Još nikoga. U jedan put 
pope se uz stube kramarica, susjeda kapetanova. S da¬ 
leka doviknu Radićki kroz dobroćudan posmjeh izpod oka: 

— A vi — vi, draga gospodarice Radićka! Dobar 
večer! Pošteno sam se uznojila. Valjda tražite kapetana. 

— Dk! Gdje je? 

— Ne ima ga. 

— Ta gdje je. 

— Otišo. 

— Kamo? 

— Iz Zagreba. 

— Iz Za—agreba? Nije moguće. 

— Jest, jutros na naglo. 

— Nije moguće! 

— Jest, velim vam, draga moja! Sinoć donese mu 
neki ne poznati čovjek pismo. Kapetan posla odmah slugu 
na poštu, da mu kupi mjesto za Beč, a i sam podje od 
k pukovniku, kako mi poslije sluga reče. Za uru se po¬ 
vrati, izplati svoju stanbinu, pospremi svoje stvari, a 
jutros za rana pokuca na moja vrata, te preda mi ključ 
od stana i pismo za vas, i ode poštom. 

— Pismo za mene? Ode poštom? Bože, bože! Šta 
je to? uhvati se udovica za glavu, prisloniv se uz ka¬ 
petanova vrata, ta meni ništa — ništa ne reče! 

— Ja ne znam, šta je to! nakašlja se kramarica, 
al čekajte, da vam dam to njegovo pismo! zatim stade 

kopati po žepovih, izvadi ključe i povede udovicu u 
svoju sobu. 

Željno iztrgnu Radićka pismo iz kramarieine ruke 
i poletiv k prozoru skinu drkćućom rukom pečat. Pro- 
čitav prve redke, probliedi, zatim porumeni, stade sve 
jače drktati, i pročitav pismo, udari se šakom u čelo i 
pade, roneć gorke suze na stolac. Pismo govoraše ovo: 

Draga moja Jagice! 

Pošto ne imam kada, da se s tobom naustice opro¬ 
stim, pišem ti ovo pismo. Ne misli, da se je možebiti 
moje srdce promienilo. Ni pošto, ono ti voli kao i prije. 
Ali u našem životu ima razloga, ima sgodjaja, koji su 
jači od našega srdca, kojim se čovjek pokoriti mora. 

A tako ti je žalibože i s nami. Ja ue ću nikada zabo¬ 
raviti onih časova, koje smo zajedno ugodno probavili, 
nu ne nadani slučaj prikratio je na moju žalost te sretne 
časove, i bog zna, hoće li se ikada povratiti. Moja čast 
moje ime, moja obitelj zahtievaju, da ovaj čas ostavim 
Zagreb, da idem drugamo. Za kratko vrieme uvidit ćeš 
i sama, da nije drugačije biti moglo. Ja idem u sviet, 
hoću li se povratiti, hoće li od naše svatbe ikada što 
biti, ne znam. Za sada ne ima o tom razgovora. Ne 
može, nikako ne može biti. Umiri se, pokori se sudbini. 
Možda ćeš za koje vrieme od mene dobit kakov glas.,< 
Ne pitaj dalje za mene. S bogom! /- 

tvoj 

Ferdinand. 

Dok je udovica, reć bi bez sebe, nemilo jadiko\^ 
vala, stajaše kramarica ruku na. trbuh složenih, hladna 
lica pred njom; poslije časka tek progovori. 

— No, no, šta je za pet rana božjih, kakvo vas 
je zlo snašlo? Šta je za boga? 

— Šta je, šta je ? jecaše Jaga svejednako glavinja- 
juć, ostavio me je, sramotno ostavio — mene, koja sam 
mu sve žrtvovala, sve, koja sam dušu rad njega pro- 



dala, bacio me je kao ozoban grozd od sebe! Bože, 
bože! A1 zašto? Zašto upravo sada, gdje sam njegovom 
ženom postati imala, gdje mi je toli milo i Ijubezno go¬ 
vorio — zašto — zašto — zašto? kričaše udovica ko 
luda stiščuć šake na zaplakane oči. 

— Vidj! Vidj! prihvati ravnodušno kramarica, d&, 
i meni je govorio za vas: i kako će se ženiti i go¬ 
spodski živjeti, dš. odkazao je stan, jer da će se za 
šest dana k vam preseliti. A sad ovako! A! A! To su 
mi dan danas ljudi! To je gospoština. Ali to je mo¬ 
ralo biti — ono pismo. Jučer popodne još mi je go¬ 
vorio o svatbi, i molio me, da mu nakupim kojekakve 
stvarce, ali poslije pisma kao odrezano. 

— A tko je donio pismo ? * 

— Nekakov momak, ne poznam ga. Nu, draga go¬ 
spodarice, tješite se. Naveselili se jeste, pa ćete još i 
boljega dobiti. Nieste ni prva ni zadnja, kojoj se takova 
šta dogodilo. Za dva, tri mjeseca ne će bit više pitanja 
o tom. 

— Ne, ne puštam ga, makar s njim poginula, vi¬ 
knu udovica glasom energičkim, skočiv na noge. S bo¬ 
gom gospodarice! hvala vam na trudu! 

— Ne imate zašto! Bilo je od srdca! Pak se tje¬ 
šite. Novaca imate, dobit ćete i muža. 

A1 već bje udovica odjurila na vrata. 

— Eto joj sada gospoštine! nasmija se kramarica, 
pravo joj budi. To je, kad opanak hoće da bude čižmom! 

Udovica letila je bezobzirce k fiškalu, letila raz- 
kuštrane kose, nabreklih, zaplakanih očiju. Ljudi ju gle¬ 
dali u čudu, al šta je ona marila. Bijaše omamljena, 
biesna, sliepa; oko nje se točio sviet kao nejasan san, 
oko nje bijaše sve mrtvo, i isto božje sunce na nebu. 
Ne pokucnuv na vrata, unidje k Jelušiću. Fiškal, sjedeć 
za stolom, krenu glavom. Malko se tržnu. Žena pri¬ 
stupi odvažno k njemu i podav mu pismo, reče odrješito: 

— Čitajte! a zatim sjednu na stolac. 

Jelušić naravna si očale i stade čitat, pa, stavi na¬ 
pokon pismo na stol. 

— Hm! Hm! Kako je to? Šta je to k biesu? reče 
staviv ruke na koljena. 

— Sramota! razjari se udovica. 

— Ta kako ? stade fiškal tobož razfnišljati spustiv 
glavu. 

— Jelušiću! progovori žena. 

— Što želite? 

— Treba mi novaca! 

— Opet? odvrati fiškal zlovoljno, pa čemu? Ta ne 
će biti svatova. 

— Hoće, mora! iztisnu žena kroz tajni gnjev. 

— Šta mora? 

— Dajte mi novaca! Odmah! Brzo! Još je čas. 

— Ali-čemu je čas ? 

— Idem za njim, danas jošte. 

Fiškal dignuv se na noge, gledaše udovicu u čudu. 

— Vi ste s uma sišli, draga gospodarice! 

— Ne brinite se za moju pamet, dajte mi novaca! 

— A1 znate li vi, da ste već strašnu silu novaca 
potratili, da ste se zadužili? 

— Svejedno, kud sto, tud i to! Dajte mi novaca! 
Zaklinjem vas živim bogom! Jošt je vrieme, za dvie 
ure odlazi pošta. 

— Dakle za njim? Ali ako vas odbije, ako ga ne 
nadjete? 

— Naći ću ga, uhvatit ću ga, ne ću ga, ne ću ga 
pustit. Držat ću ga, kao da je okovan gvoždjem. 

Fiškal je časak šutio, zatim, kan da se je nečemu 
domislio, progovori: 

— Koliko vam treba? 

— Tri, četiri ili bolje pet stotina! 

Fiškal napisa obveznicu na 600 fr., i izbroji udo- 




vici 400 fr., nu ona podpisa brzo, sgrabi novce i ne 
reče nego: 

— Krvopijo! zatim odjuri. 

— Dobro! reče fiškal, kad je sam bio, bar mi 
ne će tu biti na putu. A1 saznat će kapetan, da putuje 
za njim. 

Za dvie ure podje udovica poštom put Beča, al uz 
nju i pismo, što ga Jelušić napisa kapetanu. 

XVI. 

0 udovici ne bijaše glasa. Iznenada ostavi kuću 
svoju, doviknuv samo kćeri, da polazi na put i da se 
ne će skoro povratiti. Stara Pepa razniela je dakako te 
čudne glasove po gradu i Zagrebčani niesu govorili o 
drugom van o nesretnih svatovih, o tajnom putu, o pre¬ 
varenoj udovici Ta je P moglo biti veće slasti za 
mile jezike vriednih gradjanka, je T moglo biti veće ra¬ 
dosti za njihovo srdce, nego li kad dočuše, da su sve zla¬ 
tne nade ohole udovice spale na ništa? U slavnom gradu 
„Zagrebu bilo je vazda dosta dobrih duša, koje su se 
nesreći drugoga radovale, i sto puti moglo se je čuti: 
„Pravo joj je!“ Pred svima je vikala Pepa. Jedne ve¬ 
čeri stojeć sa susjedami pred kućom, izkalila je svu nje¬ 
žnu dušu svoju: 

— Eto'; eto, reče, sada se vidi ciela ta šuplja go- 
spoština! Poštenu ženu, kakva sam ja, skoro je sram, 
živiti u takovoj kući. Dit, to se hoće cifrati, to se pre- 
vija, to se nadimlje. Pokojni Radić, bog mu dao duši 
lako, to je bio čovjek, i kakov čovjek, purgar od glave 
do pete, pa ako je i imao čim praviti si crkvenu klup 
ipak je stojeć medju narodom u crkvi pjevao pri ve- 
černici. Ali odkad se je ta dobra duša preselila gospo¬ 
dinu bogu, od onda je vrag — bog mi oprosti griehe 
— ušao u Jagu, pa hop, pa kop, razbacivala se na sve 
strane, uhvatila kapetana, ili kapetan njezine novce, i 

kad je dušica mislila, da će biti gospa kapetanica, a ne 
kao što mi, purgarica i majstorica, kad su joj već gusle 
gudile po mozgu — eto kapetan — taj liepi som raz- 
dro mrežu pa bjegac, a Jaga ništa nego kramarica 
kod »morskoga raka“ — da bi i toga bilo — ostala 
kosa brez brusa! Tako je i tako, kad čovjek svoje 
griehe ne broji, kad si kramar gospodsku dolamu kroji. 

— Pravo joj je, klikoše sve susjede u jedan glas. 

— I,pravo joj je, potvrdi Pepa, jer ako i nikomu 
na svietu zla ne želim i iskrnjega ljubim kao samu sebe, 
opet velim, pravo joj je. Da ste vidjeli, .kako svoju kćer, 
svoju krv — siroticu Maru muči i grize! Kako ju drži 
za služavku ni ne pušta k svomu stolu, kao da je ka¬ 
kova povlaka. Svoju krv, jeste li čule, svoju krv! Fui! 
To mi je mat, to mi kršćanka. Laku noć! drage susjede, 
Pravo joj je! Sram me je u toj kući živjeti! 

— Pravo, pravo! Laku noć, Pepo! viknuše susjede 
i klepetava četa razidje se svojim kućam. 

A Mara? Bijaše sama, bijaše napuštena od svega 
svieta. Nitko se za nju brinuo nije, nitko je ljubio nije. 
Majka ju ostavi, podje u sviet, i kako je biedna sirota 
sve razmišljala, kako je orajerila zlu svoju sreću, na- 
vroše joj suze na mutne oči. Sdvojna skoči na noge, na¬ 
pusti otčinski dom, tu pustinju biede i tuge, i pohiti 
jedinomu si utočištu, pohiti grobu miloga si otca. Oh 
taj mali, mahom zarasli humak, iz kojeg su virili ostanci 
drvenog križa, taj je krio sve, što je .njezinu srdcu milo 
i drago bilo, pod tim' humkom razpalo se u prah ono 
blago i pošteno srdce, koje je toli živo kucalo za je¬ 
dino diete. Skrštenih ruku klečaše biedna djevojka na 
tom humku uru — dvie ure. Biser za biserom, suza za 
suzom kanu na zelen mah. — Otče, Otče! šaptaše mla¬ 
dica, zašto si me ostavio? Što sam sagriešila? I zašto 
se mora umrieti? II kad se već umrieti mora, zašto 
ne umru oni, koji se ljube, zajedno? Vidiš svi su me 


Digitized by v^ooQle 



napustili i-majka! Oh majka! Drugim je ta rieč 

sladka, kao i med, a meni?- 

Već se je bilo sunce prilično odmaklo na zapad, 
kad se je djevojka s groblja vraćala. Dodje do blizu 
kuće svoje. ( Pred vratima stajaše hrpa zvjedljivih ljudi. 
Djevojka dodje bliže. Ljudi ju gledahu 'čudnim okom. 
Što traže ti ljudi, upita se djevojka. A1 iz lica svieta 
ne mogaše ništa razabrati, van onu pustu zvjedljivost, 
koja se pokazuje kod svake svjetine neobičnom sgodom. 
Mara protisnuv se kroz sviet, pope se u prvi pod. Vrata 
bijahu širom otvorena. Iz sobe čuo se je razgovor mu¬ 
škaraca, čulo se i to, kako ljudi premeću stolove stolce 
i ormare. Djevojka udje u sobu. Za stolom sjedjahu 
gospoda od suda. Pisar pisaše marljivo po papiru, u 
kutu do prozora stajaše Jelušić. Od čuda zaustavi se 
Mara. 

— Šta je to, gospodo? zapita plaha. 

— To će reći, odgovori mirno izaslanik suda, čo¬ 
vjek pristar, suh, da mi ovdje plienimo i popisujemo 
vaše i vaše majke stvari, „mobilia et immobilia* to jest 
kuću, vinograde, stolce, stolove, rubeninu et caetera. 
Popisujemo i plienimo po dozvoli slavnoga suda! 

— Popisujete, plienite? Šta je to? Zašto? zapita 
djevojka. 

— To jest, moja draga, nastavi izaslanik, da vam 
kratko i prosto hrvatski velim, vaša majka uzajmila je 
od g. trgovca Petrovića mnogo, vrlo mnogo novaca, pa 
je izdala obligacije, koje su zapisane na kuću i zemlje. 
I jerbo vaša majka platila nije, jer je dapače pobjegla, 
i jer gospodinu Petroviću novaca treba, zato je on vašu 
majku i vas tužio, i eksekucija je evo došla, to jest ove 
stvari, ova kuća i vinogradi niesu već vaši, već će se za 
četrnaest dana prodati, i vi se, moja draga, možete se¬ 
liti, kamo vam drago, ovdje više ne imate posla. 

Djevojka probljednjela na smrt, uhvati se za srdce. 

— To, to, da nije moje, naše? Da se selim? Kamo 
da se selim? Što da uradim? Ta za boga miloga, to 
nam je ostavio moj pokojni, moj dobri otac? 

— E šta ćemo! Bilo, pa prošlo, slegnu izaslanik 
ramenima, naša je briga, da gospodin Petrović dodje 
do svojih novaca, a nije nam dužnost brinuti se za vas. 
moja draga. Ako ne imate šta jesti, a vi liepo služite. 
Nije to nikakva sramota. 

— To nije moguće! Znam, da mi je otac bio bo¬ 
gat čovjek. Kazivao mi je, da imamo dosta i suviše, da 
se prehranimo. Pa sve’, sve da se je razteplo. 

— Sve, moja draga, i ne znam, hoće li dosta biti, 
da se dug naplati. Ali pustite nas sad na miru, da 
idemo dalje cieniti, pa se pobrinite liepo za drugi stan, 

Krv udari djevojci u lice; oči joj planuše i drkću- 
ćim al odvažnim glasom obrati se Jelušićn. 

— Ta govorite vi, gospodine Jelušiću, govorite. 
Vas nam je magistrat dao za tutora, da nas branite. 
Ja sam luda djevojka, ne razumiem se u sudske po¬ 
slove, al vi, vi recite toj gospodi, da sve to nije mo¬ 
guće, da se varaju. 

Jelušić gledaše mirno iz prozora, dok je djevojka go¬ 
vorila, napokon krenu glavom, i slegnuv ramenima reče: 

— Draga Maro! Gospoda ne varaju se; bili ste 
bogati, bili, al sad više nieste. Vaša je majka zlo, vrlo 
zlo gospodarila; sad ne imate ništa, jer će sud sve pro¬ 
dati. Meni vas je u istinu žao, ali šta ćete, zakon* je, 
zakon. Vi ste si sami krivi; mogli ste se dobro udati; 
nieste hćeli. E sada treba liepo služiti. Ja v*im bome 
druge pomoći ne znam. 

— Hoću, dk! odvrati djevojka osoviv glavu, slu¬ 
žit ću pošteno, ma si svoje ruke do krvi ožuljila, slu¬ 
žit ću i radit kao moj pokojni otac, i nije me sram. 
Ali za novce svoga srdca, svoje duše prodati ne ću. Ba¬ 
dava me snubite, badava me nudjate zlatnom jabukom. 

Ja sam luda ženska glava, ne poznajem vaših zakona i 
pravda, ja ne znam, što je moja mati potrošila, al moje 
srdce mi veli, da ste nas prevarili, da ste nas oplienili, 
porobili. Da otče dragi! udari u plač, pokriv si rukama 
lice, tvoje diete ćeraju izpod krova, što si ga ti svo¬ 
jom mukom podigo, tvoje dieto je ostalo bez korice 
kruha, jadno, gladno, biedno — al pošteno, oh pošteno 

-. Kao da. joj nešta munu glavom odleti Mara, 

al se za čas povrati držeć batinu srebrom okovanu. 

— Toga, viknu, toga vam ne dam! Pa makar svi 
sudci cieloga svieta na me došli, toga vam ne dam. Od 
mojega je otca, to je on meni, meni ostavio. S tim šta¬ 
pom došao je ovamo, taj štap je njegovo, jest moje 
poštenje. Prodajte si, grabite, plienite, koliko vas vo¬ 
lja, ali dvoieg prodati ne ćete: ovaj štap i onaj slomljeni 
križ na grobu moga otca! 

— Odvedite djevojku! reče sudski izaslanik pisaru. 

— Ne treba mi vaše pomoći, idem sama, al vam, 
Jelušiću, vam će bog platiti, što ste uradili! To rekav 
izidje djevojka iz sobe. 

Glas, da će se sve Radićevo imanje prodati radi 
dugova, raznese se po svem gradu poput munje. Ljudi pa¬ 
metniji niesu toga iz prvine hćeli vjerovati, al se napo¬ 
kon uvjeriše, da je istina. Kamo, kamo, pitahu se, do¬ 
spio je tolik novac za toli kratko vrieme? Tko ga je 
potrošio? Tko? odgovorilo im se: Udovica Radićka; u 
rukuh trgovca Petrovića bilo je sbilja Radićkinih ob¬ 
veznica na veliku svotu novaca. Petrović bijaše dakle 
posve prav i sud nije mogao drugčije raditi, pošto je i 
odvjetnik ostavine, Jelušić priznao, da je Radićka u 
istinu izdala obveznice i da se morala zadužiti radi ve¬ 
like štete u trgovini i radi silnih novaca, za koje ju je 
pokojni poslovodja Joso prevario bio. Nitko dakako nije 
pitao, koliko da je udovica u istinu primila novaca, 
nitko nijn znao, da je Jelušić sporazumiv se s Petro- 

vičem polovicu više pripisao u obveznicu. Udovica nije 
ništa izpovjediti mogla; bog zna, gdje je bila. 

Prodalo se dakle imanje pokojnoga Radića, sve se 
je prodalo, kuća, vinogradi, polja, ormari, slike, srebro, 
haljine — sve — sve do zadnje krpice, od liepe baštine 
ne osta ništa van srebrom okovani štap pokojnoga Ilije, 
što ga sa sobom ponese Mara. Što je bilo ostalo no¬ 
vaca u pohrani magistrata, pojede parnica i troškovi 
kuratorski, dvadeset kukavnih forinti predadoše Mari. 

Jednog po podne sjedio je Jelušić u svojoj pisarni. 
Bijaše nešto uzrujan. Sastaviv na stolu nekoliko vre¬ 
ćica zlata, viknu: 

— Leno! 

U sobu unidje njegova gospodarica, šta li, okrupna 
razćešljana ženska. 

— Leno! reče fiškal, uzmite novce, pa ih sahrani 
u svojoj postelji. Ali mi vazda zaključaj vrata, pa da se 
niesi opila. 

Jedva Lena odniela novce, zakuca netko na vratih. 
Unidje trgovac Petrović.. 

— Dobar dan, Petroviću! 

— Dobar dan, spectabilis! Mogu li sutra dići novce. 

— Ne treba. Ja sam ih digo i svoj dio odbio. Po¬ 
lovicu dobitka! Zatim preda trgovcu svežanj banaka. 
Petrović ih prebroji. , 

— Dobro, reče, ali fali petsto forinti! 

— Moj trud, odvrati fiškal mirno. 

— Neka vas voda nosi, nasrdi se trgovac. 

— Ne bojte se, odvrati Jelušić, sam ću ići. Ja sam 
Zagreba sit. Preselit ču se u Magjarsku. 

— Siti ste? E pečenka je bila debela. A1 možete 
li vi u obće siti biti? 

— Za mjesec dana idem u Magjarsku. Vi ste tu 
siguran, a ja ću biti ondje sigurniji. 

— E sretan put, nasmija se trgovac. U to opet 
netko pokuca na vratih. 

— Tko je k vragu? viknu fiškal. 

Vrata se otvoriše i u sobu udje varoški apatekar. 

Fiškalu vidjelo se na licu, da ga pojav apatekarov nije 
milo dirnuo, a crveno apatekarovo lice odavalo je neku 
vanrednu jarost. Nu ni jedan ni drugi nije progovorio ni 
riečce. Tako stajahu časak jedan naproti drugomu. 
Trgovac Petrović opazio je za kratko, da je on r&log 
toj šutnji t. j. da je gospodi na putu. Zato uze šešir i 
podav fiškalu ruku, reče: 

— S bogom, dragi spectabilis! poslovi su posve u 
redu, a za neke druge stvari doći ću sjutra, sada mo¬ 
ram i onako za poslom. S bogom, gospodine apatekaru! 
Fiškal stisnu trgovcu ruku, apatekar pokloni se mučke 
a Petrović ode. 

— Šta je? zapita Jelušić glasom dosta drzovitim. 

— Jelušiću, došao sam da vam prišapnem, da ste 
najveći lopov na svietu. 

— A zašto, ako smiem pitati? 

— Jer ste me prevarili. 

— Ja vas? kako to mislite? 

— Nieste li me naveli na pogodbu sa udovicom 
radi ženitbe sa Marom? 

— Jesam. Pa? 

— Pa, pa, pa? Šta je od svega toga? Ja nit sam 
dobio Mare, nit sam dobio ugovorenih novaca, ostavina 
je Radićeva raztepena, raznesena, kojekakvi lopovi na¬ 
trpali si žepove, medju njima i spectabilis dominus Je¬ 
lušić, a ja, ja sam ostao na cjedilu, ja čijom se je po¬ 
moći Jelušić primako tomu masnomu zalogaju, morskomu 
raku“. 

Fiškal slušao je to bjesnilo vriednoga sina Higieje 
vrlo hladne krvi, mahnuv mu zatim rukom i sjednuv, 
reče: 

7 

— Sjednite, dragi prijatelju, sjednite. Vi ste raz¬ 
igrani, vaša je krv uzkipila, 

— A vraga ne će uzkipiti na takovu lopovštinu? 
Od nekog mi se vremena sve uklanjate, pa kad sam 
vas gdjegod uhvatio, bilo je izprike na sve strane, vu¬ 
kli ste me za nos, a napokon, dragi apatekaru, obriši 
se. A1 čut ćete vi, skinut ću ja krinku s vašeg lopov¬ 
skog lica; ne znate vi, tko sam ja. Čut ćete vi- 

zagrozi se apatekar pesnicom. 

Fiškal pristupi k bjesniku, i pritisnuv ga na sto¬ 
licu, nastavi odvažno: 

— Sjednite, velim vam. Pobjesnili ste, smutila vam 
se je krv, te ne možete hladno o tom poslu suditi. 
Govorimo hladno, produži Jelušić povrativ se na svoje 
mjesto. DA dopuštam da je posao po vas nesretno izi¬ 
šao, dragi amice, da ste izgubili partiju, ali ćete vi 
meni dopustiti, da pri igri — a to ne bijaše nego ha¬ 
zardna igra — ne odlučuje samo kombinacija, pamet, 
već ponajviše dobra i zla sreća, koje čovjek predvidjeti 
ne može. Eto u tom grmu zec leži. Vas je sreća pre¬ 
varila. 

— Vi ste me prevarili. 

— Ne činite mi krivo. Sreća vas je prevarila, velim 
vam. Jer napokon se je sve vrtilo oko ženitbe s Ma¬ 
rom. To bijaše glavni uvjet — conditio sine qua non 
— po kojem ste imali dobit i novce. Ako sam ja i sa¬ 
stavio pogodbu, ako je i udovica drage volje pristala 
na nju, to je sve ipak visilo o volji djevojke, koja je 
imala postati vašom ženom. Tu se svi prevarili. Svaka 
djevojka ne ima nikakve ih bar vrlo malo svoje volje. 
Na toj predmnjevi gradili smo svoju osnovu. Ja i udo¬ 
vica radili smo o tom, vjerujte mi, pošteno prema po¬ 
godbi. Grizla, mučila je svoju kćer, nek joj dosadi ot- 
činska kuća, nek se od sdvojenja vam baci u naručaje 
po starom. načelu „inter duo mola minus eligendum“ 

t. j. izmedju dva zla valja birati manje. Nu čini se, da 
je Mara vas smatrala većim zlom, i pokazalo se, da je 
u te djevojke volja tvrda kao kremen. Sve se naše kom¬ 
binacije razbiše o toj čelik-duši. Nu tomu ste ponaj¬ 
više vi krivi, jer se nieste vladali prema djevojci ko li- 
sac, već ko jarac, pa vam je odbila rogove, a poslije 
nieste ništa uradili. Još mi rekoste, da je raztepen ime¬ 
tak. Jest do kraja i vrlo mi je žao. Nu jesam li ja kriv, 
da je njezin pomoćnik Joso trgovinu silno zadužio, no¬ 
vac sgrabio i uteko? Ja sam tu posve čist i nitko na 
svietu — čuste li, nitko na svietu ne može mi dokazati, 
da sam si od Radićeva imetka i dinar prisvojio. 

— Šta? Nitko? viknu kroz smieh apatekar, ja ću 
ti, lopove, dokazati, da si si ti žepove ugrabljenim bla¬ 
gom natrpao. 

— Pred sudom? zapita porugljivo fiškal. 

— Da, pred sudom, pred bogom, pred cielim svie- 
tom, vikaše apatekar. 

— 0 Bogu ne govorimo, jer ne znam, čuje li go¬ 
spodin Bog rieči varoškog apatekara zagrebačkog. A1 
pred sudom, carissime amice?! Jeste li pri zdravoj pa¬ 
meti? Jeste li sve zaboravili. Ne znate li vi, da vas je 
fiškal Jelušić branio n kriminalnoj vrlo zapletenoj par¬ 
nici, da bi taj Jelušić sve na vidjelo iznieti mogao, da 
bi vas to glave stajalo. Dedte, kušajte ako ste junak! 

Apatekar probliedi, glava mu klonu na prsa, ruke, 
padoše ko mrtve i ne reče ni rieči. 

— Eto, amice, nastavi branitelj prava, eto da mi 
krivo činite i da se ljuto varate. Nu odgovorite mi na 
jedno pitanje iskreno. 

— Šta je? odvrati pokunjeni apatekar. 

— Hoćete li izmedju dva zla birati manje. 

— Ne razumiem vas. 

— Djevojka sa novci je dobro, ni djevojke ni no¬ 
vaca je zlo, djevojka bez novaca jest takodjer zlo, al 

svakako manje zlo, ako je čovjeku stalo do djevojke. 
Vi ste i onako bogat čovjek, a gospodarica vam je sva¬ 
kako potrebna i Mara vam je mila. Hoćete li manje zlo ? 

Apatekar predomišljao se časak, zatim odgovori: 

— E baš, kad bi-ali ona ne će hćeti. 

— To je moja briga. Hoćete li? Kršna je djevojka. 

— E pa neka je! 

— Dobro. Sad djevojka ne ima ništa. Mati joj je 
u nevolji. Ja sam svejednako tutor. Škripac je dakle jači 
nego prije. 

— Razumiem. 

— Sad idite. Danas ću se još k vama svratiti, da 
izvedemo stvar. 

Apatekar ode, pa ako mu još svejednako srdce ki- 
pilo na fiškala rad izgubljenih novaca, tješio se bar tim, 
da će dobiti liepu mladu ženu. 

— Hvala bogu! mrmljaše Jelušić, kad je opet bio 
sam, i toga vraga sam se otresao. Ludo jedDa! Mislio 
si, da je moja mreža kidljiva, da niesam na sve pazio. 
A1 skrajnje je vrieme, da ostavim Zagreb! 

Najednoč dosjeti se fiškal nečemu. 

— Šta ono reče, da može dokazati? Po kom? Udo¬ 
vice ne ima, Joso je mrtav. K vragu! viknu lupiv se u 
čelo, Petričević! Pijanac Petričević! Gdje je? Već ga 
duže vremena niesam vidio. Plaćam doduše za njega 
stan i hranu, al ga ne vidjam, a prije je svaki čas znao 
doći, da iztisne koju forintu. Tu propalicu valja po¬ 
tražiti! 

Fiškal podje s mjesta u stan Petričevićev u Novoj 
Vesi. 

— Gdje je gospodin Petričević— upita gospodara 
čižmara. 

— Ne znam pravo, odgovori ovaj. Prije jedno če¬ 
trnaest dana reče mi, da ide nekamo dalekoj rodbini u 
Zagorje, pa se prije tri četiri mjeseca ne će vratiti. I 

abilja dodjoše kola po njega i on se odveze. Al' pravo 
reći, taj se povratiti ne će. Duša mu je već na jeziku. 
Eašljao je da je strahota, jedva se drži i pamet ga 
ostavlja. 

— Dobro, odvrnu Jelušić, što vas je išlo izplatio 
sam i polovicu više. Poklanjam vam ju. Nu ako bi se 
Petričević iznenada povratio, a vi mi to dodjite odmah 
javiti, jeste li čuli, odmah. S bogom! 

— Hoću, hoću, spectabilis, i liepa vam hvala! 

XVII. 

Bilo je po podne. U siromašnoj dvorištnoj sobici 
mesničke ulice sjedjaše Mara Radićeva, marljivo šivajuć, 
tiho plačuć. Neprestano kapale guste kaplje na bielo 
švelo. Kadkad samo podignula bi liepu glavu, da si 
otare suze, pa si mogao razabrati na njezinu licu, na 
mutnih joj očih, kojim su vedje časomice drktnule, silne 
jade njezina srdca. Liepa jedinica bogatoga Ilije Radića, 
napuštena, ostavljena šivaše u toj sobici za kukavnu 
plaću. Dobričina Tomo dočuo o strašnoj nesreći Radi- 
ćeve obitelji, sklonu staru si tetu, poštenu udovicu, da 
ju primi k sebi na stan, a dobre gospoje po gradu, 
čuvši za biedu napuštene sirotice, dadoše joj djela, da 
se djevojka uzmogne prehraniti, dok joj se ne nadje 
kakova dobra služba. Tomo tješio je mladicu, kako je 
bolje znao, veleći, neka se ne boji, da će joj svanuti ne 
nadani spas. Na takovu utjehu nasmjehnula bi se Mara 
gorko. 

— Hvala vam, dragi Tomo, neka bi, vi ste dobra 
i predobra duša; kako da vas nagradim za ono dobro, 
što ste mi učinili? Ne imam žalibože ništa, jadna sam 
i kukavna. A1 nagradit će vas zato bog! Govorite mi o 
ne nadanu spasu. Spas? Ove moje ruke — ovo moje 
poštenje — to mi je spas — drugo je — sve — sve 
propalo. 

Tomo medjutim, premda neveseo, nije gubio nade, 
nu ni živa duša nije znala, na čem se ta njegova nada 
osniva. Tetka Tomina dobivala je nešto podpore od ma¬ 
gistrata i ceha, a inače kuhala je za pripomoć po go¬ 
spodskih kućah, jer je na glasu kuharica bila. Dolazila 
je tek na večer kući, te je Mara tako radeći cieli dan 
samovala. U jedan put doču neki štropot pred vra¬ 
tima. Netko zakuca. Djevojka dignuv glavu poput plahe 
srne, reče: 

— Slobodno. 

Unidje fiškal Jelušić. Mara preplaši se, probliedi. 
Staviv švelo na stran, dignu se brzo i upita došljaka. 

— Što želite? 

— Dobar dan, draga Marice, pozdravi ju odvjetnik 
kroz hinjeno milosrdje. Sjednite, sjednite! Šta radite, 
diete moje? Šivate, kvarite si mlade oči. 

— Vikla sam radu, odgovori plaho djevojka. 

— Pa u toj vlažnoj, uzkoj sobi. Ta to hudi zdravlju. 

— Sirota sam, uboga sam. 

— Znam, znam, žalibože. Nesreća, velika vas je 
nesreća stigla. Htio sam ju ukloniti, nije se, žalibože, 
dalo, jer •— 

— Ne treba mi uzroka znati, gospodine! Dosta je, 
da znam, kakova sam, i da ništa ne imam. 

— Znam, u vas je meko, ćutljivo srdce, ne govo¬ 
rimo više o tom. Hćio sam vas ve<T više puti pohodit, 
a to niesam mogao od posla, pa niesam ni pravo znao, 
gdje vam je stan. Morao sam doći, jer sam vam skr¬ 
bnik, i jer- 

— Jer? pogleda ga djevojka u čudu. 

— Sjednite, molim vas, umirite se, prihvati odvje¬ 
tnik mekim glasom. Obećžgte mi, da ćete me mirno slu¬ 
šati, posve mirno, zaklinjem vas uspomenom pokojnoga 
vam otca. 

— Govorite! odvrati djevojka kroz plač, mirna sam. 



— Imam vam javit viest o vašoj majci., 

— 0 mojoj majci? dignu se djevojka opet. 

— Zlo joj je. 

— Zlo? Gdje je? 

— Dobio sam pismo? Prijatelj mi iz Beča javlja, 
da boluje, opasno boluje. 

— Bože moj! probliedi djevojka. 

— DH, u tudjinstvu. Pomislite, u najvećoj biedi i 
nevolji. Ne ima ni lieka ni brane. Ne može kući. 

— Bože, bože! Ta to je užasno! 

— Jest užasno. Nešta malo poslah joj ja, al to, je 
slaba pomoć, jer i ja sam' ne imam mnogo. Ah da je 
vaš pokojni otac u životu! 

— Moj dragi, moj mili otac, jecaše djevojka, dk, 
da je on živ, ne bude svega toga zla! 

— Znam, da imate dosta razloga tužit se na svoju 
majku. 

— Ne govorite o tom, gospodine! Moja majka je 
žena pokojnoga mi otca, moja majka me je porodila na 
sviet. U nesreći ne ima vremena ukoru. 

— Znam, da je vaše srdce plemenito i pošteno. 

— Al bože moj! Kako da joj pomognem, kako da 
ju izbavim, kad sama ništa ne imam. Oh ta radit ću 
dan i noć, gladovat ću, trpit ću samo, da njoj lakše 
bude, ta i ona je nevoljna sirota. 

— To je, drago diete, prekasna pomoć. 

— Ta gevorite za boga, što da uradim? Svjetlajte 
me! Vi ste učen i pametan čovjek. Ja luda ženska glava 
ne znam, neg plakat i plakat! 

— Da vas svjetujem? Od srdca rado, drago diete, 
al je vas težko svjetovati, jer ste žestoki, jer ste svoje 
glave. Vi ste me i onako uvriedili, premda to zaslužio 
niesam. 

— Oprostite!' D&, bila sam nagla, al šta ćete? Kad 
je tolika ne nadana nesreća na me došla. Sad sam mir- 

nija, poslušnija. Nesreća me pameti naučila. Molim vas, 
liepo vas molim, recite mi, što da učinim, da si spasim 
majku. Sve, sve ću učiniti. 

— Sve? upita poslije duže stanke odvjetnik, sve? 

• — Sve, odvrati djevojka drkćućim glasom. 

— Udajte se za bogata muža, reče Jelušić mimo. 

Djevojka trznuv se, izvali oči na odvjetnika, koj ju 
je mirnim okom gledao. 

— D&, opetova Jelušić, udajte se za bogata muža. 

— Ne — ne razumiem vas, propenta djevojka pre- 
šav rukom preko čela. 

— Kad ne ćete. Udajte se za apatekara. 

— Nikad! vrisnu djevojka, skočiv na noge i krv 
joj udari u lica. Nikad za života. 

— Eto! nasmjehnu se odvjetnik, niesam li rekao — 
žestoka krv, tvrda glava. Šta će tu moja dobra volja? 

— Apatekar je hulja, sebičnjak! 

— Ha, ha, ha! nasmija se odvjetnik, lupkajuć ba¬ 
tinom po sari svoje visoke čižme. Sebičnjak? Zašto? 
Jer jer je rad uzeti vas, koja ni šupljeg boba ne imate? 
Vi ga ne ljubite, znam. Mladi ste, on je stariji, to je 
naravski. A1 vas on ljubi. Dok ste bili bogatom Radiće- 
vom baštinicom, mogao je svatko misliti, da vaš snubi 
radi novaca, tako ste mislili i vi, pa ste ga jednom pri¬ 
likom ošinuli preko lica, ali sad — gdje vam je sad 
vaše bogatstvo? 

— Nikad! viknu djevojka van sebe drkćuć kao šiba. 

— A vaša jadna majka? Vaša maika, koja vas je 
porodila na sviet, žena pokojnoga vam otca. Vaša majka, 
koja pogiba od bolesti, od gladi, bez pomoći, bez lieka, 
koja možda umire na slami u tudjem svietu. Prevarih 
se, Maro, prevarih se. Mišljah, da ste četvrtu zapovieđ 
božju bolje upisali u svoje srdce. Izbrisana je davno, i 
te suze, što prolievate na grobu otca svoga, niesu istinite. 

— Nemojte, zavapi djevojka. 

— Niesu istinite, zagrmi odvjetnik skočiv na noge, 
jer da se on digne iz groba, da vas vidi, da sazna, 
da biste samo jednom jedinom riečju mogli spasiti ži¬ 
vot onaj, kojoj je on prisegao vječnu vjeru pred bogom 
i svietom, ter tu ljubav i vjeru održao pošteno do groba, 
on bi vas prokleo, on bi vam doviknuo: Prokleta 
bila, idi otale, niesi moje diete, kad napuštaš svoju 
umiruću majku! 

Djevojci klonu lice u dlanove, a kroz prste navrieše 
guste čemerne suze. 

— Isuse! Bogorodice! Pomozite! ječaše, zar ne 
ima nikakve, nikakve druge poinoči? 

— Nikakve! odvrati mirno Jelušić i pristupiv dje¬ 
vojci, položiv joj ruke na rame, nastavi blaže: 

—vMaro! Vi ste dobro diete. Apatekar zna, da ga 
ne ljubite, al vam toga ne piše u grieb. On će vam žrtvo¬ 
vati sve, bit ćete njegova kći. Za vašu majku brinut će se 
kao brat, Maro! Nesreća je težka, al volja je božja pre¬ 
sveta. Valja ju štovati, valja ju nositi: Bog je vječna 
mudrost. Kad ne možete steći sreću na ovom svietu, ne 
gubite je bar na drugom. Pamtite, da nikad ne ćete 
ugledati raja božjega, nikad milo lice pokojnoga otca, 
ako napustite majku. S bogom, Maro! 

— Ostajte! dahnu djevojka. 

— Nu! Hoćete li? upita Jelušić. 

— Hoću! šapnu na smrt blieda djevojka i klonu su- 
mrtva na stolicu. 


XVIII. 

Bilo je kasno u večer onoga dana, kadno Mara, svla¬ 
dana od očajanja Jelušiću obeća, da će poći za apate- 
kara. Po trgu Harmice bijaše sve tiho i mimo. Dućani 
odavno zatvoreni, a i u prozorih titrala samo gdjegdje 
svjećica, jer je većinu vriednih gradjana hyatao prvi san. 
Iza bielih lepirastih obla čića, sipao je mjesec svoje zlat 

po nekih krovovih. Kroz tu tajnu tišinu zaori u jedan put 
poštarski rog. Jedno deset časaka poslije hitila je ženska 
glava preko trga upravo prema Radićevoj kući. Koliko se 
moglo razabirati o nestalnom svjetlilu mjeseca, bijaše žena 
obučena vrlo kukavno; haljine visijahu s nje kao krpe-' 
tine, a glava bijaše omotana rubcem. Došav do kućnih 
vrata, zakuca dva, tri puta živo alkom. Ne bje odziva. 
Žena prisloni se poniknute glave uz zid, čekaše časak. 
Udari dva, tri puta jače. Opet ne bje odgovora. Žena 
popodje nekoliko koraka i povrativ se k vratima stade 
silovito lupati. U jedan pu,t otvori se u prvom spratu 
okance. 

— Tko to vraga po noći lupa ? ozva se krupan glas. 

— Otvorite, otrese se ljutito ženska. 

— Komu? 

— Gospodarici? 

— Kakvoj gospodarici? Tu ima samo gospodar. 

— Jeste li poludili? Gdje je Pepa, gdj$ Mara? 

— U ovoj kući ne ima ni Pepe ni Mare. 

— Ta valjda je ovo kuća kod „morskoga raka 8 ? 

— Dakako. 

— Radićeva kuća? 

— Bila je, bila, sad više nije. 

— Hulje, ne sbijajte šale, ja sam Radićka, gospo¬ 
darica. 

— Ta kuća nije već Radićeva; prodana je za du¬ 
gove, a sada je moja, Marka Basarića, trgovca kod „mla¬ 
doga morskoga raka 8 . 

— Ne ludujte! Otvorite! zavrisnu ženska lupajuć 
šakama po vratih. 

— Idte s milim bogom. Vi ste poludili. Valjda ste 
Ćuli, ako ste Radićka, da je sve vaše imanje otišlo po 
bubnju. Laku noć! I čovjek zalupi oknom. 

Ženska zatetura nekoliko koraka natrag uhvativ se 
za glavu. U to nadodje noćobdija. Opaziv čovjeka sa 

kopljem i rogom, priskoči žena k njemu i uhvativ ga 
za ruku, viknu: 

— čujte li, čovječe! Recite mi, čija je ovo kuća? 

Stražar pogleda ženu u čudu, zatim odvrnu mirno: 

— Čija? Valjda svako diete u Zagrebu, da je to 
sada kuća Marka Basarića, a prije je bila Radićeva. 

Žena pusti od prepasti stražarevu ruku — zatim 
vrisnuv, kao da si joj nož zarinuo u srdce, udari gla¬ 
vom o zid kuće, i srušiv se na zemlju, stade vikati. 

— Laž, laž! Prokleta laž! Svi me varate, svi me 
varate! i pade licem na zemlju. 

Stražar pako, položiv koplje na zemlju, pri dignu 
ženu, i okrenuv joj lice prema mjesecu, šapnu: 

— Pomozi Bože i sveta Marijo! Ta to je vesela, bo¬ 
gata udovica Jaga. 

* 

* * 

— Leno! reče Jelušić u jutro petoga dana svojoj 
gospodarici, skupi kese sa zlatom i škudami, a i banke, 
svoje i moje najpotrebnije haljine i nešta rublja, sve to 
stavi u onu tvrdu škrinju. Večeras putujemo. Kad se 
smrači, doći će dječak, pa će škrinju ponieti u Ilicu do 
Tandarićeve kuće, i ti podji s njime, i pazi mi na škri¬ 
nju. Zaključaj sobe, ne reci nikomu ništa. Kod Tanda- 
rića čekat ću s kočijom. 

— Kamo ćemo? upita Lena. 

— To se tebe ne tiče, odreza odvjetnik. 

— Hoćete li doći k objedu? 

— Ne ću. Objedovat ću kod apatekara, da izve¬ 
deni na čisto posao radi Marina vjenčanja, za koje sam 
ti sinoć pripovjedio. 

— Dobro je. 

— Dakle da niesi ništa zaboravila. Dk, podaj mi 
dvie bočice rozolije i pištolj. 

— Rozolije? pištolj? 

— Daj, velim ti. 


Digitized by 


Google 



Lena donese bočice, odvjetnik strpa oboje u žep, 
uvjeri se, da je pištolj pun i ode. Jelušić opremiv neke 
poslove, krenu put Nove Vesi, i zadje ravno u kuću, 
gdje je Petričević stanovao. U dvorištu upita dječaka: 

— Je T gospodar kod kuće? 

— Jest, u sobi radi, odgovori mali. 

Jelušić unidje kuće gospodaru, koj je kraj prozora 
sjedeć na tronožku šivao. 

Hvaljen Isus, dragi majstore! 

— Na vieke, odgovori gospodar, pogledav odvje¬ 
tnika nekako izpod oka. 

— / Poručili ste mi, da se je Petričević iznenada 
povratio kući. 

— Jest, jučer o podne. 

— Je 1’ kod kuće? 

— Jest, čini mi se, da spava u svojoj sobi. 

— Dobro. S bogom! 

— bretno! odgovori majstor. 

Jelušić podje od glavne kuće preko dosta blatna 
dvorišta, gdje je tik vrata stajala drvenjara dosta trošna, 
kojoj polovica bijaše malena sobičica, druga pako po¬ 
lovica komora, gdje je gospodar spravljao repu i zelje 
i krumpir. Pod krovom drvenjare bijaše sjenik. 

Jelušić otvori vrata i zavrnuv u sobicu nekako se 
lecnu. Taj zakutak slabo je pristajao stanu ljudskomu. 
Daske režile na sve četiri strane, da je vjetrić po svo¬ 
joj voljici propirivati mogao, pod bijaše nabijen ilova¬ 
čom, a kroz tavanske pukotine provirivalo sieno. U okvi- 
rih maloga okna prema vrtu ne bijaše stakla, ni arti- 
jom nije prozorčić zaliepljen bio. I pokućstva ne bijaše 
obilje. Drven stol, drvena stolica, a u kutu razklimana 
seljačka postelja, u njoj nešta kuruzne slame, na njoj 
prost, šaren gunj. Na toj postelji ležaše Petričević odje¬ 
ven podvinutih pod glavu laktova. Kosa bila mu na- 
kuštrana, oči mutne, benaste, a lice crveno, napuhnuto, 

k tomu si opa zio van reda velik trbuh, očit dokaz ne¬ 
izlječive bolesti. Čim vrata zaškrinuše, pridignu se Pe- 
tričević na jednu ruku. Opaziv Jelušića zakriešti kroz 
čudnovat smieh: 

— Oho! Gratissima praesentia, spectabilis domino 
amice! Tolike časti nije moj kukavni krov jošte doživio. 

— Petričeviću! zapita odvjetnik, kud se k vragu 
klatiš, pa te nigdje ne ima? 

— Niesam znao, carissime, da si moga lica tolike 
željan, inače bio bi te pohodom počastio. 

— Gdje si hio? 

— U Zagorju kod svoga roda. 

— Ti mi prije niesi ništa govorio o zagorskih ro- 
djacih. 

— Zaboravio sam. 

— Zašto si se povratio? 

— Povadio sam se s njima odmah drugi dan. 

— Takov si uviek. 

— E, amice, takove sam ćudi. 

Jelušić gledaše Petričevića sa strane. Nešta s užasa, 
što mu je prizor te ljudske podrtine zadavao, nešta od 
čuda, što se taj malone u grobu ležeći čovjek šali i smije, 
što dosele običavao nije. 

—• Kad niesi ti mene hćio, a ono sam ja tebe po¬ 
hodio, i evo što sam ti donio. Jelušić stavi dvie bočice 
na stol. Oči starog pijanca zasievnuše i skinuv se s po¬ 
stelje uhvati bočicu, i odkrhav joj nožem vrat, potegnu 
dva tri puta ljudski. 

— Aha! nasmija se zvjerski, pucketajuć jezikom, 
ta rozolija kan da je iz dućana „morskoga raka“. On¬ 
dje sam takove i koliko pio. Ad voćem „morski rak* 
kako se je sbilo, da je sve došlo na bubanj ? 

— Luda je žena kriva. Tratila je ludo na svoga 
kapetana, i tako je sve propalo. K tomu ju je oplienio 
Joso. 

— Joso bijaše dobra duša, često mi je tumuo u 
žep flašicu rakije. 

— Govorimo sad o drugom poslu. Pij, Petričeviću! 

— Govorimo o Radićevu poslu, produlji pijauac 
ne dodimuv se boce; vidiš, Jelušiću, mislio sam, da si 
pošteniji lopov. Kad ste, ti i Radićka, oplienili okovanu 
škrinju, kako ste razdielili ono 30.000 forinti ? 

— Šta to pitaš, odgovori zlovoljno Jelušić. 

— Kako ste razdielili te liepe novce? 

— Niesi li ti dobio svoj dio? 

— Pasji dio! Nekoliko sto pušljivih forinti i kesu 
starih 'grošića. 

— Pa nije 1’ to dosta? 

— Dosta? A ti, ti si grabio na tisuće! 

— Ja, ja sam tu cielu stvar smislio, mene ide veća 
zasluga. 

— Tako? Za veću lopovštinu veća zasluga. Misliš 
li, da niesam slušao cieli vaš razgovor za stolom, kad 
ste cienili, da sam pijan, da driemam. Kako ćete apa- 
tekara kao psa huckat na Maru, nju oplieniti, a apate- 
kara prevariti, sve, sve to sam čuo. 

— Ne brbljaj o tom. Ako se je to dogodilo, dobio 
si svoj dio. 

— A poslije? A? Jesam li poslije dobio svoj dio? 
Kad ste zajedno razgrabili sve ostalo imanje ti i ona 
nemati, ona bludnica, tako, da je sve došlo u vaše že- 
pove, šta si mi onda dao, šta onda ? Vidiš, da niesi po* 
šten lopov. 

— Nisi li imao stan, hranu, nije li ti davala udovica 
novaca, niesam li ja? 

- Šta je sve to? Trice! Kad je čovjek jednom 
dušu svoju vragu prodao, onda se mora znati zašto, 
onda mora čovjek od toga nešta imati. To što‘ste mi 
•vi davali, bio bih dobio i bez lopovštine u varoškom 

špitalu. Za tu kukavštinu nije bilo potrebno podpisati 
krivotvorene zapisnike i obveznice. 

Ljutit skoči fiškal na noge: 

— Dosta, zavikmi, ti si propalica, pijanica, odrpa- 
nac. Da te niesam upleo u taj posao, bio bi poginuo 
za plotom. 

— Makar, al ne bi me bio vrag uzeo, kako će 
sada, a ti ne bi bio ugrabio sve te tisuće, djevojka ne 
bi sad gladovala. Pa što, što ću ja sada, kad je sav 
imetak razgrabljen? Sve to govorio je stari pijanac u 
sav glas. 

— Ne viči toliko! reče odvjetnik potiše, ogledav 
se na sve strane,. čuj me! Za djevojku nek te ne boli 
duša, ona će poći za apatekara. Pristala je na to do¬ 
bre volje. I ona i njezina mati imat će o čem živjeti. 
A radi tebe dodjoh upravo ovamo. 

— Da čujemo! Koliko si mi od svoga pliena donio? 

— Niesam ništa. Plien je dobro sahranjen, uživat 
ćemo ga zajedno. 

— Kako to? pogleda ga u čudu pijanac. 

— Ja odlazim večeras iz Zagreba, i ne ću se ni¬ 
kad više vratiti. 

— Nikada? 

— Idem u Magjarskn. I ti ćeš sa mnom. 'Živit ćeš 
kod mene udobno, imat ćeš sve, što ti treba. 

— Ja s tobom? Začudi se Petričević s nova. 

— Dk! Sve, sve ćeš imati. Vidiš, da sam pošten 
lopov. 

— Lopov, dš, nasmija se pijanac od srdca, fina si 
ptičica, milosrdna dušica. Znam ja, zašto me povesti 
kaniš, znam predobro. Star sam praktikus. Da se tvo¬ 
jim lopovštinam zamete trag. Ali šta će udovica reć, 
mudra glavo ? 

— Udovica leži bolestna u Beču ili Gradcu, ne ima 
novaca, ne može ovamo. Poslije našega odlazka, vjen- 

čat će se apatekar s Marom, pa će onda po Jagicu. Me- 
đju tim odmakosmo mi daleko u Magjarsku, pa odanle 
u Vlašku. Tamo nas ni vrag uhvatiti ne će. Apatekar 
pako ukrotit će udovicu, da ne viče. 

— Vidiš, vidiš! Kako si sve liepo udesio. Velik 
si ti majstor! govoraše Petričević sve klimajuć glavom, 
ali ja — ja — ne idem. Jelušić probliedi. 

— Zašto ne ćeš! 

— Nye me volja, 

— Zašto? zapita odvjetnik drkćuć. 

— Šta bi se ja, ovako bolestan, gdje mi je već duša 
na jeziku, kotrljao po magjarskih puštah. Ne ću. 

— Šta će od tebe biti? 

— Naći će se još koja dušica, da me prehrani. 
Pa mi moraš i ti ostaviti koju tisućicu. 

— Ni groša. 

— E pa ne ćeš otići iz Zagreba. A ja ću odati sve. 

— A1 i ti ćeš propast, ludo! škripnu odvjetnik 
biesan. 

— Makar! odvrati Petričević mirno, obojica smo 
zaslužili vješala, ti svakako viša. 

— Moraš, huljo, sa mnom! viknu fiškal biesan. Kao 
tigar obori se na pijanca. Šešir mu pade s glave, raz- 
trešena kosa letila oko čela, lice bijaše mu bliedo na 
smrt, a oči igrahu živim bjesnilom. Ljevicom sgrabiv 
Petričevića za prsa, izvadi iz žepa pištolj i stavi ga 
jadniku na prsa. Petričević tržnu se, nabreklim licem 
prosu se mrka rumen, vedje mu zadrktaše, koljena kle- 
cnuše, a lude oči mu buljile u fiškala. 

— Misliš li ti, pijanice, da sam sve svoje muke i 
brige žrtvovao za ludu, da ću uz sve moje nemirne, 
strašne sne pasti u tamnicu, da ću izgubit svoj liepi 
plien? Govori, hoćeš li, ii ću te ubit ko psa, makar i 
ja propao. 

— Nek te bies nosi, hoću, al ukloni taj vražji pi¬ 
štolj! zamrmlja Petričević poniknute glave. 

— Odmah ćeš sa mnom! reče odvjetnik staviv oružje 
u žep. 

Petričević uze šešir i lulu, potegnu još jednom ljud¬ 
ski iz bočice. Fiškal uze ga pod ruku, otvori brzo vrata. 
Al kao da ga je grom ošinuo, uzmaknu za korak. 

Pred vratima stajaše Tomo, magistratski pisar i vi¬ 
sok, liep čovjek, duge crne brade i kose, odjeven u crno. 

— Počekajte malko, gospodine Jelušiću, reče Tomo, 
ovaj gospodin ima dvie, tri rieči s vama govorit. 

Sva trojica udjoše u sobu, a pisar zaključa za so¬ 
bom vrata. Fiškalu izobrazi se lice. Ni kaplje krvi 
niesi vidio u njem, modraste usne drktahu neprestance, a 
oči obaraše u tle. Pustiv ruku Petričevićevu, uzmicaše do 
kuta sobice. Pijanac sjede na postelju i stade si mirne 
duše puniti lulu. 

Crni stranac podje dva koraka napried, sjednu, pa 
će mirnim glasom fiškalu: 

— Gospodine Jelušiću! Dodjoh u Zagreb, da s vama, 
dvie, tri govorim. Ne našav vas u stanu, podjoh za va¬ 
šim tragom, i sreća mi je poslužila, te vas nadjoh kod 
vašega, prijatelja. Povedoh i ovu gospodu, oni su mi 
prijatelji, možemo i pred njima govorit. 

— Tko ste vi? Šta tražite? zapita ga Jelušić 
bezočno. 

— Sve ćete čuti, strpite se. Moja kuća stoji u Pri¬ 
morju u Bakru, zovem se Jakov Randić, a sin sam bo¬ 
gatog brodovlastnika Nikole Randića u Bakru. Otac mi 
je bogat, vrlo bogat, kuća je stara i Ugledna, mnogo 
trgujemo sa južnom i prekomorskom robom. Po tom 
sluči se, da se je moj otac upoznao sa pokojnim Ilijom 
Radićem — koga ‘ste bez sumnje poznavali. Pokojni 
Radić uzimao je mnogo robe od nas, plaćao je točno, 
bjjaše, reć bi, ponajbolja naša mušterija. Dolazio je više 

puti i u Primorje u našu kuću i tu 86 sprijatelji sa mo¬ 
jim otcem. Trgovina je međutim stvar promjenjiva, 
brodovi plivaju na moru, a more ne ima dna. U jedan 
put sgodi se velika nesreća. Velik, natovaren brod na¬ 
krcan južnom robom, razbi se. Novaca bijaše malo, 
momu otcu prietila propast, a od nikud pomoći. Moj 
otac da sdvoji. A1 dodje iznenada pomoć. U Bakar sti¬ 
gnu najednoč Ilija Radić. Re6e, da je čuo za otčevu 
nesreću i da mu je donio u zajam veliku svotu novaca 
bez kamata. Moj otac ganut s tolikog prijateljstva, pro- 
plaka vrele suze i poljubi pokojnika, a na polazku zakle 
mu se živim bogom, da će mu ostati vječnim dužnikom, 
da ni njemu ni njegovoj obitelji ne će zaboraviti te do¬ 
brote. Radićevi novci pridigoše nas opet, trgovina pro¬ 
cvate s nova, bogati smo, vrlo bogati, al da ne bude 
pokojnog Ilije, bili bismo siromasi. 

Posve je naravski da je moj otac visoko cienio po¬ 
kojnika, te mi sto puti govorio o tom uzoru poštenja, 
pa kad nam dodje glas, da je Radić iznenada umro, 
obliše ga gorke suze, i uz plač sjeti me svetog svog za¬ 
vjeta, kojim se je u čas najveće svoje nevolje zavjeto¬ 
vao bio. Obećah mu, da ću se i ja toga zavjeta držati. 
Nu nije bilo prilike. Mi čusmo doduše za Ilijinu smrt, 
al ne čusmo, šta njegova obitelj radi i znajući, da je 
Radić bio imućan čovjek, ne sumnjasmo ni najmanje, 
da mu žena i kći bez brige živjeti mogu. Ja, budući 
pomorskim kapetanom, podjoh sa otčevim brodom u Le- 
vanad, a poslije u Indiju, moj otac podje za trgovinom 
u Mletke, Marsilju.i na Krf. Kadno se povratih sputa 
nadjoh si otca vele zabrinuta. Reče mi da i njega nije 
duže vremena bilo kod kuće, pa kad se je malo prije 
moga dolazka povratio kući, nadje nekoliko pisama od 
ne poznate ruke, u kojih mu bude javljeno, da se Ra- 
dićev imetak plieni, razsiplje, da se njegova jedinica 
nalazi na groznih mukah, da je liepa ostavina pala u 


Digitized by v^ooQle 



ruke čuvara, koji ju čuvaju, kao vuk ovcu. U zadnjem 
pismu veli se, da je sve imanje razgrabljeno. Pisma ta 
pisao je ovaj poštenjak Tomo. koj je po nekih pistnih, 
nalazećih se u dućanu pokojnika, za veliko prijateljstvo 
s našom kućom saznao. Ne nalazeći u ovom gradu po¬ 
moći, bojeći se sile krvopija, uteče se nama; dobro je 
učinio, žao mi je samo, da ne dodjosmo prije kući. 
„Sinko!“ reče mi otac, n ja sam već star i-mehak, ti si 
jedar i čil. Idi u Zagreb i spasi mi Radićevu obitelj, 
ma žrtvovao cieli naš imetak. Pohitih amo, doznadoh, 
šta se tu radilo, pa evo dodjoh za vami, gospodine Je- 
lušiću, da položite račun o Radićevu imetku. 

Fiškal stajaše za te mirne, ozbiljske pripoviesti kao 
kamen, obarajuć oči, stišćuć usne, nu kad je bila rieč 
o računu, zazebe ga nešto pri srdcu, al ne reče ništa. 

— Govorite, nastavi Randić krepče, gdje je ime¬ 
tak Radićev? 

— Imetka toga ne ima više, odgovori odvjetnik, 
udova pokojnikova raztepla ga. Ja niesam tomu kriv. Taj 
dječak Tomo pisao vam je valjda klevete, kojih ničim 
dokazati ne može. 

— Taj pošteni dječak Tomo, odvrati Randić dignuv 
se brzo, pisao nam je samu istinu, a saznade ju od va¬ 
šeg ortaka Petričevića, koga je hitro u svoj stan do¬ 
mamio bio i ondje ga skrivao; Petričević ne bijaše kod 
svoga roda, već u Tominoj komori, a dodje danas ovamo, 
da vas dovabi. 

— Niesam bio u Zagorju, potvrdi ravnodušno pi¬ 
janac, 

— Po Petričeviću saznadosmo, da ste u noći oplie- 
nili škrinju Radićevu. 

— Ta stara pijanica laže, zakriešti sdvojno fiškal, 
on ne može svjedočiti. 

— Ne sbijaj šale, primetnu Petričević zatisnuv du- 

han bolje u svoju lulu, ta valjda znaš za one grošiće i 

kako si me odpratio- 

— Dosta! zagrmi Randić, svjedoci smo nas tro¬ 
jica sami. Sav vaš razgovor sa vašim ortakom, koga ste 
odmamiti hćeli, dobro smo čuli kroz pukotine onog zida 
za kojim smo sakriveni bili. Izmete ljudski, nemani gora 
od nieme zvieri, govori, gdje su Marini novci, govori, 
jer će te smrvit pravda božja! i mornar lupi šakom o 
stol, da se je kuća tresla. Odvjetniku kao daje tielo i duša 
klonula. Blied na smrt spusti glavu na prsa i pogleda 
mornara izpod oka pogledom biesnim, kan da će ga 
otrovati. U jedan put se prenu i kano mačka skoči 
k prozoru, da krozanj pobjegne, al od prepasti zatetura 
natrag. Na prozoru pojavi se s vana žensko lice, bliedo 
navorano, otrovno, drkćućib modrih usnica, razčešljane 
kose, a iz mahnitih očiju sievale munje. 

— Zdravo, prijatelju Jelušiću! kriknu ženska, evo 
Jagica povratila se iz Beča. Našla je kapetana; on ju 
baci na polje. Jaga oboli, gladovaše, al skupi opet svoje 
sile i dovuče se prosjačeć do Zagreba, samo da tebe 
tebe — vidi. Liepo si gospodario. Trostrukim perom si 
obveznice pisao. Okrala sam diete svoje, prokleta sam; 
al ti — ti si ubio mene i diete — ti si triputa pro¬ 
klet. Ovi mi ljudi rekoše, gdje si, a ja dodjoh, da ti iz¬ 
vadim srdce. Dodji, dodji! po tih riečih pruži sdvojna 
žena gole, suhe lakte kroz prozor. 

Fiškal pritisnu se zidu, njegovi nokti zakopaše se 
u grede. Jedva disaše. 

— Uhvatimo ga! viknu mornar i sva trojica, daće 
pograhit Jelušića, al ovaj previnu se kao zmija, zatisnu 
se u drugi kut sobe, posegnu u žep, i prije nego ga 
se osvetne ruke dotakoše, puče pištolj, a moždjani fi¬ 
škala prsnuše u zid. Sam si izpali pištolj u glavu. 

* 

* * 

U Jelušićevu stanu ne nadjoše ništa, ne nadjoše 
nikoga. Lena je prije urečenog roka umakla bila iz Za¬ 
greba i sve da je Jelušić izišo živ i zdrav, bio bi ga 
čekao prosjački štap. Lena, napustiv neljubljenog Iju- 
bovnika odnese sve. 

Jednog jutra stupi u Marinu sobu mladi mornar: 

— Gospodjice! Sve vam pojedoše, ništa ne mogo- 
smo spasiti. Zašto dodjoh prekasno? Suze potekoše niz 
mladčevo lice. Nu nastavi, vi tu ostati ne smijete. Sve 
sam javio otcu, a on mi odgovori, da vas povedem so¬ 
bom, da će vas pokćeriti. 

— Sve mi oteše, odgovori kroz suze djevojka, Bamo 
mi osta moje poštenje i ovaj štap, o kojem moj pokojni 
otac dodje u Zagreb, o kojem ja odlazim iz Zagreba. 

Primam ponudu vašega otca-al ne mogu- 

moja majka?! 

— Vaša majka stoji pred božjim sudom. Po uža¬ 
snoj smrti fiškala uteče bez traga. Poludila bje. U rano 
jutro nadje ju grobar klečeć na grobu vašega otca. 
Plakala je, smijala se, cjelivala zemlju i razkapala grob. 
Ponesoše ju u susjednu kuću. Vrućica ju uhvati i za 
jednu uru pusti dušu, blagosivljuć vaše ime. 

— Majko moja! zavapi djevojka klonuv na koljena 
i pokri si rukama lice. 

Za malo dana ostavi Mara sa Randićem Zagreb i 
ponese cielu ostavinu — srebrom okovani štap. Poslije 
nekoliko godina povrati se Tomo, koj je liepu trgovinu 
pomoćju Randića otvorio bio, s trgovačkog puta i do¬ 
javi Zagrebčanom, da je Mara pomorskom kapetanicom. 
Petričevića ubila malo vremena po Marinu odlazku kap. 

V 

* 

To vam je pripoviest o Ilijinoj oporuci, to nije 
bajka, već istina, koju sam težkim srdcem javio česti¬ 
tomu župniku na hercegovačkoj međji. Kad sam tu kr¬ 
vavu priču vadio iz starih zamota, kanu po koja kap 
na te stare zaprašene artije, bilo mi je, da proplačem 
,sa zlobe ljudske i ne veseo šapnuh: 

— Sad te razumiem, starče sa okovanom batinom, 
sad sam odgonenuo čalostno tvoje lice. Al- osvetit ću te. 

